On the Rich Man and Lazarus - ܲܥܲܠ ܥܲܬ݁ܝܼܪܵܐ ܘܠܵܥܵܙܲܪ
author: Jacob of Serugh
created: Late 5th/early 6th century CE
source date: 1905
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܬܘܼܒ̣
ܡܐܡܪܐ. ܢܘ.
ܕܥܲܠ ܥܲܬ݁ܝܼܪܵܐ ܘܠܵܥܵܙܲܪ.

ܠܵܟ̣ ܝܵܗ̇ܘܿܒ̣ܵܐ ܐܲܓ̣ܥܸܠ ܫܸܐܠܵܬܼ̈ܝ ܟܲܕܼ ܣܵܓܹ݁ܕܼ ܐ̄ܢܵܐ:
ܘܡܸܢܵܟ̣ ܐܸܣܲܒ̣ ܟܠ ܣܘܼܢܩܵܢ̈ܝܼܢ [ܣܘ̈ܢܩܢ. L]: ܡܵܐ [ܟܡܐ. P]: ܕܒ̣ܵܥܹ̇ܐ ܐ̄ܢܵܐ܀
ܒܬܼܘܼܟ̣ܠܵܢܵܟ̣ ܡܵܪܝ ܐܸܣܕܘܿܪ [ܐܣܘܪ. P]: ܒܵܥܘܼܬܼܝ ܦܵܪܘܿܫܵܐܝܼܬܼ:
ܘܲܒ̣ܨܸܒ̣ܝܵܢܵܟ̣ ܡܲܠܵܐ ܚܘܼܣܪܵܢܝ ܥܲܬ݁ܝܼܪܵܐܝܼܬܼ܀
ܨܒ̣ܝܼ ܒܝܼ ܕܐܸܨܒܸ݁ܐ ܕܲܠܨܸܒ̣ܝܵܢܵܟ̣ ܐܲܓ̣ܥܸܠ ܚܲܝܲܝ̈:
ܘܠܵܟ̣ ܡܵܪܝ ܐܸܚܸܐ ܐܵܦܸܢ ܗܵܫܵܐ ܫܲܦܝܼܪܵܐܝܼܬܼ܀
ܐܲܢ̄ܬ݁ ܐܲܪܕܵܐ ܒܝܼ ܡܥܝܼܢܵܐ ܕܓ̣ܵܣ̇ܝܵܐ ܡܲܝ̈ܵܐ ܚܲܝܹ̈ܐ:
ܕܬܸܫܬܸܐ ܥܵܢ̈ܵܐ ܙܒ̣ܝܼܢܲܬܼ ܒܲܕܼܡܵܟ̣ ܡ̣ܢ ܡܲܒ݁ܘܼܥܵܟ̣܀
ܐ̄ܪܵܙܵܟ̣ ܢܲܩ̣ܪܵܗ̇ ܠܟܹܐܦܵܐ ܕܝܸܠܕܲܬ݀ ܢܲܗܪ̈ܵܘܵܬܼܵܐ:
ܙܩܝܼܦܵܟ̣ ܢܙܘܼܥ ܢܲܦ̮ܫܵܐ (ܒܬܲܗܪܵܐ ܕܬܲܦܪܸܐ [ܕܬܦܪܐ ܒܬܗܪܐ. P]: ܫܲܪ̈ܒܲܝܟ܀
ܢܲܦ̮ܫܵܐ ܥܩܲܪܬܼܵܐ ܠܟܹܐܦܵܐ ܥܩܲܪܬܼܵܐ ܕܵܡ̇ܝܵܐ ܐܵܦ ܗܝ݀:
ܐܵܘܠܸܕܼ ܡܹܐܡܪ̈ܲܝܟ ܕܐܵܦ ܟܹܐܦܵܐ ܢܲܗܪ̈ܵܘܵܬܼܵܐ܀
ܫܘܼܒ̣ܚܵܟ̣ ܕܝܼܠܵܟ̣ ܐܵܦ ܡ̣ܢ ܟܹܐܦܹ̈ܐ ܦܫܝܼܩ ܢܸܬܼܡܲܠܲܠ:
ܕܡܵܐ ܝܲܬ݁ܝܼܪܵܐ ܡ̣ܢ ܢܲܦ̮̈ܫܵܬܼܵܐ ܕܲܪ̈ܓ̣ܝܼܫܵܢ ܒܵܟ̣܀
ܠܵܐ ܡܵܪܝ ܐܸܫܠܸܐ ܡ̣ܢ ܬܸܫܒ݁ܘܿܚܬܵܐ ܕܐܲܠܵܗܘܼܬܼܵܟ̣:
ܕܠܵܐ ܢܡܲܠ̈ܝܵܢ ܠܵܟ̣ ܟܹܐܦܹ̈ܐ ܕܘܼܟܲܬܼܝ ܐܸܢ ܫܵܠܹ̇ܐ ܐ̄ܢܵܐ܀
ܟܬܼܝܼܒ̣ ܕܐܸܢ ܬܸܫܠܘܿܢ ܟܹܐܦܹ̈ܐ ܢܸܩܥ̈ܝܵܢ ܐܸܩܥܸܐ ܡܵܕܹܝܢ:
ܕܠܵܐ ܢܸܬ݁ܬܲܒܼ̈ܥܵܢ ܟܹܐܦܹ̈ܐ ܚܠܵܦܲܝ ܠܲܡܫܲܒܵܚܘܼ܀
ܠܟܹܐܦܵܐ ܫܸܬܼܩܵܐ ܘܠܝܼ ܡܵܪܝ ܡܸܠܬܼܵܐ ܗܲܒ̣ ܬܲܩܢܵܐܝܼܬܼ:
ܕܦܘܼܡܵܐ ܡܠܝܼܠܵܐ ܢܙܝܼܥ ܬܸܫܒ݁ܘܿܚܬܵܟ̣ ܦܵܪܘܿܫܵܐܝܼܬܼ܀
ܠܵܘ ܠܐܲܠܵܗܵܐ ܡܵܘܬܲܪ ܫܘܼܒ̣ܚܲܢ ܐܘܿ ܦܵܪ̈ܘܿܫܹܐ:
ܕܐܲܝܟ̣ ܕܐܝܼܬܼܵܘܗܝ ܗ݀ܘ ܓܐܸܐ ܘܲܡܫܲܒܲܚ ܘܲܡܠܸܐ ܛܘܼ̈ܒܹܐ܀
ܐܲܝܢܵܐ ܕܚܵܒܹ̇ܨ ܥܲܠ ܬܸܫܒ݁ܘܿܚܬܹܗ ܗ݀ܘ ܡܸܬܼܥܲܕܲܪ:
ܢܸܡܠܸܐ ܡܵܕܹܝܢ ܦܘܼ̈ܡܲܝܢ ܫܘܼܒ̣ܚܵܐ (ܕܒܹܗ ܢܸܬܼܝܲܬܲܪ [ܕܢܬܝܬܪ ܒܗ. P]:܀
ܠܲܡܫܲܒ݁ܚܵܢܹ̈ܐ ܐܲܓ̣ܪܵܐ ܝܵܗܹ̇ܒ̣ ܣܲܓܝܼܵܐܝܼܬܼ:
ܘܟܲܕܼ ܗ݀ܘ ܫܘܼܒ̣ܚܵܐ (ܠܵܐ ܡܲܗܢܸܐ ܠܹܗ ܒܛܝܼ̈ܡܹܐ ܙܲܒ̣ܢܹܗ [ܠܗ ܠܐ ܡ̇ܗܢܐ ܒܛܝ̈ܡܐ ܢܣ̇ܒ. P]:܀
ܟܲܕܼ ܛܵܒ̣ ܝܵܬܲܪ ܟܠܗܘܿܢ ܚܲܝܵܘ̈ܗܝ ܗܵܘ̇ ܕܲܡܫܲܒܲܚ:
ܐܲܓ̣ܪܵܐ ܕܫܘܼܒ̣ܚܹܗ ܬܘܼܒ̣ ܡܲܠܟܥܘܼܬܼܵܐ ܩܲܨ ܢܸܬܸܠ ܠܹܗ܀
ܠܗܵܘ̇ ܕܹܝܢ ܐܲܝܢܵܐ ܕܛܵܠܹ̇ܡ ܫܘܼܒ̣ܚܵܐ ܡ̣ܠܲܟ̣ ܓܹܗܲܢܵܐ:
ܕܟܲܕܼ ܓܵܙܹ̇ܡ ܠܹܗ ܢܨܘܼܕܹܗ ܠܚܲܝܹ̈ܐ ܪ̈ܘܼܚܵܢܵܝܹܐ܀
ܠܲܚܒܸܢܵܢܵܐ ܕܲܢܛܲܪ ܟܲܟ݁ܪܹܗ ܕܠܵܐ ܬܹܐܓ̣ܘܼܪܬܵܐ:
ܐ̄ܣܘܼܪܹ̈ܐ ܘܣܘܼܛܡܹ̈ܐ ܘܲܠܚܸܫܘܿܟ̣ܵܐ ܕܚܝܼܠܵܐ ܛܲܪܕܹܗ܀
ܡܕܲܚܸܠ ܡܲܣܓܸܐ ܘܥܲܠ ܒܲܛܝܼ̈ܠܹܐ ܙܵܘܥܵܐ ܪܵܡܹ̇ܐ:
ܕܟܲܕܼ ܡܸܬܼܠܲܚܲܡ ܢܵܘܬܲܪ ܐܸܢܘܿܢ ܡܵܐ ܕܲܩ̣ܪܸܒ̣ܘ ܠܹܗ܀
ܒܟ̣ܠ ܥܸܠ̈ܠܵܬܼܵܐ ܠܟ̣ܠܢܵܫ ܒܵܥܹ̇ܐ ܕܢܸܩܢܸܐ ܚܲܝܵܘ̈ܗܝ:
ܕܲܒ̣ܟ̣ܠ ܦܘܼܪ̈ܣܝܼܢ ܢܟܲܢܸܫ [ܢܟܢܘܫ. L]: ܥܵܠܡܹ̈ܐ ܨܹܝܕܼ ܝܵܠܘܿܕܹܗ܀
ܦܬܲܚ̣ ܡܲܠܟ݁ܘܼܬܼܵܐ ܕܲܢܓܲܪܸܓ̣ ܒܵܗ̇ ܠܐܲܝܢܵܐ ܕܲܡܚܝܼܠ:
ܘܣܵܡ̣ ܓܹܗܲܢܵܐ ܕܲܢܕܲܚܸܠ ܒܵܗ̇ ܠܐܲܝܢܵܐ ܕܲܪܦܸܐ܀
ܘܲܒ̣ܓ̣ܘܼܪ̈ܵܓܹܐ ܘܲܒ̣ܕܼܘܼ̈ܚܵܠܹܐ ܗܵܐ ܡܸܬܼܦܲܪܲܣ:
ܕܢܹܐܣܘܿܪ ܐܵܢܘܿܢ ܠܲܒ̣̈ܢܲܝ ܐ̄ܢܵܫܵܐ ܒܚܘܼܒܵܐ ܨܹܐܕܼܵܘܗܝ܀
ܠܐܲܝܢܵܐ ܕܡܲܚܸܒ̣ ܠܵܐ ܡܲܠܟ݁ܘܼܬܼܵܐ ܘܠܵܐ ܓܹܗܲܢܵܐ:
ܗܵܘ̇ܝܵܐ ܥܸܠܬܼܵܐ ܕܢܹܐܣܘܿܪ ܚܘܼܒܹܗ ܨܹܝܕܼ ܐܲܠܵܗܵܐ܀
ܠܵܐ (ܓܘܼܪܵܓ̣ܵܐ ܘܠܵܐ ܕܘܼܚܵܠܵܐ [ܓܘܪ̈ܓܐ ܘܠܐ ܕܘ̈ܚܠܐ. P]: ܒܵܥܹ̇ܐ ܚܘܼܒܵܐ:
ܕܲܕܼܠܵܐ ܥܸܠܬܼܵܐ ܐ̄ܣܝܼܪ ܒܐܲܠܵܗܵܐ ܓܘܼܫܡܵܢܵܐܝܼܬܼ܀
ܐܲܝܢܵܐ ܕܩܵܐܹ̇ܡ ܥܲܠ ܗܵܘ̇ ܕܲܪܓ̣ܵܐ ܕܚܘܼܒܵܐ ܪܲܒܵܐ:
ܝܲܬ݁ܝܼܪܬܵܐ [ܝܬܪܬܐ. L]: ܗ̄ܝܼ ܠܹܗ ܐܵܦ ܡܲܠܟ݁ܘܼܬܼܵܐ ܐܵܦ ܓܹܗܲܢܵܐ܀
ܠܵܐ ܡܸܫܬܲܓܲܫ ܒܐܲܓ̣ܪܵܐ ܕܢܸܦܠܘܿܚ ܥܲܡ ܐܲܠܵܗܵܐ:
ܕܪܸܓ݁ܬܹܗ ܡܡܲܠܸܐ ܠܵܘ ܓܹܝܪ ܠܐܲܓ̣ܪܵܐ ܕܡܸܢܹܗ ܚܵܐܲܪ܀
ܘܠܵܐ ܡܕܲܚܠܵܐ ܠܹܗ ܢܘܼܪܵܐ ܕܢܸܥܪܘܿܩ ܡ̣ܢ ܒܝܼ̈ܫܵܬܼܵܐ:
ܕܡܸܣܢܵܐ ܣܵܢܹ̇ܐ ܥܒ̣ܵܕܹ̈ܐ ܒܝܼ̈ܫܹܐ ܕܠܵܐ ܕܘܼܚܵܠܵܐ܀
ܘܠܲܐܝܢܵܐ [ܘܐܝܢܐ. P]: ܕܗܵܟܲܢ ܩܲܪܝܼܒ̣ ܚܘܼܒܹܗ ܨܹܝܕܼ ܐܲܠܵܗܵܐ:
ܠܵܐ ܡܓܲܪܸܓ̣ ܠܹܗ ܘܠܵܐ ܡܕܲܚܸܠ ܠܹܗ ܕܡܸܢܹܗ ܐܝܼܬܼܵܘܗܝ܀
ܘܡܵܐ ܕܲܫܪܲܥ̣ ܐ̄ܢܵܫ ܡ̣ܢ ܗܵܘ̇ ܕܲܪܓ̣ܵܐ ܕܚܘܼܒܵܐ ܘܲܢܦܲܠ̣:
ܩܪܒ̣ ܐܲܠܵܗܵܐ ܡܓܲܪܸܓ̣ ܣܵܡܹ̇ܟ̣ ܘܲܡܠܲܒܸܒ̣ ܠܹܗ܀
ܦܬܲܚ̣ ܡܲܠܟ݁ܘܼܬܼܵܐ ܣ̣ܕܲܪ ܡܘܼܠܟܵܢܹ̈ܐ ܘܐܲܣܓܝܼ ܛܘܼ̈ܒܹܐ:
ܕܐܵܦܸܢ ܒܐܲܓ̣ܪܵܐ ܕܡܸܫܬܵܘܕܸܐ ܠܹܗ ܢܸܣܒ̣ܝܼܘܗܝ [ܢܣܒܗ. L]: ܨܹܐܕܼܵܘܗܝ܀
ܘܠܲܐܝܢܵܐ ܕܡܲܡܐܸܢ ܐܵܦ ܠܵܐ ܐ̄ܓ̣ܝܼܪܵܐ ܕܢܸܗܘܸܐ ܨܵܒܹ̇ܐ:
ܐܲܕܼܠܸܩ̣ ܢܘܼܪܵܐ ܫ̣ܓܲܪ ܓܹܗܲܢܵܐ ܘܗܵܐ ܓܵܙܹ̇ܡ ܠܹܗ܀
ܕܲܒ̣ܠܘܼܚܵܡܹ̈ܐ ܘܲܒ̣ܣܘܼܪ̈ܵܕܹܐ [ܘܒܣܘܪܕܐ. L]: ܘܲܒ̣ܙܘܼܗܵܪܹ̈ܐ:
ܢܸܕܼܚܲܠ ܡܸܢܹܗ ܘܠܵܐ ܢܸܬܼܩܲܪܲܒ̣ ܨܹܝܕܼ ܒܝܼ̈ܫܵܬܼܵܐ܀
ܡܸܟܹܝܠ ܛܲܟ̣ܣܹ̈ܐ ܕܙܲܕ݁ܝܼܩܘܼܬܼܵܐ ܬܠܵܬܼܵܐ ܐܸܢܘܿܢ:
ܘܒܲܬܼܠܵܬܲܝ̈ܗܘܿܢ ܪܵܗ̇ܛܵܐ ܐܘܼܪܚܵܐ ܕܒܹܝܬܼ ܐܲܠܵܗܵܐ܀
ܚܲܕܼ ܡ̣ܢ ܚܘܼܒܵܐ ܗܵܘ̇ ܕܹܝܢ ܕܲܬܼܪܹܝܢ ܡܸܛܠ ܐܲܓ̣ܪܵܐ:
ܘܗܵܘ̇ ܕܲܬܼܠܵܬܼܵܐ ܕܢܸܣܬܲܪܲܕܼ ܐ̄ܢܵܫ ܡ̣ܢ ܓܹܗܲܢܵܐ܀
ܕܡܲܚܸܒ̣ ܝܵܪܬܵܐ ܗ̄ܘ̣ ܠܵܘ ܓܹܝܪ ܒܐܲܓ̣ܪܵܐ ܝ̄ܕܼܝܼܥܵܐ ܦܵܠܲܚ̇:
ܐܲܝܟ̣ ܕܲܟ̣ܬܼܝܼܒ̣ܵܐ ܕܟ̣ܠܡܸܕܸܡ ܕܝܼܠܝ ܕܝܼܠܵܟ̣ [ܕܝܠܟܘܢ. L]: ܐܝܼܬܼܵܘܗܝ܀
ܗܵܘ̇ ܬܘܼܒ̣ ܐܲܝܢܵܐ ܕܲܠܡܲܠܟ݁ܘܼܬܼܵܐ ܪܓ̣ܝܼܓ̣ ܕܐܲܠܵܗܵܐ:
ܐ̄ܓ̣ܝܼܪܵܐ ܗ̄ܘ̣ ܟܹܐܢܵܐ ܕܢܵܣܹ̇ܒ̣ ܐܲܓ̣ܪܹܗ ܒܓܲܠܝܘܼܬܼ ܐܲܦܹ̈ܐ܀
ܘܲܕ݁ܕܵܚܹ̇ܠ ܬܘܼܒ̣ ܡ̣ܢ ܓܹܗܲܢܵܐ ܟܲܕܼ ܙܲܕܝܼܩܵܐ ܗ̄ܘ̣:
ܥܲܒ̣ܕܵܐ ܗ̄ܘ̣ ܛܵܒ̣ܵܐ ܕܢܵܛܲܪ ܢܲܦ̮ܫܹܗ ܡ̣ܢ ܣܘܼܓ݁ܦܵܢܹ̈ܐ܀
ܬܠܵܬܼܵܐ ܬܸܓ̣ܡ̈ܝܼܢ ܐܝܼܬܼ ܒܹܝܬܼ ܐܲܒ̣ܵܐ ܕܚܲܒ݁ܝܼܒ̣ܝܼܢ ܠܹܗ:
ܐ̄ܓ̣ܝܼܪܹ̈ܐ ܘܥܲܒ̣̈ܕܹܐ ܘܲܒ̣̈ܢܲܝܵܐ ܬܘܼܒ̣ ܕܝܵܪ̈ܬܵܘܗܝ ܐܸܢܘܿܢ܀
ܕܵܚܹ̇ܠ ܥܲܒ̣ܕܵܐ ܡ̣ܢ ܡܲܚ̈ܘܵܬܼܵܐ ܘܛܵܒ̣ ܫܲܦܝܼܪܵܐ:
ܕܲܟ̣ܡܵܐ ܕܕܼܵܚܹ̇ܠ ܐܵܦܠܵܐ ܡܲܣܟܸ݁ܠ ܒܲܥܒ̣ܝܼ̈ܕܼܵܬܹܗ܀
ܘܚܵܕܹܐ ܦܵܥܠܵܐ ܒܐܲܓ̣ܪܵܐ ܛܵܒ̣ܵܐ ܘܒܹܗ ܡܸܬܼܠܲܒܲܒ̣:
ܘܡܸܛܠܵܬܹܗ ܡܲܣܓܸܐ ܦܵܠܲܚ̇ ܟܲܫܝܼܪܵܐܝܼܬܼ܀
ܒܪܵܐ ܕܹܝܢ ܕܐܲܣܝܼܪ ܚܘܼܒܹܗ ܒܐܲܒ̣ܘܼܗܝ ܢܲܦ̮ܫܵܐܝܼܬܼ:
ܡܸܪܚܲܡ ܪܵܚܹܡ ܘܲܡܚܲܒܸ݁ܒ̣ ܠܹܗ ܚܘܼܒܵܢܵܐܝܼܬܼ [ܕܠܐ ܥ̈ܠܬܐ. P]:܀
ܟܝܵܢܵܐ ܡܙܝܼܥ ܠܹܗ ܕܢܸܪܚܲܡ ܠܐܲܒ̣ܘܼܗܝ ܟܲܕܼ ܠܵܐ ܝܵܕܲܥ̇:
ܕܡܸܛܠ ܡܵܢܵܐ ܪܵܚܹ̇ܡ ܠܐܲܒ̣ܘܼܗܝ ܐܸܠܵܐ ܕܐܲܒ̣ܵܐ ܗ̄ܘ̣܀
ܘܐܸܠܵܐ ܐܝܼܬܼ ܠܹܗ ܠܵܐ ܡܲܠܟ݁ܘܼܬܼܵܐ ܘܠܵܐ ܓܹܗܲܢܵܐ:
ܒܪܵܐ ܡܲܚܸܒ̣ ܗ̄ܘ̣ ܘܲܡܝܲܩܲܪ ܠܹܗ ܥܲܠ ܕܐܲܒ̣ܘܼܗܝ ܗ̄ܘ̣܀
ܪܚܝܼܡ ܐܲܠܵܗܵܐ ܥܲܠ ܕܐܲܠܵܗܵܐ ܗ̄ܘ̣ ܒܹܝܬܼ ܦܵܪ̈ܘܿܫܹܐ:
ܘܲܕܼܠܵܐ ܥܵܠܬܼܵܐ ܦܵܠ̇ܚܝܼܢ ܥܲܡܹܗ ܡܸܛܠ ܚܘܼܒܹܗ܀
(ܠܵܐܹ̇ܐ ܐ̄ܚܪܹܢܵܐ [ܐܚܪ̈ܢܐ ܠܐܝ̈ܢ. P]: ܡܸܛܠ ܛܘܼ̈ܒܹܐ ܕܲܢܛܝܼܪܝܼܢ ܠܹܗ [ܠܗܘܢ. P]:
ܕܐܵܦ ܗܘ݀ ܗܵܢܵܐ ܫܘܼܦܪܵܐ ܗ̄ܘ̣ ܕܲܬܼܪܹܝܢ ܒܹܝܬܼ ܐܲܠܵܗܵܐ܀
(ܐ̄ܚܪܹܢܵܐ ܫܵܦܲܪ [ܐܚܪ̈ܢܐ ܕܚ̈ܠܝܢ. P]: ܡܸܛܠ ܛܸܒܵܗ̇ ܕܢܘܼܪܵܐ ܕܲܕܼܚܝܼܠ܆
ܕܲܕܼܠܵܐ (ܢܹܐܩܲܕܼ ܠܵܐ ܡܸܬܼܩܲܪܲܒ̣ [ܢܐܩܕܘܢ ܠܐ ܡܬܩܪ̈ܒܝܢ. P]: ܨܹܝܕܼ ܒܝܼ̈ܫܵܬܼܵܐ܀
ܚܢܲܢ ܕܹܝܢ ܗܵܫܵܐ ܒܐܲܝܢܵܐ ܕܲܪܓܟܵܐ ܝܑܼܕܝܼܥܝܼܢ ܚ̄ܢܲܢ:
ܘܒܲܐܝܢܵܐ ܬܸܓ̣ܡܵܐ ܐܝܼܬܼ ܠܲܢ ܫܘܼܦܪܵܐ ܢܚܵܘܸܐ [ܢܚ̣ܙܐ. P]: ܢܲܦ̮ܫܲܢ܀
ܐܸܬ݁ܕܲܡܝܼܢܲܢ ܢܸܪܗܲܛ ܒܵܬܲܪ ܫܲܦܝܼܪ̈ܵܬܼܵܐ܀
ܒܢܲܝ̈ܵܐ ܪܵܚܡ̇ܝܼܢ [ܪ̈ܚܝܡܝܢ. L]: ܐ̄ܓ̣ܝܼܪܹ̈ܐ ܦܵܠ̇ܚܝܼܢ ܥܲܒ̣̈ܕܹܐ ܕܵܚ̇ܠܝܼܢ:
ܚܢܲܢ ܠܵܐ ܡܸܪܚܲܡ ܐܵܦܠܵܐ ܡܸܦܠܲܚ ܐܵܦܠܵܐ ܡܸܕܼܚܲܠ܀
ܠܵܐ ܓܹܝܪ ܠܚܘܼܒܵܐ ܗܵܘ̇ ܕܲܒ̣̈ܢܲܝܵܐ ܩܲܪܝܼܒ̣ܝܼܢ ܚ̄ܢܲܢ:
ܘܠܵܐ ܠܦܘܼܠܚܵܢܵܐ ܗܵܘ̇ ܕܐܲܓ̣ܪܹ̈ܐ ܥܲܠܝܼܠܝܼܢܲܢ܀
ܠܵܐ ܐܲܝܟ̣ ܥܲܒ̣̈ܕܹܐ ܡ̣ܢ ܡܲܚ̈ܘܵܬܼܵܐ ܕܲܚܝܼܠܝܼܢܲܢ:
ܠܡܲܢ ܕܵܡܹܝܢܲܢ ܡ̣ܢ ܓܵܘ ܒܲܝܬܵܐ ܘܠܵܐ ܠܚܲܕܼ ܬܸܓ̣ܡܵܐ܀
ܒܕܲܪܓ̣ܵܐ ܪܵܡܵܐ ܗܵܘ̇ ܕܲܒ̣̈ܢܲܝܵܐ ܠܵܐ ܟܲܬܲܪܢ [ܐܝܪܬ. P]: ܚ̄ܢܲܢ:
ܘܲܒ̣ܦܘܼܠܚܵܢܵܐ ܗܵܘ̇ ܕܐܲܓ̣ܝܼܪܹ̈ܐ ܠܵܐ ܚܲܡܣܸܢ̄ܢ܀
ܕܸܚܠܬܼܵܐ ܕܥܲܒ̣̈ܕܹܐ ܫܩܝܼܠܵܐ ܗ̄ܝܼ ܡܸܢܲܢ ܘܐܸܬܼܓܲܠܝܲܬ݀ ܠܵܗ̇:
ܕܐܵܦ ܠܵܐ ܒܒܲܝܬܵܐ ܐܝܼܬܼ ܠܲܢ ܕܘܼܟ݁ܬܼܵܐ ܕܲܢܟܲܬܲܪ ܒܵܗ̇܀
ܥܒ̣ܵܕܹܐ ܒܝܼ̈ܫܹܐ ܒܪܘܼܚܩܵܐ ܣܵܡܘܼܢ [ܣܡܘܢܝ. ܩܪܢܝ. P. L ܨܪܢܝ. L]: ܡ̣ܢ ܐܲܠܵܗܵܐ:
ܐܲܝܟ̣ ܢܘܼܟ̣ܪ̈ܵܝܹܐ ܥܲܒ̣ܕܘܼܢ ܡܸܢܹܗ ܘܠܲܐܝܟܵܐ ܢܹܐܙܲܠ܀
ܩ̣ܪܵܢ ܒܲܒ̣̈ܢܲܝܵܐ ܡ̣ܢܵܢ ܒܐܲܓ̣ܝܼܪܹ̈ܐ ܘܥܲܒ̣̈ܕܹܐ ܣܵܡܲܢ:
ܘܲܬܼܠܵܬܲܝ̈ܗܘܿܢ ܬܸܓ̣ܡܹ̈ܐ ܐܲܪܦܝܼܢ ܕܲܢܫܲܢܸܐ ܠܲܢ܀
ܒܨܲܠܡܹܗ ܨܵܪܲܢ ܗܵܕܲܐ ܗ̄ܝܼ ܦܸܨܬܼܵܐ ܗܵܝ̇ ܕܲܒ̣̈ܢܲܝܵܐ:
ܕܢܸܗܘܸܐ ܥܲܡܹܗ ܘܢܹܐܪـܼܲ ܕܝܼܠܹܗ ܘܢܸܬ݁ܕܲܡܸܐ ܠܹܗ [ܒܗ. P]:܀
ܘܥܲܠ ܕܲܫܒܲܩܢܵܝܗܝ ܘܲܛ̣ܥܲܝܢ ܚܘܼܒܵܐ ܕܐܲܒ̣ܵܗܘܼܬܹܗ:
ܢܚܸܬܼ [ܗܦܟ. P]: ܫܲܓܸܫ̣ ܠܲܢ ܕܢܸܦܠܘܿܚ ܥܲܡܹܗ ܘܢܸܣܲܒ̣ ܐܲܓ̣ܪܲܢ܀
ܘܡ̣ܢ ܕܲܚ̣ܙܵܐ ܠܹܗ ܕܐܵܦ ܒܵܗ̇ ܒܗܵܕܹܐ ܡܲܐܝܼܢܵܐ ܠܲܢ:
ܒܢܘܼܪܵܐ ܓܙܲܡ̣ ܠܲܢ ܕܟܲܕܼ ܕܵܚ̇ܠܝܼܢ ܚ̄ܢܲܢ ܢܸܦܢܸܐ ܨܹܐܕܼܵܘܗܝ܀
ܗܵܘܬܼܵܐ ܕܢܘܼܪܵܐ ܘܦܲܚܬܵܐ ܪܲܒܵܐ ܕܫܲܠܗܹܒ̣ܝܼܬܼܵܐ:
ܓܠ̣ܵܐ ܚܵܘܝܼ ܠܲܢ ܕܲܒ̣ܣܘܼܪܵܕܼܵܐ ܠܘܵܬܹܗ ܢܸܪܗܲܛ܀
ܝܑܼܚܝܼܕܼܵܝܹܗ ܕܐܲܒ̣ܵܐ ܒܪ̈ܲܚܡܹܐ ܥܒܲܕܼ ܠܲܢ ܐܲܚܵܘ̈ܗܝ: ܘܟ̣ܠܗܘܿܢ [ܕܟܠܗܘܢ. L]:
ܐ̄ܪ̈ܵܙܹܐ ܕܐܝܼܬܼ ܒܹܝܬܼ ܐܲܒ̣ܘܼܗܝ ܓܠ̣ܵܐ ܒܲܕܸܩ̣ [ܦܫܩ. L]: ܠܲܢ܀
ܐܸܫܬܲܥܝܼ ܠܲܢ ܥܲܠ ܓܹܗܲܢܵܐ ܘܥܲܠ ܥܲܬ݁ܝܼܪܵܐ:
ܘܥܲܠ ܠܵܥܵܙܲܪ ܡܲܠܟ݁ܘܼܬܼܵܐ ܕܒܹܝܬܼ ܐܲܠܵܗܵܐ܀
ܒܥ̣ܵܐ ܕܢܵܘܕܲܥ ܠܲܢ ܥܲܠ ܗܵܘ̇ ܦܲܚܬܵܐ ܕܐܝܼܬܼ ܒܲܡܨܲܥܬܼܵܐ:
ܘܕܲܐܝܟܲܢ ܚܵܙܹ̇ܝܢ ܓܲܒܹ̈ܐ ܚܕܼܵܕܹ̈ܐ ܒܚܲܫܵܐ [ܒܥܠܡܐ. P]: ܪܲܒܵܐ܀
ܓܠ̣ܵܐ ܠܲܢ ܐ̄ܪ̈ܵܙܹܐ ܕܡܵܢ ܐܝܼܬܼ ܬܲܡܵܢ ܥܲܕܼܠܵܐ ܢܹܐܙܲܠ:
ܕܲܢܟ̣ܵܘܸܢ ܠܲܢ ܛܸܒܹܗ ܕܕܼܝܼܢܵܐ ܚܠܵܦ ܡܲܪܕܘܼܬܼܵܐ܀
ܫܸܡ̈ܥܹܐ ܕܚܝܼ̈ܠܹܐ ܐܲܝܬܝܼ ܠܐܲܬܼܪܲܢ ܟܲܕܼ ܐܵܬܹ̇ܐ ܠܹܗ:
ܕܲܢܙܲܗܲܪ [ܕܢܢܗܪ. P]: ܠܲܢ ܒܲܫܡ̈ܘܼܥܵܬܹܗ ܕܕܼܝܼܢܵܐ ܪܲܒܵܐ܀
ܥܝܵܕܹܗ ܕܐܲܬܼܪܵܐ ܕܐܸܬ݀ܵܐ ܡܸܢܹܗ ܒܥ̣ܵܐ ܕܢܲܠܸܦ ܠܲܢ:
ܕܢܸܗܘܸܐ ܡܛܲܝ̈ܒܹܐ ܠܘܼܩܒܲܠ ܢܘܼܪܵܐ ܕܲܠܚܝܼܡܵܐ ܠܲܢ܀
ܚ̣ܙܵܐ ܠܥܲܬ݁ܝܼܪܵܐ ܟܲܕܼ ܝܵܩܹ̇ܕܼ ܗ̄ܘ̣ܵܐ ܒܓ̣ܵܘ ܓܹܗܲܢܵܐ:
ܘܐܸܬ݀ܵܐ ܓܠ̣ܵܐ ܠܲܢ ܕܲܢܦܲܠܸܛ ܠܲܢ ܡ̣ܢ ܛܘܼܪܵܦܹܗ܀
ܚܲܕܼ ܣܘܼܥܪܵܢܵܐ ܡ̣ܢ ܣܘܼܥܪ̈ܵܢܵܘܗܝ ܕܐܲܬܼܪܵܐ ܦܲܪܣܝܼ:
ܕܡܵܐ ܕܲܫܡܲܥܢܵܝܗܝ ܢܙܘܿܥ ܠܸܒܲܢ [ܢܕܚ̣ܠ. P]: ܡ̣ܢ ܒܝܼ̈ܫܵܬܼܵܐ܀
ܐܲܣܓܝܼ ܪܲܚܡܲܢ ܘܲܕܼܢܵܘܕܲܥ ܠܲܢ ܕܲܟ̣ܡܵܐ ܪܲܚܡܲܢ:
(ܐܲܦܸܩ ܐ̄ܪܵܙܹܗ [ܐܲܦܩܗ ܠܐܪܙܐ. P]: ܕܥܵܠܡܵܐ ܚܲܕܼܬܼܵܐ ܡܸܛܠܵܬܲܢ܀
ܒܥܵܠܡܲܢ ܒܝܼܫܵܐ ܐ̄ܪܵܙܵܐ ܕܥܵܠܡܹܗ ܠܵܐ ܡܲܦܸܩ ܗ̄ܘ̣ܵܐ:
ܐܸܠܘܼ ܚܘܼܒܹܗ ܠܵܐ ܚܵܘܝܼ ܠܲܢ ܢܲܗܝܼܪܵܐܝܼܬܼ܀
ܓܠ̣ܵܐ ܟܲܣ̈ܝܵܬܼܵܐ ܕܐܝܼܬܼ ܒܹܝܬܼ ܐܲܒ̣ܘܼܗܝ ܕܲܢܫܲܪܲܪ ܠܲܢ:
ܕܲܒ̣̈ܢܲܝ ܐ̄ܪܵܙܵܐ ܘܪ̈ܵܚܡܹܐ ܘܐܲܚܹ̈ܐ ܕܝܼܠܹܗ ܥܲܒ̣ܕܲܢ܀
ܡܵܢ [ܡܘܢ. P]: ܕܐܸܫܬܲܡܲܫ ܬܲܡܵܢ ܒܐܲܬܼܪܹܗ ܚ̣ܵܘܝܼ ܒܐܲܬܼܪܲܢ:
ܕܥܕܼܠܵܐ ܢܹܐܙܲܠ ܢܹܐܠܲܦ [ܢܠܦ. L]: ܐܸܢܹܝܢ ܠܲܥܒ̣ܝܼ̈ܕܼܵܬܹܗ܀
ܡܲܢ ܝܵܕܲܥ̇ ܗ̄ܘ̣ܵܐ ܫܲܪܒܹܗ ܕܚܝܼܠܵܐ ܕܗܵܘ̇ ܐܲܬ݁ܝܼܪܵܐ:
ܐܸܠܘܼ ܠܵܐ ܓܠ̣ܵܐ ܡܵܪܲܢ ܫܲܪܒܹܗ ܕܲܢܙܲܗܲܪ ܠܲܢ܀
ܐܵܘ ܬܲܫܥܝܼܬܹܗ ܕܗܵܘ̇ ܠܵܥܵܙܲܪ ܡܲܢ ܚܵܟܹ̇ܡ ܗ̄ܘ̣ܵܐ:
ܐܸܠܘܼ ܠܵܐ ܗܘ݀ ܬܢ̣ܵܗ̇ ܕܲܢܠܲܒܸܒ̣ ܠܐܲܝܢܵܐ ܕܲܨܪܝܼܟ̣܀
ܥܲܠ ܕܲܟ̣ܣܸܐ ܗ̄ܘ̣ܵܐ (ܥܵܠܡܵܐ ܚܲܕܼܬܼܵܐ ܘܠܵܐ [ܥܠܡܗ ܪܒܐ ܕܠܐ. P]: ܚܙܸܐ ܗ̄ܘ̣ܵܐ ܠܲܢ:
ܐ̄ܬ݀ܵܐ ܚ̣ܵܘܝܼ ܠܲܢ ܟ̱ܠܹܗ ܫܲܪܒܹܗ ܒܚܲܕܼ ܣܘܼܥܪܵܢܵܐ܀
ܒܗܵܘ̇ ܠܵܥܵܙܲܪ ܕܵܘܝܵܐ ܕܫܘܼܚܢܵܘ̈ܗܝ ܕܲܬܼܢ̣ܵܐ ܫܲܪܒܹܗ:
ܐܲܠܸܦ̣ ܗܵܕܹܐ ܕܐܲܝܢܵܐ ܕܲܣܢܝܼܩ ܠܵܐ ܢܸܬܼܪܲܥܲܡ܀
ܘܲܒ̣ܥܲܬ݁ܝܼܪܵܐ ܓܲܐܝܵܐ ܕܚ̣ܵܘܝܼ ܬܘܼܒ̣ ܚܲܟܸ݁ܡ ܠܲܢ:
ܕܲܟ̣ܡܵܐ ܠܚܝܼܡܵܐ ܢܘܼܪܵܐ ܕܕܼܝܪܢܵܐ ܥܲܠ ܥܲܬ݁ܝܼܪܵܐ [ܥܬܝܼܪ̈ܐ. P]:܀
ܕܠܵܐ ܐ̄ܢܵܫ ܢܸܩܢܸܐ ܕܲܗܒ̣ܵܐ ܐܲܠܸܦ̣ ܟܲܕܼ ܡܲܠܸܦ ܗ̄ܘ̣ܵܐ:
ܘܲܗܦܲܟ̣ ܚ̣ܵܘܝܼ ܥܲܠ ܥܲܬܝܼܪܵܐ ܟܲܕܼ ܝܵܩܹ̇ܕܼ ܗ̄ܘ̣ܵܐ܀
ܕܡ̣ܢ ܗܵܝ̇ ܕܲܗܘ݀ܵܬܼ ܨܹܝܕܼ ܢܸܕܲܥ ܟܠܢܵܫ:
ܕܢܘܼܪܵܐ ܡܛܲܝܸܒ̣ ܥܘܼܬܼܪܵܐ ܠܡܵܪܵܘܗܝ ܐܸܢ ܩܵܢܹ̇ܝܢ ܠܹܗ܀
ܒܚܲܕܼ ܬܘܼܒ̣ ܙܲܒ̣ܢܵܐ ܡܲܠܸܠ̣ ܘܵܝܵܐ ܨܹܝܕܼ ܥܲܬ݁ܝܼܪܹ̈ܐ:
ܘܠܵܐ ܓܲܠܝܵܐ ܗ̄ܘ̣ܵܬܼ ܕܡܵܢܲܐ ܗ̄ܝܼ ܥܸܠܬܹܗ ܕܘܵܝܵܐ ܬܲܡܵܢ܀
ܘܲܒ̣ܥܲܬ݁ܝܼܪܵܐ ܗܵܘ̇ ܕܐܸܫܬܲܢܲܩ ܕܲܬܼܢ̣ܵܐ ܫܲܪܒܹܗ:
ܚ̣ܵܘܝܼ ܠܟ̣ܠ ܐ̄ܢܵܫ ܕܡܸܛܠ ܡܵܢܵܐ ܠܥܲܬ݁ܝܼܪܹ̈ܐ ܘܵܝ܀
ܝܲܗ̄ܒ̣ ܬܘܼܒ̣ ܛܘܼܒ̣ܵܐ ܠܟ̣ܠ ܡܸܣ̈ܟܹ݁ܢܹܐ ܘܠܵܐ ܓܲܠܝܵܐ ܗ̄ܘ̣ܵܬܼ:
ܡܸܛܠ ܡܵܢܵܐ ܐ̄ܡܲܪ ܛܒܲܝܗܘܿܢ ܠܲܕܼܡܸܣܟܹ݁ܢܝܼܢ܀
ܘܡ̣ܢ ܕܐܸܫܬܲܡܥܲܬ݀ ܥܲܠ ܠܵܥܵܙܲܪ ܕܲܟ̣ܡܵܐ ܝܑܼܪܸܒ̣:
ܒܹܗ ܐܸܬܼܦܲܫܲܩ ܛܘܼܒ̣ܵܐ ܕܡܲܠܸܠ̣ ܨܹܝܕܼ ܡܸܣ̈ܟܹ݁ܢܹܐ܀
ܡܸܠܬܹܗ ܕܡܵܪܲܢ ܟ̱ܠܵܗ̇ ܢܘܼܗܪܵܐ ܗ̄ܝܼ ܠܲܕܼܫܵܡܲܥ̇ ܠܵܗ̇:
ܘܣܲܒ̣ܪܵܐ ܘܚܲܝܹ̈ܐ ܘܟ̣ܠ ܝܘܼܬܼܪ̈ܵܢܹܐ ܡܲܠܝܵܐ ܟ̱ܠܵܗ̇܀
ܕܢܵܘܬܲܪ ܡܲܠܸܠ̣ ܢܹܐܬܲܪ ܡܵܕܹܝܢ ܡ̣ܢ ܝܘܼܠܦܵܢܹܗ:
ܕܲܠܝܘܼܬܼܪܵܢܵܐ ܬܸܗܘܸܐ ܡܸܠܬܹܗ ܒܹܝܬܼ ܦܵܪ̈ܘܿܫܹܐ܀
ܥܲܠ (ܠܵܥܵܙܲܪ ܘܥܲܠ ܥܲܬ݁ܝܼܪܵܐ ܕܲܬܼܢܵܐ ܫܲܪܒܹܗ:
ܡܵܢ [ܥܬܝܪܐ ܘܥܠ ܠܥܙܪ. . : ܡܘܢ. P]: ܐܵܠ̇ܨܵܐ ܗ̄ܘ̣ܵܬܼ ܕܢܲܝܬܸܐ ܠܓܸܠܝܵܐ ܣܘܼܥܪ̈ܵܢܲܝܗܘܿܢ܀
ܐܸܠܵܐ ܕܢܵܘܬܲܪ ܠܲܒ̣ܢܲܝ̈ܢܵܫܵܐ ܡ̣ܢ ܫܲܪ̈ܒܲܝܗܘܿܢ:
ܘܲܕܼܢܸܬܼܥܲܕܪܘܼܢ ܟܠ ܫܵܡ̈ܘܿܥܹܐ ܒܓܸܠܝܵܢܲܝ̈ܗܘܿܢ܀
ܢܸܬܸ݁ܠ ܡܵܕܹܝܢ ܘܲܥܕܵܐ ܠܡܸܠܬܲܢ ܨܹܝܕܼ ܝܘܼܬܼܪܵܢܵܐ:
ܘܡܸܛܠ ܗܵܕܹܐ ܢܡܲܠܸܠ ܒܲܠܚܘܿܕܼ ܥܲܠ ܕܲܢܥܲܕܲܪ܀
ܒܫܲܪܒܹܗ ܕܚܝܼܠܵܐ ܕܗܵܘ̇ ܥܲܬ݁ܝܼܪܵܐ ܕܲܒ̣ܓܹܗܲܢܵܐ [ܘܕܠܥܙܪ. P]:
ܡܠܘܿܐܵܐ ܪܲܒܵܐ ܕܟ̣ܠ ܝܘܼܬܼܪ̈ܵܢܹܐ ܐܝܼܬܼ ܠܐܵܡܘܿܪܵܐ܀
ܢܸܫܡܲܥ ܡܵܕܹܝܢ ܦܵܪܘܿܫܵܐܝܼܬܼ ܗܵܫܵܐ ܟ̱ܠܲܢ܆
ܘܲܠܝܘܼܬܼܪܵܢܵܐ ܢܸܗܘܸܐ ܫܲܪܒܹܗ ܡܵܐ ܕܡܸܬܼܡܲܠܲܠ܀
ܟܬܼܝܼܒ̣ ܒܲܣܒܲܪܬܼܵܐ ܕܓܲܒ̣ܪܵܐ ܐܝܼܬܼ ܗ̄ܘ̣ܵܐ ܚܲܕܼ ܥܲܬ݁ܝܼܪܵܐ:
ܕܲܠܒ̣ܝܼܫ ܒܘܼܨܵܐ ܐܵܦ ܐܲܪ̈ܓܘܵܢܹܐ ܘܲܓ̣ܐܸܐ ܘܲܚܬܼܝܼܪ܀
ܡܸܬܼܒܲܣܲܡ ܗ̄ܘ̣ܵܐ ܘܡܸܬܼܦܲܛܲܡ ܗ̄ܘ̣ܵܐ (ܘܡܸܬܼܓܲܐܸܐ ܗ̄ܘ̣ܵܐ [ܒܥܘܬܪܗ ܪܒܐ. P]:
ܘܚܵܝܹ̇ܐ ܟܠܝܘܿܡ ܟܠ ܓܲܐܝܵܐܝܼܬܼ ܘܲܚܬܼܝܼܪܵܐܝܼܬܼ܀
ܘܚܲܕܼ ܡܸܣܟܹ݁ܢܵܐ ܕܵܘܝܵܐ ܪܡܸܐ ܗܘ̣ܵܐ ܠܘܼܩܒܲܠ ܬܲܪܥܹܗ:
ܘܲܣܢܝܼܩ ܘܐܲܠܝܼܨ ܫܝܼܛ ܘܲܡܓܲܙܲܝ ܘܲܡܠܸܐ ܟܹܐܒܹ̈ܐ܀
ܘܡܸܬܼܪܲܓ̣ܪܲܓ̣ ܗ̄ܘ̣ܵܐ ܕܢܸܡܠܸܐ ܟܲܪܣܹܗ ܡ̣ܢ ܦܲܪ̈ܬܘܼܬܹܐ:
ܕܗܵܘ̇ ܥܲܬ݁ܝܼܪܵܐ ܕܐܝܼܬܼ ܗ̄ܘ̣ܵܐ ܠܩܘܼܒ̣ܠܹܗ ܘܠܵܐ ܝܵܗ̇ܒ݁ܝܼܢ ܠܹܗ܀
ܘܗܵܘ̇ ܡܸܣܟܹܢܵܐ ܡܠܸܐ ܗ̄ܘ̣ܵܐ ܟܹܐܒܹ̈ܐ ܘܲܚܒ̣ܵܪ̈ܵܬܼܵܐ:
ܘܲܡܠܲܟ̣ܚܝܼܚܝܼܢ ܗ̄ܘ̣ܵܐ ܟܲܠܒܹ̈ܐ ܫܘܼܚܢܵܘ̈ܗܝ ܢܲܓ̣ܝܼܪܵܐܝܼܬܼ܀
ܫܡܲܥܘ ܦܵܪ̈ܘܿܫܹܐ ܥܲܠ ܥܲܬ݁ܝܼܪܵܐ ܘܥܲܠ ܠܵܥܵܙܲܪ:
ܘܥܲܠ ܚܲܝܲܝ̈ܗܘܿܢ ܘܥܲܠ ܦܘܼܪ̈ܫܵܢܹܐ ܕܕܼܘܼܒܵܪ̈ܲܝܗܘܿܢ܀
ܗܵܘ̇ ܡܸܣܟܹܢܵܐ ܠܵܘ ܡܸܣܟܹܢܵܐ ܥܒ̣ܝܼܕܼ ܗ̄ܘ̣ܵܐ ܒܲܠܚܘܿܕܼ:
ܐܸܠܵܐ ܒܟܹܐܒܹ̈ܐ ܡܸܬܼܢܵܘܲܠ ܗ̄ܘ̣ܵܐ ܐܲܝܟ̣ ܕܐܸܫܬܲܡܥܲܬ݀܀
ܡܸܬܼܩܲܦܲܚ ܗ̄ܘ̣ܵܐ ܒܡܸܣܟܹܢܘܼܬܼܵܐ ܘܲܒ̣ܟܘܼܪ̈ܗܵܢܹܐ:
ܬܲܪܬ܀ܝܢ ܒܝܼ̈ܫܵܢ ܐܝܼܬܼ ܒܹܗ [ܗܘܐ. L]: ܒܥܵܠܡܵܐ ܘܲܠܘܵܬܹܗ ܗ̄ܘܲܝ̈܀
ܚܲܣܝܼܪܘܼܬܼܵܐ ܘܲܟ̣ܪܝܼܗܘܼܬܼܵܐ ܐܸܬܼܟܲܪܟܵܝܗܝ ܗ̄ܘܲܝ̈:
ܘܲܒ̣ܬܲܪ̈ܬܲܝܗܹܝܢ ܡܸܬ݁ܛܲܪܲܦ ܗ̄ܘ̣ܵܐ ܘܠܵܐ ܡܪܲܛܸܢ ܗ̄ܘ̣ܵܐ܀
ܕܡܸܣܟܹܝܢ ܘܲܚܠܝܼܡ ܡ̣ܢ ܥܲܬ݁ܝܼܪܵܐ ܟܪܝܼܗܵܐ ܛܵܒ̣ ܗ̄ܘ̣ܵܐ:
ܕܥܲܬ݁ܝܼܪ ܘܲܟ̣ܪܝܼܗ ܬܘܼܒ̣ ܡ̣ܢ ܥܘܼܬܼܪܹܗ ܡܸܬܼܒܲܝܲܐ ܗܘ݀ [ܗܘܐ. L]:܀
ܚܲܝܠܵܐ ܚܠܝܼܡܵܐ ܠܘܼܩܒܲܠ ܕܲܗܒ̣ܵܐ ܣܝܼܡ ܫܵܡ̇ܘܿܥܵܐ [ܚܒܝ̈ܒܝ. L]:
ܘܦܲܚܸܡ ܘܐܲܫܘܵܐ ܡܸܣܟܹܢܘܼܬܼܵܐ ܥܲܡ ܟܘܼܪܗܵܢܵܐ܀
ܘܐܲܝܟܵܐ ܕܲܚܕܼܵܐ ܡܸܢܗܹܝܢ ܥܵܪܨܵܐ ܥܲܠ ܒܲܪ ܐ̄ܢܵܫܵܐ:
ܒܚܲܫܵܐ ܪܲܒܵܐ ܡܣܲܝܒܲܪ ܗ̄ܘ̣ ܠܵܗ̇ ܟܲܕܼ ܡܸܬܼܡܲܪܡܲܪ܀
ܡܵܐ ܕܫܲܘ̈ܝܵܢ [ܕܫܘܝܢ. Sic]: ܕܹܝܢ ܐܲܝܢܵܐ ܕܡܸܫܟܲܚ ܕܢܹܐܪܘܿܥ [ܕܢܘܕܥ. L]:
ܐܸܢܹܝܢ: ܟܲܕܼ ܠܵܐ ܡܪܲܛܸܢ ܣܲܓܝܼ ܢܲܨܝܼܚ ܡ̣ܢ ܢܲܨܝܼ̈ܚܹܐ܀
ܗܵܐ ܠܵܥܵܙܲܪ ܡܸܣܟܹܢܵܐ ܗ̄ܘ̣ܵܐ ܘܲܟ̣ܪܝܼܗܵܐ ܗ̄ܘ̣ܵܐ:
ܚܲܣܝܼܪ ܠܲܚܡܵܐ ܘܲܡܠܸܐ ܫܘܼܚ̈ܢܹܐ ܘܟܹܐܒܹ̈ܐ ܟܠܝܘܿܡ܀
ܡܵܐ ܕܐܝܼܬܼ ܚܲܫܵܐ [ܚܫ̈ܐ. P]: ܐܸܢ ܐܝܼܬܼ ܪ̈ܵܚܡܹܐ ܒܘܼܝܵܐܵܐ ܐ̄ܢܘܿܢ:
ܕܣܵܡ̇ܟ݁ܝܼܢ ܠܸܒܵܐ ܘܲܒ̣ܥܸܢܝܵܢܗܘܿܢ ܚܲܫܵܐ ܦܵܐܹ̇ܓ̣܀
ܠܠܵܥܵܙܲܪ ܕܹܝܢ ܐܵܦܠܵܐ ܪ̈ܵܚܡܹܐ ܐܝܼܬܼ ܗ̄ܘ̣ܵܐ ܒܐܲܬܼܪܲܢ:
ܘܡܸܛܠ ܗܵܢܵܐ ܟܲܠܒܹ̈ܐ ܗܘ݀ܵܘ ܠܹܗ ܒܢܲܝ̈ ܥܸܢܝܵܢܵܐ܀
ܥܵܠܡܲܢ ܟ̱ܠܹܗ ܒܡܲܣܲܒ̣ ܒܐܲܦܹ̈ܐ ܨܒ̣ܝܼ̈ܥܵܢ ܐܲܦܵܘ̈ܗܝ:
ܘܲܠܥܲܬ݁ܝܼܪܵܐ ܝܵܕܲܥ̇ ܢܸܪܚܲܡ ܕܲܓܵܠܵܐܝܼܬܼ܀
ܕܙܲܒ̣ܢܵܐ ܗ̄ܘ̣ ܚܘܼܒܹܗ ܘܐܲܝܢܵܐ ܕܝܲܗ̄ܒ̣ ܠܹܗ ܙܲܒ̣ܢܵܐ ܐܝܼܕܼܵܐ:
ܡܲܣܓܸܐ ܪܵܚܹ̇ܡ ܘܲܡܝܲܩܲܪ [ܘܡܚܒܒ. P]: ܠܹܗ ܥܵܘܵܠܵܐܝܼܬܼ܀
ܠܡܵܣܟܹܢܵܐ ܕܹܝܢ ܠܵܐ ܐܝܼܬܼ (ܪ̈ܵܚܡܹܐ ܘܠܵܐ ܩܲܪ̈ܝܼܒܹܐ [ܪܚܡܐ ܘܠܐ ܩܪܝܒܐ. P]:
ܕܠܵܘ ܕܐܲܠܵܗܵܐ ܗ̄ܘ̣ ܚܘܼܒܹܗ ܕܥܵܠܡܵܐ ܐܸܠܵܐ ܕܐܲܦܹ̈ܐ܀
ܐܸܢ ܕܹܝܢ ܡܸܣܟܹܝܢ ܘܲܪܡܸܐ ܡܲܢ ܝܵܕܲܥ̇ ܠܹܗ:
ܐܸܠܵܐ ܟܲܠܒܹ̈ܐ ܗܵܠܹܝܢ ܕܲܟ̣ܢܲܫ̣ܘ ܨܹܝܕܼ ܠܵܥܵܙܲܪ܀
ܡܠܸܐ ܗ̄ܘ̣ܵܐ ܫܘܼܚ̈ܢܹܐ ܘܠܵܐ ܓܵܫ̇ܝܼܢ ܠܹܗ ܐܵܣܵܘ̈ܵܬܼܵܐ:
ܕܠܵܐ ܐܝܼܬܼ ܗ̄ܘ̣ܵܐ ܠܹܗ ܐܲܓ̣ܪܵܐ ܕܢܸܬܸܠ ܕܲܣܢܝܼܩܵܐ ܗ̄ܘ̣ܵܐ܀
ܓܠܝܼܙ ܡ̣ܢ ܪ̈ܵܚܡܹܐ ܘܡ̣ܢ ܡܵܙܘܿܢܵܐ ܘܡ̣ܢ ܚܘܼܠܡܵܢܵܐ:
ܘܐܝܼܬܼ ܠܹܗ ܫܘܼܚ̈ܢܹܐ ܘܡܸܣܟܹ݁ܢܘܼܬܼܵܐ ܘܟܲܠܒܹ̈ܐ ܚܲܒ̣ܪ̈ܵܘܗܝ܀
ܠܵܐ ܩܸܢܝܵܢܵܐ ܕܢܸܬܼܒܲܝܲܐ ܒܹܗ ܘܢܸܛܥܸܐ ܚܲܫܵܘ̈ܗܝ [ܚܫܗ. P]:
ܘܠܵܐ ܚܘܼܠܡܵܢܵܐ ܕܒܹܗ ܢܸܬܼܠܲܒܲܒ̣ ܥܲܠ ܕܲܣܢܝܼܩܵܐ [ܕܣܢܝܩ. P]: ܗ̄ܘ̣܀
ܐܵܦܠܵܐ ܪ̈ܵܚܡܹܐ ܕܣܵܡ̇ܟ݁ܝܼܢ ܠܸܒܹܗ ܥܲܠ ܥܵܩ̈ܵܬܹܗ:
ܟܲܠܒܹ̈ܐ ܘܟܹܐܒܹ̈ܐ ܘܚܲܣܝܼܪܘܼܬܼܵܐ ܘܬܼܘܼܒ̣ ܡܸܕܸܡ ܠܵܐ܀
ܠܵܐ ܥܵܨܘܿܒܹ̈ܐ [ܥܨܘܒܐ. L]: ܐܝܼܬܼ ܗ̄ܘ̣ܵܐ ܠܫܘܼܚܢܵܘ̈ܗܝ ܟܲܕܼ ܣܲܓܝܼܐܝܼܢ:
ܘܠܵܐ ܣܵܡ̇ܘܿܟܹ̈ܐ [ܣܡܘܟܐ. L]: ܠܠܸܒܹܗ ܕܲܬܼܒ̣ܝܼܪ ܒܲܣܢܘܼܩܘܼܬܼܵܐ܀
ܟܵܐܹ̇ܒ̣ ܘܲܟ̣ܦܸܢ ܘܲܡܠܸܐ ܘܵܝܹ̈ܐ [ܘܝܐ. L]܆ ܘܡܵܢܵܐ ܢܸܥܒܸ݁ܕܼ:
ܘܟܲܕܼ ܛܵܒ̣ ܗܵܟܲܢ ܠܵܐ ܡܒܲܓܸܢ ܗ̄ܘ̣ܵܐ ܕܦܵܪܘܿܫܵܐ ܗ̄ܘ̣ܵܐ܀
ܥܲܬ݁ܝܼܪܵܐ ܕܹܝܢ ܗܵܘ̇ ܕܥܲܠ ܬܲܪܥܹܗ ܣܚܝܼܦ ܗ̄ܘ̣ܵܐ ܘܲܫܕܸܐ:
ܫܡܲܥ ܬܘܼܒ̣ ܕܐܲܝܟܲܢ ܡܸܬܼܓܲܐܸܐ ܗ̄ܘ̣ܵܐ ܘܲܡܠܸܐ ܛܘܼ̈ܒܹܐ܀
ܓܘܼܫܡܹܗ ܚܠܝܼܡ ܗ̄ܘ̣ܵܐ ܘܲܒ̣ܩܸܢܝܵܢܹܗ ܥܲܬ݁ܝܼܪܵܐ ܗ̄ܘ̣ܵܐ:
ܠܒ̣ܘܼܫܹܗ ܦܐܸܐ ܗ̄ܘ̣ܵܐ ܐܵܦ ܡܹܐܟܼ̈ܠܵܬܹܗ ܫܲܦܝܼܪ̈ܵܢ ܗ̄ܘܲܝ̈܀
ܡܠܸܐ ܦܵܬܼܘܿܪܹܗ ܘܪܵܥܹ̇ܡ ܒܲܝܬܹܗ ܘܲܕܼܚܝܼܠ ܐܲܬܼܪܹܗ:
ܥܲܬ݁ܝܼܪ ܘܲܚܠܝܼܡ ܘܟ̣ܠܢܵܫ ܪܵܚܹ̇ܡ ܘܲܡܝܲܩܲܪ ܠܹܗ܀
ܠܒ̣ܘܼܫܵܐ ܪܓ̣ܝܼܓ̣ܵܐ ܘܦܲܓ̣ܪܵܐ ܚܠܝܼܡܵܐ ܘܟ̣ܝܼܣܵܐ ܡܲܠܝܵܐ:
ܘܚܲܝܹ̈ܐ ܓܐܲܝ̈ܵܐ ܘܟ̣ܠ [ܕܟܠ. L]: ܛܵܒ̣ܵܬܼܵܐ ܕܠܵܐ ܢܸܟܼ̈ܝܵܢܹܐ܀
ܚܵܕܹܐ ܒܥܘܼܬܼܪܹܗ ܘܪܵܡ ܒܲܠܒ̣ܘܼܫܵܘ̈ܗܝ ܘܲܦܐܸܐ ܟ̱ܠܹܗ:
ܒܵܣܹ̇ܡ ܘܲܚܠܝܼܡ ܘܲܒ̣ܡܸܣܟܹ݁ܢܵܐ ܠܵܐ ܚܵܐܲܪ ܗ̄ܘ̣ܵܐ܀
ܠܵܥܵܙܲܪ ܕܹܝܢ ܥܲܠ ܬܲܪܥܹܗ ܗ̄ܘ̣ܵܐ ܕܗܵܢܵܐ ܓܲܐܝܵܐ:
ܘܲܡܠܸܐ ܘܵܝܹ̈ܐ ܘܚܵܙܹ̇ܐ ܛܘܼ̈ܒܹܐ ܘܠܵܐ ܡܸܬܼܪܲܥܲܡ܀
ܕܢܸܣܒܲܥ ܒܲܠܚܘܿܕܼ ܡ̣ܢ ܦܲܪ̈ܬܘܼܬܹܐ ܡܸܬܼܪܲܓ̣ܪܲܓ̣ ܗ̄ܘ̣ܵܐ:
ܘܝܲܬ݁ܝܼܪ̈ܵܬܼܵܐ ܕܐܝܼܬܼ ܗ̄ܘ̣ܵܐ ܬܲܡܵܢ ܠܵܐ ܒܵܥܹ̇ܐ ܗ̄ܘ̣ܵܐ܀
ܠܵܐ ܠܲܠܒ̣ܘܼܫܵܐ ܐܵܦܠܵܐ ܠܥܘܼܬܼܪܵܐ ܘܡܸܬܼܚܲܬܼܚܲܬܼ ܗ̄ܘ̣ܵܐ:
ܘܠܵܐ ܠܡܹܐܟ̣̈ܠܵܬܼܵܐ ܕܥܲܠ ܦܵܬܼܘܿܪܵܐ ܕܣܲܓܝܼ̈ܐܵܢ ܗ̄ܘܲܝ̈܀
ܥܲܠ ܦܲܪ̈ܬܘܼܬܹܐ ܕܐܵܟ̣݁ܠܝܼܢ ܟܲܠܒܹ̈ܐ ܣܢܝܼܩ ܗ̄ܘܟܵܐ ܒܲܠܚܘܿܕܼ:
ܕܐܵܦ ܗ݀ܝ ܟܝܵܢܵܐ ܬܲܒ̣ܥ̣ܵܗ̇ ܘܟܸܢ ܐܸܬܼܪ̈ܲܓ̣ܪܲܓ̣܀
ܐܸܠܘܼ ܟܝܵܢܵܐ ܠܵܐ ܓܲܪܝܼ ܗ̄ܘ̣ܵܐ ܟܲܦܢܵܐ ܪܲܒܵܐ:
ܡܟܢ ܦܘܼܪܫܵܢܹܗ ܘܠܵܐ ܠܦܲܪ̈ܬܘܼܬܹܐ ܡܸܬܼܪܲܓ̣ܪܲܓ̣ ܗ̄ܘ̣ܵܐ܀
ܣܲܢܝܵܐ ܪܸܓ݁ܬܼܵܐ ܡܵܐ ܕܫܵܐܹ̇ܠ ܐ̄ܢܵܫ ܝܲܬ݁ܝܼܪ̈ܵܬܼܵܐ:
ܘܡܵܐ ܕܲܟ̣ܝܵܢܵܐ ܬܵܒܲܥ̇ ܕܝܼܠܹܗ ܫܲܦܝܼܪ ܗ̄ܘ̣ ܠܹܗ܀
ܠܠܲܚܡܵܐ ܕܝܵܘܡܵܐ ܕܢܸܬܼܪܲܓ̣ܪܲܓ̣ ܐ̄ܢܵܫ ܡ̣ܢ ܕܲܟ̣ܝܵܢܵܐ ܗ̄ܝܼ:
ܡܹܐܟ̣̈ܠܵܬܼܵܐ [ܡܐܟܘܠܬܐ. P]: ܕܹܝܢ ܡܵܐ ܕܲܡܫܲܚܠܸܦ ܪܸܓܬܹܗ [ܪܓܬܗ̇. P]: ܡܵܘܬܵܐܠ ܗ̄ܝܼ܀
ܗܵܘ̇ ܦܵܪܘܿܫܵܐ ܐܵܦ ܠܵܐ ܠܠܲܚܡܵܐ ܫܲܠܡܵܐ [ܫܚܝܡܐ. P]: ܪܲܓ̣ ܗ̄ܘ̣ܵܐ:
ܐܸܠܵܐ ܕܢܸܣܒܲܥ ܡ̣ܢ ܦܲܪ̈ܬܘܼܬܹܐ ܘܢܸܫܪܸܐ ܟܲܦܢܹܗ܀
ܟܲܕܼ ܩܵܡ̣ ܥܠܵܘܗܝ ܟܝܵܢܵܐ ܘܐܲܠܨܹܗ ܐܲܝܟ̣ ܬܵܒ̣݁ܘܿܥܵܐ:
ܠܲܙܥܘܿܧ̈ܝܵܬܼܵܐ ܗ̄ܘ̣ ܡܸܬܼܪܲܓ̣ܪܲܓ̣ ܗ̄ܘ̣ܵܐ ܕܲܢܩܲܪܸܒ̣ ܠܹܗ܀
ܡܸܬܼܪܲܓ̣ܪܲܓ̣ ܗ̄ܘ̣ܵܐ ܕܢܸܡܠܸܐ ܟܲܪܣܹܗ ܡ̣ܢ ܦܲܪ̈ܬܘܼܬܹܐ܆
ܘܐܵܦ ܠܵܐ ܗܵܕܹܐ ܐܸܬܼܝܲܗܒܲܬ݀ ܠܹܗ ܕܢܸܣܓܸܐ ܫܘܼܦܪܹܗ܀
ܡܸܬܼܪܲܓ̣ܪܲܓ̣ ܗ̄ܘ̣ܵܐ ܡܓܲܕܵܦܘܼ ܕܹܝܢ ܠܵܐ ܡܓܲܕܸܦ ܗ̄ܘ̣ܵܐ:
ܘܥܲܠ ܝܵܗ̇ܘܿܒ̣ܵܗ̇ ܕܡܸܣܟܹ݁ܢܘܼܬܼܵܐ ܠܵܐ ܡܪܲܛܸܢ ܗ̄ܘ̣ܵܐ܀
ܡ̣ܢ ܐܲܠܵܗܵܐ ܡܛܵܬܹܗ ܦܸܨܬܼܵܐ ܕܡܸܣܟܹܢܘܼܬܼܵܐ:
ܘܲܕܼܝܵܕܲܥ̇ ܗ̄ܘ̣ܵܐ ܕܡ̣ܢ ܐܲܠܵܗܵܐ ܗ̄ܝܼ ܫܲܩ̣ܠܵܗ̇ ܘܲܫܠܝܼ܀
ܐܲܓܲܪ ܪܘܼܚܹܗ ܒܟܲܦܢܵܗ̇ ܘܡܲܪܥܵܐ ܘܒܲܣܢܘܼܩܘܼܬܼܵܐ:
ܘܣܲܝܒܲܪ ܟܹܐܒܹܗ ܐܲܝܟ̣ ܦܵܪܘܿܫܵܐ ܕܠܵܐ ܪܘܼܥܵܡܵܐ܀
ܗܵܟܲܢ ܛܲܥ̣ܢܵܗ̇ ܠܡܸܣܟܹܢܘܼܬܼܵܐ (ܘܲܕܼܠܵܐ ܪܸܛܢܵܐ [ܕܠܐ ܪܘܥܡܐ. L]:
ܐܲܝܟ̣ ܡܵܘܗܲܒ̣ܬܼܵܐ ܕܡ̣ܢ ܐܲܠܵܗܵܐ ܐܸܬܼܝܲܗܒܲܬ݀ ܠܹܗ܀
ܚܟܵܪ ܒܐܲܠܵܗܵܐ ܕܦܲܠܸܓ̣ ܥܘܼܬܼܪܵܐ ܘܡܸܣܟܹܢܘܼܬܼܵܐ:
ܘܲܕܼܠܹܗ ܝܲܗ̄ܒ̣ ܠܹܗ ܡܸܣܟܹܢܘܼܬܼܵܐ ܠܵܐ ܪܵܛܹ̇ܢ ܗ̄ܘ̣ܵܐ܀
ܒܸ݁ܡܦܲܠܓܟܵܢܵܐ ܚ̣ܵܪ ܕܲܬܼܪܝܼܨܵܐ ܗ̄ܘ̣ ܘܲܕܼܦܵܪܘܿܫܵܐ ܗ̄ܘ̣:
ܘܠܵܐ ܚܟܵܪ ܕܲܥܠܝܼܒ̣ ܐܸܠܵܐ ܕܲܬܼܪܝܼܨ ܕܲܡܦܲܠܸܓ̣܀
ܓܘܼܫܡܵܐ ܟܪܝܼܗܵܐ ܘܒܲܝܬܵܐ ܣܦܝܼܩܵܐ ܡܛܵܝܗܝ ܠܲܥܠܝܼܒ̣ܵܐ:
ܘܠܵܐ ܒܥ̣ܵܐ ܢܚܲܠܸܦ ܡܸܕܸܡ ܕܲܡܛ̣ܵܝܗܝ ܕܲܬܼܪܝܼܨܵܐ ܗ̄ܘ̣ܵܐ܀
ܚ̣ܙܵܐ ܕܲܒ̣ܦܸܨܬܹܗ ܠܵܐ ܐܝܼܬܼ ܥܘܼܬܼܪܵܐ ܘܠܵܐ ܘܠܵܐ ܩܸܢܝܵܢܵܐ [ܩܢܝ̈ܢܐ. P]:
ܘܠܲܕܼܠܵܐ ܕܝܼܠܹܗ ܠܵܐ ܐܸܬܼܪܲܓ̣ܪܲܓ̣ ܕܢܸܩܢܸܐ ܐܸܢܘܿܢ܀
ܚ̣ܙܵܐ ܠܦܲܪ̈ܬܘܼܬܹܐ ܕܡܹܐܒܲܕܼ ܐܵܒ̣݁ܕܝܼܢ (ܡ̣ܢ ܥܲܬ݁ܝܼܪܵܐ [ܒܝܬ ܥܬܝܪ̈ܐ. P]:
ܘܟܸܢ ܗ̄ܘ̣ ܠܗܵܠܹܝܢ ܐܸܬܼܪܲܓ̣ܪܲܓ̣ ܗ̄ܘ̣ܵܐ ܕܢܸܬܼܝܲܗܒ݁ܘܼܢ ܠܹܗ܀
ܐܸܠܘܼ ܚܵܫ̇ܚܝܼܢ ܐܵܘ ܡܲܗܢܹܝܢ ܗ̄ܘ̣ܵܘ ܒܹܝܬܼ ܥܲܬ݁ܝܼܪܵܐ [ܥܬܝܪ̈ܐ. P]:
ܠܵܐ ܪܵܐܹ̇ܚ̣ ܗ̄ܘ̣ܵܐ ܕܠܵܐ ܢܸܬ݁ܬ݁ܕܝܼܢ ܗ̄ܘ̣ܵܐ ܡ̣ܢ ܟܹܐܢܘܼܬܼܵܐ܀
ܒܵܬܲܪ (ܕܲܢܬܲܪܘ ܡ̣ܢ ܦܵܬܼܘܿܪܵܐ [ܕܢܦ̣ܠܘ ܡ̣ܢ ܦܬܘܪܗ. P]: ܪܲܓ̣ ܗ̄ܘ̣ܵܐ ܐܸܢܘܿܢ:
ܟܲܕܼ ܡܸܬ݁ܬ݁ܕܝܼܫܝܼܢ ܕܠܵܐ ܢܸܣܬܲܓ̣ܦ ܡܵܪܹܐ ܒܲܝܬܵܐ܀
ܠܗܵܠܹܝܢ ܕܐܸܒܸ݁ܕܼܘ [ܕܝܬܪܘ. P]: ܐܸܬܼܪܲܓ̣ܪܲܓ̣ ܗ̄ܘ̣ܵܐ ܘܠܵܐ ܐܸܬ݀ܵܘ ܠܹܗ:
ܘܬܼܘܼܒ̣ ܣܲܝܒܲܪ ܗ̄ܘ̣ܵܐ ܟܲܕܼ ܠܵܐ ܡܪܲܛܸܢ ܒܲܣܢܝܼܩܘܼܬܼܵܐ܀
ܠܵܐ ܚܵܣܹ̇ܡ ܗ̄ܘ̣ܵܐ ܠܵܐ ܒܥܲܬ݁ܝܼܪܵܐ ܘܠܵܐ ܒܦܵܬܼܘܿܪܹܗ:
ܘܠܵܐ ܒܲܠܒ̣ܘܼܫܹܗ ܘܠܵܐ ܒܚܘܼܠܡܵܢܹܗ ܘܠܵܐ ܒܲܢܝܵܚܵܘ̈ܗܝ܀
ܥܲܠ ܦܲܪ̈ܬܘܼܬܹܐ ܨܠܵܬ݀ ܗ̄ܘ̣ܵܬܼ ܪܸܓܬܹܗ ܕܢܸܒ̣ܥܸܐ ܐܸܢܘܿܢ:
ܘܲܕܼܠܵܐ ܐ̄ܬ݀ܵܘ ܠܹܗ ܫܠܝܼ ܗ̄ܘ̣ܵܐ ܘܐܲܗܡ̣ܝܼ ܐܵܦ ܡ̣ܢ ܗܵܠܹܝܢ܀
ܥܲܬ݁ܝܼܪܵܐ ܕܹܝܢ ܒܵܣܹ̇ܡ ܘܲܓ̣ܐܸܐ ܘܠܵܐ ܚܵܐܲܪ ܒܹܗ:
ܒܕܼܵܘܝܵܐ ܕܲܣܚܝܼܦ ܠܘܼܩܒܲܠ ܬܲܪܥܹܗ ܘܲܡܠܸܐ ܟܹܐܒܹ̈ܐ܀
ܪ̈ܵܡܵܢ ܥܲܝܢܵܘ̈ܗܝ ܘܲܪܘܝܼܚ ܠܸܒܹܗ ܘܚܵܕܹܐ ܟ̱ܠܹܗ:
ܘܫܝܼܛ ܠܹܗ ܡܥܵܩܵܐ ܟܲܕܼ ܡ̣ܢ ܬܲܪܥܹܗ ܠܵܐ ܡܲܪܚܸܩ ܗ̄ܘ̣ܵܐ܀
ܢܵܦܹ̇ܩ ܘܲܢܦܝܼܚ ܥܵܐܹ̇ܠ ܘܲܚܬܼܝܼܪ ܝܵܬܹ̇ܒ̣ ܘܲܓ̣ܐܸܐ:
ܩܵܐܹ̇ܡ ܘܲܦܐܸܐ ܐܵܙܹ̇ܠ ܘܲܦܨܝܼܚ ܐܵܬܹ̇ܐ ܘܕܼܵܐܹ̇ܨ܀
ܓܢܸܐ ܘܡܸܬܼܒܲܣܲܡ ܣܡܝܼܟ̣ ܘܡܸܬܼܦܲܛܲܡ ܗܕܼܝܼܪ ܒܲܠܒ̣ܘܼ̈ܫܹܐ:
ܣܡܝܼܟ̣ ܒܲܛܥܘܼܡܹ̈ܐ ܫܪܸܐ ܒܲܢܝܵܚܹ̈ܐ ܥܢܸܐ ܒܓܹܐ̈ܘܵܬܼܵܐ܀
ܘܐܲܣܝܼܢ ܒܲܝܬܹܗ ܘܡܲܠܝܵܐ ܟܲܪܣܹܗ ܘܲܚܠܝܼܡ ܓܘܼܫܡܹܗ:
ܘܟ̣ܠ ܛܵܒ̣ܵܬܼܵܐ ܕܐܝܼܬܼ ܒܹܗ ܒܥܵܠܡܵܐ ܣܲܓܝܼ̈ܐܵܢ ܠܹܗ܀
ܠܵܥܵܙܲܪ ܕܹܝܢ ܕܘܸܐ ܗ̄ܘ̣ܵܐ ܘܡܸܣܟܹܝܢ ܡܫܲܦܲܠ ܘܲܣܢܝܼܩ:
ܘܲܟ̣ܪܝܼܗ ܘܲܟ̣ܦܸܢ ܘܐܲܠܝܼܨ ܘܲܫܒ̣ܝܼܩ ܫܝܼܛ ܘܲܡܓܲܙܲܝ܀
ܣܦܝܼܩܵܐ ܟܲܪܣܹܗ ܘܲܨܕܸܐ ܥܘܼܡܪܹܗ ܘܲܡܠܸܐ ܫܘܼܚ̈ܢܹܐ:
ܘܐܝܼܬܼ ܠܹܗ ܟܹܐܒܹ̈ܐ ܘܚܲܝܹ̈ܐ ܒܝܼ̈ܫܹܐ ܘܣܵܒܹ̇ܠ ܙܵܘ̈ܥܹܐ܀
ܥܸܫܢܲܬ݀ ܒܝܼܫܬܹܗ ܣܓܝܼ ܐܘܼܠܨܵܢܹܗ ܢ̣ܓܲܪ ܛܘܼܪܵܦܹܗ:
ܘܲܡܛܵܐ ܩܸܨܹܗ ܕܢܲܓ̣ܗܸܐ ܠܥܵܠܡܵܐ ܘܲܠܒ̣ܝܼ̈ܫܵܬܹܗ܀
ܐܸܠܦܹܗ ܠܐܝܼܬܼܵܐ ܒܥܵܠܡܵܐ ܕܟܹܐܒܹ̈ܐ [ܟܠܗ. L]: ܡܸܬܼܪܲܕܼܦܵܐ ܗ̄ܘ̣ܵܬܼ܆
ܘܐܲܝܟ̣ ܠܲܠܡܹܐܢܵܐ ܕܐܝܼܬܼ ܒܹܗ ܢܝܵܚܵܐ ܠܡܵܘܬܵܐ ܣܸܡܟܲܬ݀܀
ܩܵܡܲܬ݀ ܥܠܵܘܗܝ ܡܸܣܟܹܢܘܼܬܼܵܐ ܐܲܝܟ̣ ܡܲܚܫܘܼܠܵܐ:
ܘܪܲܕܼܦܘܼܗܝ ܟܹܐܒܹ̈ܐ ܐܲܝܟ̣ ܟܝܼܡ̈ܘܿܢܹܐ ܒܝܲܡܵܐ ܪܲܒܵܐ܀
ܘܲܕܼܚܲܟ݁ܝܼܡ ܗ̄ܘ̣ܵܐ ܕܲܒܲܪ ܐܸܠܦܹܗ ܕܠܵܐ ܢܸܟ̣̈ܝܵܢܹܐ:
ܘܡ̣ܢ ܒܹܝܬܼ ܚܲܫܹ̈ܐ ܟܢܲܫ̣ ܬܹܐܓ̣ܘܿܪܬܵܐ ܕܥܘܼܬܼܪܵܐ ܪܲܒܵܐ܀
ܒܚܲܕܼ [ܕܚܕ. L]: ܚܲܕܼ ܝܵܘܡܵܐ ܐܸܬ݁ܛܲܠܲܩܘ ܗ̄ܘ̣ܵܘ ܚܲܝܹ̈ܐ ܒܝܼ̈ܫܹܐ:
ܘܐܲܝܟ̣ ܬܲܓܵܪܵܐ ܥܲܠ̣ ܠܐܵܘܵܢܵܐ ܕܲܡܠܸܐ ܢܵܘܚܵܐ܀
ܕܚܲܝ̈ ܠܲܚ̈ܕܼܵܕܹܐ ܫܢܲܝ̈ܵܐ ܕܚܲܫܹ̈ܐ ܘܲܕܼ̈ܥܵܩܵܬܼܵܐ:
ܘܲܥ̣ܒܲܪ ܟܠܗܹܝܢ ܐܲܝܟ̣ ܛܸܠܵܠܵܐ ܘܠܵܐ ܝܑܼܕܼܝܼ̈ܥܵܢ܀
ܠܲܩܸܛ̣ ܠܲܫܢܵܘ̈ܗܝ ܘܲܒ̣ܬܸܢ̈ܚܵܬܼܵܐ ܣܒܲܠ̣ ܥܸܕܵܢܵܘ̈ܗܝ:
ܘܐܸܬܼܓܲܡܪܲܬ݀ ܗ̄ܘ̣ܵܬܼ ܐܘܼܪܚܹܗ ܠܐܝܼܬܼܵܐ ܘܥܲܠ̣ ܠܲܢܝܵܚܵܐ [ܠܝܚܘ̈ܗܝ. L. Sic]:܀
ܫ̣ܘܲܪ ܘܐܸܫܬܲܪܓܲܠ [ܘܐܫܬܪܓܠܘ. L]: ܝܲܪ̈ܚܹܐ ܕܟܹܐܒ̣ܵܘ̈ܗܝ ܚܲܕܼ ܒܵܬܲܪ ܚܲܕܼ܆
ܣܚܲܦ̣ܘ ܠܲܚܕܼܵܕܹ̈ܐ ܘܲܢܦܲܩ̣ܘ ܫܲܢܝܼܘ ܨܹܝܕܼ ܫܘܼܠܵܡܵܐ܀
ܝܲܒܸܠ̣ܘ ܣܲܒ̣ܠܘܼܗܝ ܪܲܫܡܵܐ ܘܨܲܦܪܵܐ ܗܵܢܵܐ ܨܹܝܕܼ ܗܵܘ̇:
ܘܐܲܓ̣ܗܝܼ ܠܟ̣ܠܗܘܿܢ ܙܲܒ̣̈ܢܹܐ ܠܙܝܼ̈ܙܹܐ ܘܲܠܟܹܐܒܲܝ̈ܗܘܿܢ܀
ܐܸܬܼܗܲܦܟܲܬ݀ ܗ̄ܘ̣ܵܬܼ ܓܝܼܓ̣ܠܵܐ ܕܚܲܝܵܘ̈ܗܝ ܨܹܝܕܼ ܫܘܼܠܵܡܵܐ:
ܘܡ̣ܢ ܒܹܝܬܼ ܚܲܫܹ̈ܐ ܣܸܒ̣ܠܲܬ݀ ܘܣܵܡܬܹܗ ܒܐܲܬܼܪܵܐ ܪܵܡܵܐ܀
ܡܝܼܬܼ ܠܵܥܵܙܲܪ ܐܹܝܢ ܒܲܫܪܵܪܵܐ ܡܵܘܬܹܗ ܢܝܵܚܵܐ ܗ̄ܘ̣:
ܟܒܲܪ ܕܹܝܢ ܙܵܕܹܩ ܐܹܡܲܪ ܕܲܚ̣ܝܵܐ ܕܡܝܼܬܼ ܗ̄ܘ̣ܵܐ ܟܲܕܼ ܚܲܝ܀
ܢܦܲܠ̣ ܡܸܣܟܹܢܵܐ ܡ̣ܢ ܩܸܩ̱ܠܬܵܐ ܠܒܹܝܬܼ ܡܲܠܟ݁ܘܼܬܼܵܐ:
ܫܪܲܥ̣ ܡ̣ܢ ܐܲܬܼܪܹܗ ܠܐܲܬܼܪܵܐ ܓܲܐܝܵܐ ܕܚܲܝܹ̈ܐ ܛܵܒܹ̈ܐ܀
ܢܦܲܠ̣ ܡ̣ܢ ܥܘܼܡܩܵܐ ܘܩܲܒ݁ܠܹܗ ܪܵܘܡܵܐ ܕܒܹܝܬܼ ܐܲܒ̣ܪܵܗܵܡ:
ܡܝܼܬܼ ܟܹܐܒ̣ܬܼܵܢܵܐ ܐܲܝܟ̣ ܕܲܠܡܹܐܡܲܪ (ܚ̣ܝܵܐ ܕܡܲܝܝܼܬܼ [ܝܚܐ ܕܡܝܬ. L]: ܗ̄ܘ̣ܵܐ܀
ܡܝܼܬܼ ܠܵܥܵܙܲܪ ܘܲܒ̣̈ܢܲܝ̈ ܢܘܼܗܪܵܐ ܟܢܲܫ̣ܘ ܠܐܝܼܩܵܪܹܗ:
ܘܩܲܒ݁ܠܘܼܗܝ ܣܸܕܼܪܹ̈ܐ ܒܙܵܘܚܵܐ ܪܲܒܵܐ ܠܲܡܝܲܩܵܪܘܼ܀
ܦܪܲܣ̣ܘ [ܦܪܣ. L]: ܡܲܠܲܐܟܹ̈ܐ ܫܘܿܫܸܦܲܝ̈ܗܘܿܢ ܩܲܕܝܼ̈ܫܵܬܼܵܐ:
ܘܟܸܠ̈ܠܹܐ ܕܢܘܼܗܪܵܐ (ܩܪܲܡ̣ܘ ܠܹܗ ܒܐܘܼܪܚܵܐ [ܩܪܡ ܠܐܝܩܪܗ. L]: ܕܒܹܝܬܼ ܡܲܠܟ݁ܘܼܬܼܵܐ܀
ܡܬܲܚ̣ܘ ܣܸܕܼܪ̈ܲܝܗܘܿܢ ܚܲܝ̈ܠܵܘܵܬܼܵܐ ܕܲܫܡܲܝܵܢܹ̈ܐ:
ܕܢܹܐܬܸܐ ܠܲܐܝܵܐ ܕܟܹܐܒܹ̈ܐ ܠܒܹܝܬܼ ܡܲܠܲܐܟܹ̈ܐ܀
ܥܢܵܢܹ̈ܐ ܕܢܘܼܗܪܵܐ ܐܲܝܟ̣ ܐܸܣܦܘܼ̈ܓܹܐ ܚܸܘܵܪ̈ܵܬܼܵܐ: ܥ̣ܒܲܪ [ܥܒܪܘ. L]:
ܥܲܠ ܫܘܼܚܢܵܘ̈ܗܝ ܘܐܸܬܼܢ̱ܫܝܼ ܗ̄ܘ̣ܵܐ ܠܲܚܒ̣ܵܪ̈ܵܬܹܗ܀
ܥܪܲܩ̣ܘ ܟܘܼܪ̈ܗܵܢܹܐ ܘܲܫܠܸܡ̣ܘ ܟܹܐܒܹ̈ܐ ܘܸܣܟܹ݁ܢܘܼܬܼܵܐ:
ܘܥܲܠ̣ ܩܵܡ̣ ܓܲܒ̣ܪܵܐ ܒܐܲܬܼܪܵܐ ܕܛܘܼ̈ܒܹܐ ܘܲܕܼܓܹܐ̈ܘܵܬܼܵܐ܀
ܢܦܲܩ̣ܘ [ܢܦܩ. L]: ܡܲܠܲܐܟܹ̈ܐ ܘܐܲܝܟ̣ ܕܲܠܚܲܬܼܢܵܐ ܩ̣ܛܲܪܘ ܠܹܗ ܬܵܓ̣ܵܐ:
ܘܙܲܝܲܚ̣ܘ ܐܲܥ̣ܠܘܼܗܝ ܢܸܚܙܸܐ ܓܢܘܿܢܵܐ ܕܒܹܝܬܼ ܐܲܒ̣ܪܵܗܵܡ܀
ܥܒܲܪ ܗ̄ܘ̣ܵܐ ܠܒ̣ܝܼܒ̣ܵܐ ܒܐܲܬܼܪ̈ܵܘܵܬܼܵܐ ܕܚܝܼ̈ܠܹܐ ܘܲܦܨܝܼܚ:
ܘܲܒ̣ܡܲܥܒܲܪܬܵܐ ܕܚܝܼܠܬܵܐ ܕܢܘܼܪܵܐ ܘܠܵܐ ܐܸܣܬܲܪܲܕܼ܀
ܟܸܢܫܹ̈ܐ ܕܢܘܼܗܪܵܐ [ܕܢܘܪܐ. P]: ܗܘ݀ܵܘ ܠܹܗ ܠܘܝܼܬܼܵܐ ܟܲܕܼ ܪܵܕܹܐ ܗ̄ܘ̣ܵܐ:
ܒܝܲܡܬܼܵܐ [ܒܡܐܬܐ. L]: ܕܚܝܼܠܬܵܐ ܕܡܲܠܝܵܐ ܚܸܫܟܵܐ [ܚܫܐ. L]: ܘܠܵܐ ܕܵܚܹ̇ܠ ܗ̄ܘ̣ܵܐ܀
ܓܘܼܕܼܵܐ ܙܪܝܼܙܬܵܐ ܕܒܹܝܬܼ ܓܲܒ̣ܪܝܹܠ ܥܸܒ̣ܪܲܬ݀ ܥܲܡܹܗ:
ܒܐܲܬܼܪܹܗ ܕܡܵܘܬܵܐ ܘܠܵܐ ܐܸܣܬܲܪܲܕܼ ܐܲܝܟ̣ ܚܲܠܵܫܵܐ܀
ܠܗܵܘܬܼܵܐ ܪܲܒ݁ܬܼܵܐ ܥ̣ܒܲܪ ܥܲܠ ܐܝܼܕܼܵܐ ܕܒܹܝܬܼ ܡܝܼܟ̣ܵܐܹܝܠ:
ܘܐܵܘܒܸ݁ܠ̣ܘ ܣܵܡ̣ܘܼܗܝ ܨܹܝܕܼ [ܒܝܬ. L]: ܐܲܒ̣ܪܵܗܵܡ ܒܹܝܬܼ ܡܲܠܟ݁ܘܼܬܼܵܐ܀
ܢܚܸܬܼ ܗ̄ܘ̣ܵܐ ܠܕܲܪܓ̣ܵܐ ܕܡܸܣܟܹܢܘܼܬܼܵܐ ܐܲܝܟ̣ ܟܲܫܝܼܪܵܐ:
ܘܲܕܼܠܵܐ ܪܲܛܸܢ ܙܟ̣ܵܐ ܒܵܗ̇ ܘܲܣܠܸܩ̣ ܐܲܝܟ̣ ܢܲܨܝܼܚܵܐ܀
ܩܵܡ̣ ܒܐܵܓ̣ܘܿܢܵܐ ܕܟܲܦܢܵܐ ܘܟܹܐܒܹ̈ܐ ܘܐܸܬܼܟܲܫܲܪ ܒܹܗ:
ܘܲܬܼܗܲܪܘ ܥܝܼܪܹ̈ܐ ܕܲܟ̣ܡܵܐ ܥܲܙܝܼ ܕܠܵܐ ܪܘܼܥܵܡܵܐ܀
ܘܥܲܠ ܕܲܙܟ̣ܵܐ ܗ̄ܘ̣ܵܐ ܢܦܲܩ̣ܘ ܡܲܠܲܐܟܹ̈ܐ ܒܲܟ̣ܠܝܼܠܲܝ̈ܗܘܿܢ:
ܕܲܢܩܲܒ݁ܠܘܼܢܵܝܗܝ ܟܲܕܼ ܡܸܬܼܝܲܩܲܪ ܡ̣ܢ ܟܸܢܲܝ̈ܗܘܿܢ܀
ܥܲܠ̣ ܗ̄ܘܟܵܐ ܠܟ̣ܘܼܪܵܐ ܕܡܸܣܟܹܢܘܼܬܼܵܐ ܕܲܗܒ̣ܵܐ ܓܲܒ̣ܝܵܐ:
ܘܕܲܐܙܗܲܪ ܫܘܼܦܪܹܗ ܫܩܲܠ̣ܘ ܗ̄ܘ̣ܵܘ ܣܵܡ̣ܘܼܗܝ ܒܹܝܬܼ ܡܲܠܟ݁ܘܼܬܼܵܐ܀
ܒܥܲܪܣܵܐ ܕܟܹܐܒܹ̈ܐ ܢܦܲܠ̣ ܐܲܝܟ̣ ܕܲܗܒ̣ܵܐ ܥܲܠ ܣܲܕܵܢܵܐ:
ܘܚܲܫ̣ܠܘܼܗܝ ܚܲܫܹ̈ܐ ܥܕܲܡܵܐ ܕܢܸܗܘܸܐ ܠܬܼܵܓ̣ܵܐ ܪܲܒܵܐ܀
ܓܢܸܐ ܡܸܣܟܹܢܵܐ ܒܥܘܼܒܹܗ ܕܐܲܒ̣ܪܵܡ ܒܹܝܬܼ ܡܲܠܟ݁ܘܼܬܼܵܐ:
ܘܲܡܛ̣ܵܐ ܙܲܒ̣ܢܵܐ ܕܐܵܦ ܥܲܬ݁ܝܼܪܵܐ ܢܡܘܼܬܼ ܒܲܫܪܵܪܵܐ܀
ܡܝܼܬܼ ܥܲܬ݁ܝܼܪܵܐ ܕܡܵܘܬܹ݁ܗ ܕܗܵܢܵܐ ܐܹܝܢ ܡܵܘܬܵܐ ܗ̄ܘ̣ܵܐ:
܀ܡܝܼܬܼ ܠܲ ܘܐܸܬܼܩܒܲܪ ܩܒ̣ܘܼܪܬܹܗ ܣܵܗ̇ܕܵܐ ܕܡܵܘܬܹܗ ܡܵܘܬܵܐ ܗ̄ܘ̣܀
ܥܲܠ ܠܵܥܵܙܲܪ ܟܬܼܝܼܒ̣ ܕܡܝܼܬܼ ܘܐܵܘܒ݁ܠܘܼܗܝ ܨܹܝܕܼ ܐܲܒ̣ܪܵܗܵܡ:
ܘܥܲܠ ܥܲܬ݁ܝܼܪܵܐ ܕܟܲܕܼ ܡܝܼܬܼ ܘܐܸܬܼܩܒܲܪ ܘܲܢܚܸܬܼ [ܘܐܒܠܘܗܝ. L]: ܠܲܫܝܘܿܠ܀
ܣܲܓܝܼ ܐܵܠ̇ܨܵܐ ܥܲܠ ܦܘܼܪܫܵܢܵܐ ܥܲܡ ܩܸܪܝܵܢܵܐ:
ܐܸܢ ܕܹܝܢ ܡܸܦܪܲܫ ܠܵܐ ܦܵܪܹܫ ܐ̄ܢܵܫ ܐܵܦܠܵܐ ܢܸܩܪܸܐ܀
ܕܢܸܩܪܸܐ ܡܸܩܪܵܐ ܟܠ ܐ̄ܢܵܫ ܝܵܕܲܥ̇ ܫܲܪܝܼܪܵܐܝܼܬܼ:
ܦܘܼܪܫܵܢܵܐ ܕܹܝܢ ܨܹܝܕܼ ܕܲܙܥܘܿܪܝܼܢ ܡܸܫܟܲܚ ܐܲܢ̄ܬ݁ ܠܹܗ܀
ܣܲܓܝܼ ܐܵܠ̇ܨܵܐ ܕܢܸܒ̣ܨܘܿܪ ܩܲܠܝܼܠ ܡ̣ܢ ܩܸܪܝܵܢܵܐ:
ܘܨܹܝܕܼ ܦܘܼܪܫܵܢܵܐ ܬܟܲܬܲܪ ܢܲܦ̮ܫܵܐ ܢܲܗܝܼܪܵܐܝܼܬܼ܀
ܩܵܠܵܗ̇ ܕܡܸܠܬܼܵܐ ܫܵܡ̈ܥܵܢ ܐܸܢܹܝܢ ܐܵܦ ܚܲܝ̈ܘܵܬܼܵܐ:
ܦܘܼܪܫܵܢܵܗ̇ ܕܹܝܢ ܐ̄ܢܵܫܵܐ ܕܗܵܘܢܵܐ ܘܲܕܼܣܘܸܟܵܠܵܐ܀
ܡܵܕܹܝܢ ܗܘܢܵܐ ܢܸܦ̮ܬܲܚ ܐܸܕܼܢܵܘ̈ܗܝ ܨܹܝܕܼ ܝܘܼܠܦܵܢܵܐ:
ܕܗ݀ܘܝܘܼ ܡܸܫܟܲܚ ܢܸܚܙܸܐ ܫܘܼܦܪܵܐ ܕܲܒ̣ܩܸܪܝܵܢܵܐ [ܕܒܩܪ̈ܝܢܐ. P]:܀
ܥܲܠ ܡܸܣܟܹܢܵܐ ܠܵܐ ܟܬܼܝܼܒ̣ ܕܐܸܬܼܩܒܲܪ ܘܲܠܡܵܢܵܐ ܟܲܝ:
ܐܸܠܵܐ ܡܸܛܠ ܕܡܵܘܬܹܗ ܪܚܝܼܡܵܐ ܠܵܘ ܡܵܘܬܵܐ ܗ̄ܘ̣ܵܐ܀
ܡ̣ܢ ܒܝܼ̈ܫܵܬܼܵܐ ܨܹܝܕܼ ܛܵܒ̣ܵܬܼܵܐ ܕܚ̣ܵܝܗܝ ܥܘܼܢܕܵܢܵܐ:
ܘܐܲܝܟ̣ ܡܸܚܵܐ ܚ̣ܝܵܐ ܘܠܵܐ ܟܬܼܝܼܒ̣ ܕܐܸܬܼܩܒܲܪ ܕܲܚ̣ܝܵܐ ܗ̄ܘ̣ܵܐ ܠܹܗ܀
ܥܲܬ݁ܝܼܪܵܐ ܕܹܝܢ [ܓܝܪ. L]: ܕܲܟ̣ܬܼܝܼܒ̣ ܕܐܸܬܼܩܒܲܪ ܥܲܠ ܕܲܒ̣ܡܵܘܬܹܗ:
ܩܲܕܝܼ ܘܵܝܵܐ ܘܐܲܬܼܪܵܐ ܐ̄ܠܝܼܨܵܐ ܘܦܲܚܬܵܐ ܪܲܒܵܐ܀
ܟܲܕܼ ܡܝܼܬܼ ܗܵܢܵܐ ܡܸܩܒܲܪ ܩܲܒ̣ܪܘܼܗܝ ܒܲܕܼܡܝܼܬܼܵܐ ܗ̄ܘ̣ܵܐ:
ܘܲܢܚܸܬܼ ܠܲܫܝܘܿܠ ܗܵܕܹܐ ܕܠܵܐ ܗܘ݀ܵܬܼ ܨܹܝܕܼ ܠܵܥܵܙܲܪ܀
ܠܗܵܢܵܐ ܩܲܒ̣ܪܘܼܗܝ ܘܲܠܵܘ̇ ܐܵܘܒ݁ܠܘܼܗܝ ܐܲܝܟ̣ ܕܐܸܫܬܲܡܥܲܬ݀:
ܚܲܕܼ ܠܲܫܡܲܝܵܐ ܘܚܲܕܼ ܠܲܬܼܗܘܿܡܵܐ ܘܐܸܫܬܲܕܲܪܘ ܗ̄ܘ̣ܵܘ܀
ܟܬܼܝܼܒ̣ ܥܲܠ ܗܵܢܵܐ ܕܟܲܕܼ ܡܸܫܬܲܢܲܩ ܬܲܡܵܢ ܒܲܫܝܘܿܠ:
ܐܲܪܝܼܡ ܥܲܝܢܵܘ̈ܗܝ ܘܲܚ̣ܙܵܐ ܠܐܲܒ̣ܪܵܡ ܘܲܠܠܵܥܵܙܲܪ܀
ܡ̣ܢ [ܕܡܢ. P]: ܗܵܝ̇ ܕܲܟܼܬܼܝܼܒ̣ ܕܐܲܪܝܼܡ̣ ܥܲܝܢܵܘ̈ܗܝ ܐܸܬܼܝܲܕܼܥܲܬ݀ ܠܵܗ̇:
ܕܲܒ̣ܥܘܼܡܩܵܐ ܗ̄ܘܟܵܐ ܘܗܵܘ̇ ܡܸܣܟܹ݁ܢܵܐ ܒܪܵܘܡܵܐ ܕܲܠܥܸܠ܀
ܡܝܼܬܼ ܟܹܝܬܼ ܘܐܸܬܼܩܒܲܪ ܗܵܢܵܐ ܕܵܘܝܵܐ ܐܲܝܟ̣ ܕܐܸܬܼܐܲܡܪܲܬ݀:
ܘܲܢܚܸܬܼ ܩܲܕܝܼ ܗܵܘܬܼܵܐ ܕܢܘܼܪܵܐ ܒܚܲܫܵܐ ܪܲܒܵܐ܀
ܐܲܝܟ̣ ܛܸܠܵܠܵܐ ܕܦܵܢܝܵܐ ܪܗܝܼܒ̣ܵܐ ܥ̣ܒܲܪ ܛܵܒ̣ܵܬܹܗ:
ܘܥܲܠ̣ ܐܸܬܼܟܲܪ̈ܟܵܝܗܝ ܟܠ ܒܝܼ̈ܫܵܬܼܵܐ ܕܠܵܐ ܫܘܼܠܵܡܵܐ܀
ܐܲܝܟ̣ ܕܲܒ̣ܚܸܠܡܵܐ ܥ̣ܬܲܪ ܘܐܸܬܼܓܲܐܝܼ ܘܲܛܥ̣ܵܐ ܢܲܦ̮ܫܹܗ:
ܘܐܸܬ݁ܬ݁ܥܝܼܪ ܘܲܚ̣ܙܵܐ ܕܲܫܚܝܼܩ ܘܐܲܠܝܼܨ ܘܲܡܠܸܐ ܚܲܫܹ̈ܐ܀
ܐܲܝܟ̣ ܗܵܒܵܒ̣ܵܐ ܕܲܦܐܸܐ ܓܵܘܢܹܗ ܢܨܲܚ̣ ܒܲܠܒ̣ܘܸܫܹܗ [ܒܠܒܘ̈ܫܐ. P]:
ܘܡܸܚܕܼܵܐ ܕܲܡܛ̣ܵܝܗܝ ܪܸܬܼܚܵܐ ܕܢܘܼܪܵܐ ܢܬܲܪ ܘܐܸܬܼܚܲܒܲܠ܀
ܫ̣ܡܸܢ ܒܲܛܥܘܼܡܹ̈ܐ ܘܲܒ̣ܚܲܡܪ̈ܵܢܹܐ ܘܲܒ̣ܦܘܼ̈ܢܵܩܹܐ:
ܘܟܲܕܼ ܦܸܓ̣ܥܲܬ݀ ܒܹܗ ܢܘܼܪܵܐ ܕܕܼܝܼܢܵܐ ܟܕܲܪ ܘܐܸܫܬܲܦܲܠ [ܘܐܫܬܚܠܦ. P]:܀
ܢܲܙܠܹܗ ܙܲܒ̣ܢܵܐ ܡ̣ܢ ܬܸܫܘܝܼܬܹܗ ܪܵܡܬܼܵܐ ܘܲܢܦܲܠ̣:
ܒܥܘܼܡܩܵܐ ܚܠܝܼܠܵܐ ܕܠܲܝܬ݁ ܠܹܗ ܓܸܫܵܐ ܘܲܡܠܸܐ ܢܘܼܪܵܐ܀
ܐܸܬܼܗܲܦܟܲܬ݀ ܗ̄ܘ̣ܵܬܼ ܥܲܪܣܹܗ ܓܐܝܼܬܼܵܐ ܘܲܡܟܲܠܲܠܬܵܐ:
ܘܲܢܚܸܬܼ ܡܸܢܵܗ̇ ܘܩܲܒ݁ܠ̣ܵܝ̈ܗܝ ܓܘܼܡܪܹ̈ܐ ܕܫܲܠܗܹܒ̣ܝܼܬܼܵܐ܀
ܣܲܚܦܹܗ ܡܵܘܬܵܐ ܠܗܵܘ̇ ܦܵܬܼܘܿܪܹܗ ܕܲܡܠܸܐ ܛܘܼ̈ܒܹܐ:
ܘܲܒ̣ܓܹܗܲܢܵܐ ܕܠܲܝܬ݁ ܒܵܗ̇ ܡܲܝ̈ܵܐ ܥ̣ܒܲܕܼ ܠܹܗ ܐܲܬܼܪܵܐ܀
ܫܒܲܩ̣ ܚܲܠܵܫܵܐ ܫܸܩܝܵܐ ܡܨܲܠܠܵܐ ܒܥܘܼܡܪܵܐ ܓܲܐܝܵܐ:
ܘܲܢܚܸܬܼ ܠܐܲܬܼܪܵܐ ܕܛܘܼܦܬܼܵܐ ܕܡܲܝ̈ܵܐ ܠܵܐ ܝܵܗ̇ܒ݁ܝܼܢ ܠܹܗ܀
ܐܸܨܛܲܕܝܼ ܒܹܗ ܥܲܠܡܵܐ ܝܫܸܕܼܠܵܘ̈ܗܝ ܘܕܲܐܣܓܝܼ ܪܲܚܡܹܗ:
ܪܚܸܡܬܹܗ ܢܘܼܪܵܐ ܘܲܗܘ݀ܵܐ ܠܲܚܡܵܐ ܠܫܲܠܗܹܒ̣ܝܼܬܼܵܐ܀
ܢܚܸܬܼ ܠܲܬܼܗܘܿܡܹ̈ܐ ܘܝܼܪܸܬܼ ܚܸܫܟܵܐ ܒܥܘܼܡܪܵܐ ܕܲܫܝܘܿܠ:
ܘܚܲܕܼܪܘܼܗܝ ܙܵܘ̈ܥܹܐ ܘܚܲܫܹ̈ܐ ܘܟܹܐܒܹ̈ܐ ܘܟ̣ܠ ܥܵܩ̈ܵܬܼܵܐ܀
ܘܟܲܕܼ ܡܸܫܬܲܢܲܩ ܬܲܡܵܢ ܒܲܫܝܘܿܠ ܐܲܪܝܼܡ ܥܲܝܢܵܘ̈ܗܝ:
ܘܲܚ̣ܙܵܝܗܝ ܠܐܲܒ̣ܪܵܗܵܡ ܘܲܠܠܵܥܵܙܲܪ ܒܹܝܬܼ ܡܲܠܟ݁ܘܼܬܼܵܐ܀
ܚ̣ܙܵܝܗܝ ܠܲܣܢܝܼܩܵܐ ܗܵܘ̇ ܕܥܲܠ ܬܲܪܥܹܗ ܕܝܼܫ ܗ̄ܘ̣ܵܐ ܟܠܝܘܿܡ:
ܟܲܕܼ ܡܸܬܼܓܲܐܸܐ ܒܐܲܬܼܪܵܐ ܪܵܡܵܐ ܥܲܬ݁ܝܼܪܵܐܝܼܬܼ܀
ܚ̣ܙܵܝܗܝ ܠܲܡܫܲܦܠܵܐ ܕܣܝܼܡ ܠܹܗ ܟܠܝܼܠܵܐ ܥܲܡ ܢܲܨܝܼ̈ܚܹܐ:
ܘܲܓ̣ܐܸܐ ܒܪܵܘܡܵܐ ܘܲܡܠܸܐ [ܕܡܵܠ̣ܐ. P]: ܛܘܼ̈ܒܹܐ ܕܲܫ̈ܡܲܝܵܢܹܐ܀
ܚ̣ܵܪ ܒܹܗ ܕܲܣܡܝܼܟ̣ ܥܲܠ ܦܵܬܼܘܿܪܵܐ ܕܒܹܝܬܼ ܐܲܒ̣ܪܵܗܵܡ:
ܘܐܵܟܹ̇ܠ ܢܘܼܗܪܵܐ ܘܫܵܬܹ̇ܐ ܙܝܼܘܵܐ ܠܡܸܬܼܦܲܛܵܡܘܼ܀
ܚ̣ܙܵܝܗܝ ܗ̄ܘ̣ܵܐ ܕܲܓ̣ܢܸܐ ܥܲܠ ܐܲܓܵܢܵܐ ܕܡܲܠܝܵܐ ܚܲܝܹ̈ܐ:
ܘܠܵܗܹ̇ܩ ܡܸܢܵܗ̇ ܟܠ ܒܘܼ̈ܣܵܡܹܐ ܪܘܼܚܵܢܵܐܝܼܬܼ܀
ܐܸܬܼܚܵܘܝܼ ܠܹܗ ܒܐܲܬܼܪܵܐ ܕܚܲܫܹ̈ܐ ܠܵܐ ܥܵܐ̇ܠܝܼܢ ܠܹܗ:
ܘܟܹܐܒܹ̈ܐ ܠܲܓ̣ܡܵܪ ܠܵܐ ܡܸܬܼܩܲܪܒ̣ܝܼܢ ܨܹܝܕܼ ܕܲܝܵܪ̈ܵܘܗܝ܀
ܚ̣ܙܵܝܗܝ ܒܲܓ̣ܢܘܿܢܵܐ ܕܲܩ̣ܛܲܪ ܐܲܒ̣ܵܐ ܠܪܵܚܡܹܗ ܐܲܒ̣ܪܵܡ:
ܕܲܥܒ̣ܝܼܕܼ ܗ̄ܘ̣ܵܐ ܒܹܗ ܚܕܼܘܼܓ̣ܵܐ ܐܵܦ ܗܘ݀ ܥܲܡ ܩܲܕܼܝܼ̈ܫܹܐ܀
ܐܸܬܼܒܲܝܲܢ (ܗ̄ܘ̣ܵܐ ܕܗܘ݀ ܗܵܘ̇ [ܒܗ ܕܗ̇ܘ ܗܘ̣. L]: ܣܢܝܼܩܵܐ ܕܲܡܫܲܠ ܗ̄ܘ̣ܵܐ: ܕܠܘܼܩܒܲܠ [ܠܘܩܒܠ. L]:
ܬܲܪܥܹܗ ܘܚܵܐܲܪ ܗ̄ܘܟܵܐ ܒܹܗ ܘܠܵܐ ܚܵܐܹ̇ܢ ܠܹܗ܀
ܝܲܕܼܥܹܗ ܕܗܘ݀ܝܘܼ ܗܵܘ̇ ܟܹܐܒ̣ܬܼܵܢܵܐ ܕܲܟ̣ܪܝܼܟ̣ܝܼܢ ܗ̄ܘ̣ܵܘ:
ܟܲܠܒܹ̈ܐ ܠܫܘܼܚܢܵܘ̈ܗܝ ܘܲܡܠܲܟ̣ܚܝܼܢ ܠܹܗ ܒܠܸܫܵܢܲܝ̈ܗܘܿܢ܀
ܥܲܝܢܵܐ ܕܢܘܼܗܪܵܐ ܡܲܠܝܵܐ ܣܒܲܪܬܼܵܐ ܒܟ̣ܠܗܹܝܢ ܡܸܠܹܝ̈ܗ̇:
ܘܡ̣ܢ ܟܠ ܓܲܒ݁ܝܼ̈ܢ ܐܲܦܹ̈ܐ ܐܝܼܬܼ ܠܵܗ̇ ܢܲܗܝܼܪܵܐܝܼܬܼ܀
ܗܝ݀ ܐܲܠܦܲܬ݀ ܠܲܢ ܥܲܠ ܓܸܠܝܵܢܹܗ ܕܥܵܠܡܵܐ ܚܲܕܼܬܼܵܐ:
ܘܥܲܠ ܐܸܣܟܹܡܵܘ̈ܗܝ ܘܥܲܠ ܣܘܼܥܪ̈ܵܢܵܘܗܝ ܘܥܲܠ ܕܘܼܒܵܪ̈ܵܘܗܝ܀
ܒܵܗ̇ [ܒܗ. Sic]: ܐܸܫܟܲܚܢܲܢ ܕܢܸܕܲܥ ܗܵܪܟܵܐ ܢܲܗܝܼܪܵܐܝܼܬܼ:
ܕܲܠܗܲܠ ܡܵܢ ܐܝܼܬܼ ܘܐܲܝܟܲܢ ܐܝܼܬܼܵܘܗܝ ܕܝܼܢܵܐ ܪܲܒܵܐ܀
ܐܸܠܘܼ ܣܒܲܪܬܼܵܐ ܠܵܐ ܚܵܘܝܲܬ݀ ܠܲܢ ܡܲܢ ܝܵܕܲܥ̇ ܗ̄ܘ̣ܵܐ:
ܕܚܵܙܹ̇ܝܢ ܐܸܢܘܿܢ ܓܲܒܹ̈ܐ ܚܕܼܵܕܹ̈ܐ ܒܥܵܠܡܵܐ ܚܲܕܼܬܼܵܐ܀
ܡ̣ܢ ܗܵܝ̇ ܕܲܗܘ݀ܵܬܼ ܨܹܝܕܼ ܥܲܬ݁ܝܼܪܵܐ ܘܨܹܝܕܼ ܠܵܥܵܙܲܪ:
ܡܸܣܬܲܟ݁ܠܝܼܢܲܢ ܟ̱ܠܵܗ̇ ܚܙܵܬܼܵܐ ܕܓܲܒܹ̈ܐ ܬܲܡܵܢ܀
ܚܵܙܹ̇ܝܢ ܘܝܵܕܼܥ̇ܝܼܢ ܘܫܵܡ̇ܥܝܼܢ ܩܵܠܵܐ ܗܵܢܵܐ ܡ̣ܢ ܗܵܘ̇:
ܕܠܲܝܬ݁ ܗ̄ܘ̣ܵܐ ܡܲܡܠܠܵܐ ܐܵܦ ܫܸܐ̈ܠܵܬܼܵܐ ܠܗܵܘ̇ ܡ̣ܢ ܗܵܢܵܐ܀
ܟܹܐܝܢ ܕܲܝܵܢܵܐ ܘܡܸܛܠ ܕܲܬܼܪܝܼܨ ܕܝܼܢܹܗ ܪܲܒܵܐ:
ܦܪܝܼܣܵܐ ܗܵܕܹܐ ܓܕܢܸܚܙܘܿܢ ܓܲܒܹ̈ܐ ܚܕܼܵܕܹ̈ܐ ܬܲܡܵܢ܀
ܕܲܗܘ݀ܵܐ ܚܵܐܲܪ ܝܲܬܼܡܵܐ ܥܠܝܼܒ̣ܵܐ ܡ̣ܢ ܡܲܠܟ݁ܘܼܬܼܵܐ:
ܘܚܵܙܹ̇ܐ ܒܢܘܼܪܵܐ ܠܐܲܝܢܵܐ ܕܥܲܠܒܹܗ ܟܲܕܼ ܡܸܫܬܲܢܲܩ܀
ܗܘ݀ܵܬܼ ܐܲܪܡܲܠܬܵܐ ܩܵܝ̇ܡܵܐ ܒܪܵܘܡܵܐ ܡ̣ܢ ܝܲܡܝܼܢܵܐ:
ܘܲܒ̣ܒ̣ܵܙܘܿܙܵܗ̇ ܚܵܝ̇ܪܵܐ ܕܲܫܕܸܐ ܒܓ̣ܵܘ ܓܹܗܲܢܵܐ܀
ܕܲܗܘ݀ܵܐ ܚܵܙܹ̇ܐ ܢܟ̣ܝܼܠܵܐ ܩܵܐܹ̇ܝܢ ܡ̣ܢ ܣܸܡܵܠܵܐ:
ܠܗܵܒܹܝܠ ܕܲܩܛܲܠ̣ ܕܲܓ̣ܢܸܐ ܘܢܵܨܲܚ ܡ̣ܢ ܝܲܡܝܼܢܵܐ܀
ܕܢܸܚܙܘܿܢ ܛܠܝܼ̈ܡܹܐ ܠܛܵܠܘܿܡܲܝ̈ܗܘܿܢ ܟܲܕܼ ܡܸܬܼܦܲܪܥܝܼܢ:
ܘܲܠܕܲܝܵܢܵܐ ܢܸܬ݁ܠܘܿܢ ܙܸܕܼܩܵܐ ܕܟܹܐܝܢ ܗ̄ܘ̣ ܕܝܼܢܹܗ܀
ܡܸܛܠ ܗܵܕܹܐ ܒܵܠܩ̇ܝܼܢ ܓܲܒܹ̈ܐ ܚܲܕܼ ܠܘܼܩܒܲܠ ܚܲܕܼ:
ܕܠܵܐ ܢܸܬܼܚܲܦܸܐ ܕܝܼܢܹܗ ܕܡܵܪܝܵܐ ܡ̣ܢ ܒܸܪ̈ܝܵܬܹܗ܀
ܘܐܲܝܢܵܐ ܕܲܚ̣ܙܵܐ ܗܵܪܟܵܐ ܕܲܥܠܝܼܒ̣ ܘܛܵܒ̣ ܟܸܪܝܲܬ݀ ܠܹܗ:
ܢܸܚܕܸܐ ܬܲܡܵܢ ܡܵܐ ܕܥܵܠܘܿܒܹ̈ܐ ܒܢܘܼܪܵܐ ܚܵܙܹ̇ܐ܀
ܘܐܲܝܢܵܐ ܕܣܵܒܲܪ ܕܗܵܪܟܵܐ ܫܸܓ̣ܡܵܐ ܗ̄ܘ̣ ܢܸܚܕܸܐ ܬܲܡܵܢ:
ܕܐܵܦ ܥܲܠ ܡܸܠܬܼܵܐ ܙܥܘܿܪܬܵܐ ܕܦܘܼܡܵܐ ܐܝܼܬܼ ܥܘܼܩܵܒ̣ܵܐ܀
ܘܢܸܕܥܘܼܢ ܥܲܡܡܹ̈ܐ ܕܙܲܕܝܼܩ ܡܵܪܝܵܐ ܒܟ̣ܠܗܘܿܢ ܕܝܼܢܵܘ̈ܗܝ:
ܘܲܒ̣ܟܹܐܢܘܼܬܼܵܐ ܠܟ̣ܠ ܐ̄ܢܵܫ ܕܵܐܹ̇ܢ ܐܲܝܟ̣ ܣܘܼܥܪ̈ܵܢܵܘܗܝ܀
ܡܸܛܠ ܗܵܢܵܐ ܣܲܩܒܸܠ̣ ܘܐܲܦܢܝܼ ܘܐܲܩܒܸ݁ܠ̣ ܘܲܬܼܪܲܨ:
ܐܲܬܼܪܵܐ ܪܵܡܵܐ ܕܒܹܝܬܼ ܡܲܠܟ݁ܘܼܬܼܵܐ ܠܓ̣ܵܘ ܓܹܗܲܢܵܐ܀
ܕܠܵܐ ܟܲܣܝܵܐܝܼܬܼ ܢܸܗܘܸܐ ܕܵܐܹ̇ܢ ܠܲܒ̣ܢܲܝ̈ܢܵܫܵܐ:
ܓܠܵܝܗܝ ܐܲܝܟ̣ ܢܘܼܗܪܵܐ ܠܕܼܝܼܢܹܗ ܪܒܵܐ ܩܕܼܵܡ ܒܸܪ̈ܝܵܬܼܵܐ܀
ܥ̣ܒܲܕܼ ܠܵܗ̇ ܐܲܦܹ̈ܐ ܠܲܬܼܪܝܼܨܘܼܬܹܗ ܕܲܢܚܘܼܪܘܼܢ ܒܵܗ̇:
ܥܲܡܡܹ̈ܐ ܘܥܵܠܡܵܐ ܕܠܵܐ ܡܸܨܛܲܠܝܵܐ ܠܡܲܣܲܒ̣ ܒܐܲܦܹ̈ܐ܀
ܟܠ ܟܲܣ̈ܝܵܬܼܵܐ ܠܓܸܠܝܵܐ ܢܵܦ̈ܩܵܢ ܒܕܼܝܼܢܹܗ ܪܲܒܵܐ:
ܘܡܸܛܠ ܗܵܢܵܐ ܣܕܼܝܼܪܝܼܢ ܓܲܒܹ̈ܐ ܚܲܕܼ ܩܒܲܠ ܚܲܕܼ܀
ܕܡܵܐ ܕܐܸܬܼܦܲܪܣܝܼ ܕܝܼܢܵܐ ܘܲܢܦܲܩ̣ ܒܲܬܼܪܝܼܨܘܼܬܼܵܐ:
ܬܪ̈ܲܝܗܘܿܢ ܓܲܒܹ̈ܐ ܢܸܩܥܘܿܢ ܙܲܕܝܼܩ ܚܲܕܼ ܕܵܐܹ̇ܢ ܟܠ܀
ܟܡܵܐ ܟܹܐܢܵܐ ܗ̄ܘܟܵܬܼ ܕܢܸܚܙܹܝܘܗܝ ܗܵܢܵܐ ܓܲܒ̣ܪܵܐ ܓܲܐܝܵܐ:
ܠܗܵܘ̇ ܡܸܣܟܹܢܵܐ ܒܗܵܝ̇ ܪܲܒ݁ܘܼܬܼܵܐ ܕܲܫܪܸܐ ܗ̄ܘ̣ܵܐ ܒܵܗ̇܀
ܘܐܲܝܟ̣ ܕܐܸܬܼܪܲܓ̣ܪܲܓ̣ ܢܸܡܠܸܐ ܟܲܪܣܹܗ ܡ̣ܢ ܦܲܪ̈ܬܘܼܬܼܵܘܗܝ:
ܢܸܬܼܝܲܐܲܒ̣ ܗ̄ܘ̣ܵܐ ܠܛܘܼܦܬܼܵܐ ܙܥܘܿܪܬܵܐ ܡ̣ܢ ܓܹܐ̈ܘܵܬܹܗ܀
ܟܹܐܢܘܼܬܼܵܐ ܓܹܝܪ ܬܸܩܠܲܬ݀ ܫܲܘܝܲܬ݀ ܣܘܼܥܪ̈ܵܢܲܝܗܘܿܢ:
ܘܦܸܪܥܲܬ݀ ܚܘܼ̈ܒ̣ܠܹܐ ܒܟܲܝܠܵܐ ܬܪܝܼܨܵܐ ܕܲܥܒ̣ܵܕܲܝ̈ܗܘܿܢ܀
ܥܲܡ ܦܲܪ̈ܬܘܼܬܹܐ ܛܘܼܦܬܼܵܐ ܕܡܲܝ̈ܵܐ ܒܦܸܚܡܵܐ ܣܵܡܲܬ݀:
ܕܬܸܦܪܘܿܥ ܫܲܘܝܲܬܼ ܐܲܝܟ̣ ܕܲܒ̣ܟܲܦܹ̈ܐ ܚܘܼ̈ܒ̣ܠܹܐ ܬܲܡܵܢ܀
ܗܵܘ̇ ܠܦܲܪ̈ܬܘܼܬܹܐ ܘܗܵܢܵܐ ܠܛܘܼܦܬܪܵܐ ܡܸܬܼܝܲܐܲܒ̣ ܗ̄ܘ̣ܵܐ:
ܘܲܕܼܠܵܐ ܫܩܲܠ̣ ܗܵܘ̇ ܠܵܐ ܫܩܲܠ̣ ܗܵܢܵܐ ܕܠܵܐ ܟܹܐܢܵܐ ܕܠܵܐ ܟܹܐܢܵܐ ܗ̄ܘ̣ܵܬܼ܀
ܚ̣ܙܵܝܗܝ ܡ̣ܢ ܪܘܼܚܩܵܐ ܒܹܝܬܼ ܡܲܠܟ݁ܘܼܬܼܵܐ ܐܲܝܟ̣ ܕܲܚ̣ܙܵܝܗܝ ܗ̄ܘ̣ܵܐ:
ܬܘܼܒ̣ ܡ̣ܢ ܪܘܼܚܩܵܐ ܒܹܗ ܡܸܬܼܩܲܦܲܚ ܡ̣ܢ ܟܹܐܢܘܼܬܼܵܐ܀
ܗܵܘ̇ ܚܲܙܵܝܵܐ ܟܲܣܝܵܐ ܕܲܚ̣ܙܵܐ ܠܗܵܘ̇ ܡܸܣܟܹܢܵܐ:
ܕܲܠܦܲܪ̈ܬܘܼܬܹܐ ܡܸܬܼܪܲܓ̣ܪܲܓ̣ ܗ̄ܘܟܵܐ ܘܠܵܐ ܝܵܗ̇ܒ݁ܝܼܢ ܠܹܗ܀
ܗܘ݀ ܐܲܠܨܹܗ ܗ̄ܘ̣ܵܐ ܠܗܵܘ̇ ܥܲܬ݁ܝܼܪܵܐ ܕܢܸܬܼܪܲܓ̣ܪܲܓ̣ ܗ̄ܘ̣ܵܐ:
ܠܛܘܼܦܬܼܵܐ ܕܡܲܝ̈ܵܐ ܘܠܵܐ ܝܵܗ̇ܒ݁ܝܼܢ ܠܹܗ ܕܒܹܝܬܼ ܠܵܥܵܙܲܪ܀
ܗ݀ܘ ܫܲܘܝܼ ܠܹܗ ܥܲܪܣܵܐ ܕܢܘܼܪܵܐ ܒܓܟܵܘ ܓܹܗܲܢܵܐ:
ܚܠܵܦ ܬܸܫܘܝܼܬܼܵܐ ܕܟܹܐܒܹ̈ܐ ܕܲܚ̣ܙܵܐ ܠܗܵܘ̇ ܡܸܣܟܹܢܵܐ܀
ܚܠܵܦ ܐܲܪܓܘܵܢܹܗ ܘܲܚܠܵܦ ܒܘܼܨܹܗ ܕܲܓ̣ܐܸܐ ܗ̄ܘ̣ܵܐ ܒܹܗ:
ܝܲܗ̄ܒ̣ ܠܲܣܢܝܼܩܵܐ ܙܝܼܘܵܐ ܘܗܸܕܼܪܵܐ ܕܢܸܬܼܥܲܛܲܦ ܗ̄ܘ̣ܵܐ܀
ܘܲܚܠܵܦ ܗܵܠܹܝܢ ܚܲܝܹ̈ܐ ܓܐܲܝ̈ܵܐ ܕܲܚ̣ܝܵܐ ܗܵܢܵܐ:
ܢܣܲܒ̣ ܠܵܥܵܙܲܪ ܗܵܝ̇ ܡܲܠܟ݁ܘܼܬܼܵܐ ܕܠܵܐ ܡܸܫܬܲܪܝܵܐ܀
ܚܠܵܦ ܡܹܐܟ̣̈ܠܵܬܹܗ ܕܗܵܘ.̇ ܥܲܬ݁ܝܼܪܵܐ ܝܲܗ̄ܒ̣ ܠܲܣܢܝܼܩܵܐ:
ܦܵܬܼܘܿܪ ܛܘܼ̈ܒܹܐ ܕܠܲܝܬ݁ ܐܲܦܘܼܣܝܵܐ ܠܲܣܝܒܵܪ̈ܵܬܹܗ܀
ܦܲܚܸܡ ܗܵܫܵܐ ܫܲܠܗܹܒ̣ܝܼܬܼܵܐ ܠܘܼܩܒܲܠ ܫܘܼܚ̈ܢܹܐ:
ܘܢܘܼܪܵܐ ܕܕܝܼܢܵܐ ܚܠܵܦ ܐܸܫܵܬܹܗܕܗܵܘ̇ ܡܸܣܟܹ݁ܢܵܐ܀
ܘܨܲܗܝܵܐ ܪܲܒܵܐ ܕܚܲܕܼܪܹܗ ܒܢܘܼܪܵܐ ܠܗܵܘ̇ ܥܲܬ݁ܝܼܪܵܐ:
ܠܘܼܩܒܲܠ ܟܲܦܢܹܗ ܪܲܒܵܐ ܘܩܲܫܝܵܐ ܕܗܵܘ̇ ܡܸܣܟܹ݁ܢܵܐ܀
ܘܐܲܝܟ̣ ܕܲܫܐܸܠ̣ ܗ̄ܘ̣ܵܐ ܗܵܪܟܵܐ ܣܢܝܼܩܵܐ ܡ̣ܢ ܦܲܪ̈ܬܘܼܬܹܐ:
ܫܐܸܠ̣ ܥܲܬ݁ܝܼܪܵܐ ܛܘܼܦܬܼܵܐ ܕܡܲܝ̈ܵܐ ܒܚܲܫܵܐ ܪܲܒܵܐ܀
ܫܕܸܐ ܗ̄ܘ̣ܵܐ ܒܢܘܼܪܵܐ ܘܲܟ̣ܪܝܼܟ̣ܵܐ ܠܹܗ ܫܲܠܗܹܒ̣ܝܼܬܼܵܐ:
ܘܡܲܝܠܸܠ ܕܵܘܝܵܐ ܘܠܵܐ ܚܵܢ̇ܝܼܢ ܠܹܗ ܕܒܹܝܬܼ ܠܵܥܵܙܲܪ܀
ܣܲܦܝܼܦܵܐ ܒܹܗ ܢܘܼܪܵܐ ܘܓ̣ܵܥܹ̇ܐ ܡ̣ܢ ܐܘܼܠܨܵܢܵܐ:
ܘܩܵܝ̇ܡܝܼܢ ܪ̈ܵܚܡܹ̇ܐ ܒܪܘܼܚܩܵܐ ܡܸܢܹܗ ܘܠܵܐ ܥܵܢܹ̇ܝܢ ܠܹܗ܀
ܐܲܠܨܹܗ ܬܲܡܵܢ ܨܲܗܝܵܐ ܕܡܲܝ̈ܵܐ ܒܓܟܵܘ ܓܵܘܙܲܠܬܵܐ:
ܘܫܲܪܝܼ ܩܵܥܹ̇ܐ ܐܵܒ̣ܝ ܐܲܒ̣ܪܵܗܵܡ ܪܲܚܸܡ ܥܠܲܝ܀
ܚ̣ܙܵܝܗܝ ܠܲܣܡܵܟ̣ܵܐ ܕܟܹܐܢܹ̈ܐ ܕܲܫܪܸܐ ܒܪܵܘܡܵܐ ܕܲܠܥܸܠ:
ܘܡ̣ܢ ܓܹܗܲܢܵܐ ܥ̣ܒܲܕܼ ܒܵܥܘܼܬܼܵܐ ܒܚܲܫܵܐ ܪܲܒܵܐ܀
ܚ̣ܙܵܐ ܠܠܵܥܵܙܲܪ ܕܝܼܕܼܝܼܥ ܘܲܪܚܝܼܡ ܒܹܝܬܼ ܩܲܕܝܼ̈ܫܹܐ:
ܘܫܲܐܠܹܗ ܕܢܹܐܬܸܐ ܠܢܘܼܪܵܐ ܠܘܵܬܹܗ ܕܲܢܦܝܼܓ̣ ܨܲܗܝܹܗ܀
ܚ̣ܙܵܐ ܕܡܸܫܟܲܚ ܗ̄ܘ̣ ܗܵܘ̇ ܡܸܣܟܹ݁ܢܵܐ ܕܐܸܢ ܡܸܫܬܲܕܲܪ:
ܡ̣ܢ ܗܵܝ̇ ܓܘܼܕܵܐ ܡܲܪܘܲܚ ܗܘ݀ ܠܹܗ ܡ̣ܢ ܐܘܼܠܨܵܢܹܗ܀
ܚ̣ܙܵܝܗܝ ܕܐܸܢ ܐܵܬܹ̇ܐ ܟܵܐܹ̇ܐ ܒܢܘܼܪܵܐ ܘܡܸܫܬܲܡܥܵܐ ܠܹܗ:
ܘܢܵܝ̇ܚܵܐ ܩܲܠܝܼܠ ܫܲܠܗܹܒ̣ܝܼܬܼܵܐ ܕܲܟ̣ܪܝܼܟ̣ܵܐ ܠܹܗ܀
ܘܡܸܛܠ ܗܵܢܵܐ ܓܥ̣ܵܐ ܒܲܦܝܵܣܵܐ ܨܹܝܕܼ ܐܲܒ̣ܪܵܗܵܡ:
ܕܠܹܗ ܢܫܲܕܲܪ ܗ̄ܘ̣ܵܐ ܕܲܡ ܥܵܒܹ̇ܕܼ ܠܹܗ ܢܦܹܐܫܵܐ ܩܲܠܝܼܠ܀
ܐܵܒ̣ܝ ܐܲܒ̣ܪܵܗܵܡ ܪܲܚܸܡ ܥܠܲܝ ܡܸܬܼܟܲܫܲܦ ܗ̄ܘ̣ܵܐ:
ܘܲܠܠܵܥܵܙܲܪ ܫܲܕܲܪ ܨܹܐܕܲܝ ܡܸܬܼܟܲܫܲܦ ܗ̄ܘ̣ܵܐ܀
ܘܢܲܝܬܸܐ ܥܲܡܹܗ ܛܘܼܦܬܼܵܐ ܕܡܲܝ̈ܵܐ ܡ̣ܢ ܨܹܐܕܲܝܟ݁ܘܿܢ:
ܘܲܠܪܹܫ ܢܲܪܛܸܒ̣ ܕܝܼܩܸܕܼ ܡ̣ܢ ܨܲܗܘܵܢܵܐ܀
ܘܵܝ ܥܲܬ݁ܝܼܪܵܐ ܓܲܐܝܵܐ ܕܫܸܩܝܹܗ ܘܲܕܼܚܲܡܪ̈ܵܢܵܘܗܝ:
ܕܠܲܐܝܢܵܐ ܫܸܦܠܵܐ ܢܚܸܬܼ ܗ̄ܘ̣ܵܐ ܕܢܸܫܐܲܠ ܛܘܼܦܬܼܵܐ ܒܲܠܚܘܿܕܼ܀
ܘܵܝ ܘܵܝ ܓܲܐܝܵܐ ܕܲܛ̈ܥܵܡܵܬܹܗ ܘܲܕܼܦܘܼܢܵܩܵܘ̈ܗܝ:
ܕܐܲܝܢܵܐ ܨܲܗܝܵܐ ܪܲܒܵܐ ܚܲܕܼܪܹܗ ܒܓ̣ܵܘ ܓܹܗܲܢܵܐ܀
ܘܵܝ ܡ̣ܢ ܐܲܝܟܵܐ ܠܐܲܝܟܵܐ ܢܦܲܠ̣ ܗ̄ܘ̣ܵܐ ܡ̣ܢ ܦܘܼܪ̈ܦܵܥܹܐ:
ܕܢܸܗܘܸܐ ܣܢܝܼܩܵܐ ܠܢܘܼܛܦܲܬܼ ܡܲܝ̈ܵܐ ܘܠܵܐ ܢܵܣܹ̇ܒ̣ ܗ̄ܘ̣ܵܐ܀
ܘܵܝ ܠܹܗ ܠܕܼܵܘܝܵܐ ܟܡܵܐ ܐܸܬܼܓܲܐܝܼ ܒܚܲܝܹ̈ܐ ܕܲܬܼܢܵܢ:
ܘܐܸܙܲܠ̣ ܐܸܫܟܲܚ̣ ܚܲܝܹ̈ܐ ܒܝܼ̈ܫܹܐ ܕܟ̣ܠ ܫܘܼܢܵܩ̈ܝܼܢ܀
ܘܵܝ ܠܹܗ ܠܪܵܡܵܐ ܟܡܵܐ ܡܥܲܠܲܝ ܗ̄ܘ̣ܵܐ ܡ̣ܢ ܣܲܓܝܼ̈ܐܹܐ:
ܘܣܲܚ̣ܦܹܗ ܙܲܒ̣ܢܵܐ ܒܢܲܚܠܵܐ ܕܲܡܠܸܐ ܫܲܠܗܹܒ̣ܝܼܬܼܵܐ܀
ܘܵܝ ܕܲܓ̣ܐܸܐ ܗ̄ܘ̣ܵܐ ܘܲܡܦܲܢܲܩ ܗ̄ܘ̣ܵܐ ܘܲܡܦܲܛܲܡ ܗ̄ܘ̣ܵܐ:
ܘܥܸܪܨܲܬ݀ ܥܠܵܘܗܝ ܘܗܵܐ ܡܸܬܼܓܲܪܓܲܪ ܥܲܠ ܓܵܘܙܲܠܬܵܐ܀
ܘܵܝ ܕܲܪܓ̣ܝܼܓ̣ ܗ̄ܘ̣ܵܐ ܘܲܦܐܸܐ ܘܲܪܚܝܼܡ ܐܲܝܟ̣ ܗܲܒܵܒ̣ܵܐ:
ܘܕܸܠܩܲܬ݀ ܢܘܼܪܵܐ ܕܕܼܝܼܢܵܐ ܘܲܕܼܥܸܟ̣ ܟ̱ܠܹܗ ܫܘܼܦܪܹܗ܀
ܘܵܝ ܥܲܬ݁ܝܼܪܵܐ ܕܲܡܫܲܚܠܲܦ ܗ̄ܘ̣ܵܐ ܟܠ ܚܲܡܪ̈ܵܢܝܼܢ:
ܛܘܼܦܬܼܵܐ ܙܥܘܿܪܬܵܐ ܫܐܸܠ̣ ܗ̄ܘ̣ܵܐ ܘܓܲܠܙܘܼܗܝ ܘܲܣܓ̣ܝܼ ܚܲܫܹܗ܀
ܘܵܝ ܕܲܚܬܼܝܼܪ ܗ̄ܘܟܵܐ ܒܫܵܩܵܘ̈ܬܹܗ ܘܲܒ̣ܢܲܚܬܘܼܡܵܘ̈ܗܝ:
ܘܲܨܗܝܼ ܡܲܝ̈ܵܐ ܒܢܘܼܪܵܐ ܘܲܩ̣ܪܵܐ ܘܐ̄ܢܵܫ ܠܵܐ ܫܲܡ̣ܥܹܗ܀
ܘܵܝ ܕܲܡܥܵܕܼ ܗ̄ܘ̣ܵܐ ܒܟܸܢܫܵܐ ܕܥܲܒ̣̈ܕܹܐ ܘܲܕܼܫܲܡܵܫܹ̈ܐ:
ܘܲܠܡܸܣܟܹ݁ܢܵܐ ܡܸܬܼܟܲܫܲܦ ܗ̄ܘܟܵܐ ܕܡܲܝ̈ܵܐ ܢܲܫܩܹܝܘܗܝ܀
ܐܵܒ̣ܝ ܐܲܒ̣ܪܵܗܵܡ ܫܲܕܲܪ ܨܹܐܕܲܝ ܠܐܵܚܝ ܠܵܥܵܙܲܪ:
ܡܸܕܲܥ ܝܲܕܼܥܹܗ ܕܗܵܘ̇ ܗ̄ܘ̣ ܕܐܝܼܬܼ ܗ̄ܘ̣ܵܐ ܠܘܼܩܒܲܠ ܬܲܪܥܹܗ܀
ܐܲܝܟ̣ ܐ̄ܢܵܫ ܢܹܐܡܲܪ ܝܵܕܲܥ̇ ܗ̄ܘ̣ ܠܝܼ ܘܝܵܕܲܥ̇ ܐ̄ܢܵܐ ܠܹܗ:
ܘܲܕܼܡܲܢ ܐܸܢܵܐ ܘܲܕܼܡܵܢܵܐ ܗܘܹ̇ܝܬܼ ܗܘ݀ ܚܵܟܹ̇ܡ ܗ̄ܘ̣܀
ܚ̣ܙܵܐ ܥܲܬ݁ܝܼܪܵܐ ܕܲܒ̣̈ܢܲܝ ܓܲܒܹ݁ܗ ܘܲܒ̣̈ܢܲܝ ܡܸܠܟܹܗ:
ܘܲܒ̣̈ܢܲܝ ܬܸܓ̣ܡܹܗ ܠܲܝܬ݁ ܒܲܣܡܵܟ̣ܵܐ ܕܒܹܝܬܼ ܐܲܒ̣ܪܵܗܵܡ܀
ܒܢܲܝ̈ ܦܵܬܼܘܿܪܹܗ ܠܵܐ ܚ̣ܙܵܐ ܬܲܡܵܢ ܘܠܵܐ ܚܲܒ݁ܝܼܒ̣ܵܐܝܼܬܼ:
ܐܵܦܠܵܐ ܪ̈ܵܚܡܵܘܗܝ ܘܠܵܐ ܫܘܼܦܪ̈ܵܢܹܐ ܒܢܲܝ̈ ܥܸܢܝܵܢܹܗ܀
ܡ̣ܢ ܝܵܕܼܘܿܥܵܘ̈ܗܝ ܗܵܠܹܝܢ ܕܲܬܼܢܵܢ ܠܵܐ ܚ̣ܙܵܐ ܬܲܡܵܢ:
ܐܸܠܵܐ ܒܲܠܚܘܿܕܼ ܗܵܘ̇ ܡܸܣܟܹܢܵܐ ܕܲܩܕܼܵܡ ܬܲܪܥܹܗ܀
ܐܸܠܘܼ ܪܵܚܡܹܗ ܐܵܘ ܩܲܪܝܼܒܹܗ ܚ̣ܙܵܐ ܒܡܲܠܟ݁ܘܼܬܼܵܐ:
ܠܹܗ ܫܵܐܹ̇ܠ ܗ̄ܘ̣ܵܐ ܚܠܵܦ ܠܵܥܵܙܲܪ ܢܹܐܬܸܐ ܨܹܐܕܼܵܘܗܝ܀
ܘܲܕܼܥܸܪܨܲܬ݀ ܗ̄ܘ̣ܵܬܼ [ܠܗ̇. P]: ܘܠܲܝܬ݁ ܗ̄ܘ̣ܵܐ ܬܲܡܵܢ ܐ̄ܢܵܫ ܡ̣ܢ ܕܝܼܠܹܗ:
ܫܲܐܠܹܗ ܕܢܹܐܬܸܐ ܠܗܵܘ̇ ܕܥܲܠ ܬܲܪܥܹܗ ܐ̄ܡܝܼܢ ܗ̄ܘܟܵܐ ܟܠܝܘܿܡ܀
ܪ̈ܵܚܡܵܘܗܝ ܕܗܵܢܵܐ ܡܸܣܬܲܒ̣ܪܵܐ ܠܝܼ ܕܲܠܘܵܬܹܗ ܗ̄ܘ̣ܵܘ:
ܒܲܕܼܓ̣ܘܿܢ ܠܵܐ ܚ̣ܙܵܐ ܐ̄ܢܵܫ ܡ̣ܢ ܓܘܼܕܹܗ ܨܹܝܕܼ ܐܲܒ̣ܪܵܗܵܡ܀
ܡ̣ܢ ܗܵܘ̇ ܟ̱ܠܹܗ ܟܸܢܫܵܐ ܕܐܝܼܬܼ ܗ̄ܘܟܵܐ ܒܬܲܪܥܹܗ ܪܲܒܵܐ:
ܣܚܝܼܦܵܐ ܕܟ̣ܠܗܘܿܢ ܚ̣ܙܵܐ ܗ̄ܘ̣ܵܐ ܬܲܡܵܢ ܒܹܝܬܼ ܡܲܠܟ݁ܘܼܬܼܵܐ܀
ܘܐܲܝܟ̣ ܡܵܘܕܲܥܬܵܐ ܫܲܐܠܹܗ ܒܲܫܡܹܗ ܕܢܹܐܬܸܐ ܨܹܐܕܼܵܘܗܝ:
ܕܐܵܦ ܗܝ݀ ܗܵܕܹܐ ܒܣܲܪܬܹܗ ܣܲܓܝܼ ܕܛܵܠܘܿܡܵܐ ܗ̄ܘܟܵܐ܀
ܒܡܲܟ݁ܣܵܢܘܼܬܼܵܐ ܕܢܲܦ̮ܫܹܗ ܫܲܪܝܼ ܕܢܸܩܪܸܐ ܗ̄ܘ̣ܵܐ ܠܹܗ:
ܕܲܒ̣ܗܝ̇ ܥܸܠܬܼܵܐ ܢܸܬܼܩܲܛܪܲܓ̣ ܗ̄ܘ̣ܵܐ ܡ̣ܢ ܟܹܐܢܘܼܬܼܵܐ܀
ܕܟܲܕܼ ܥܲܠ ܬܲܪܥܹܗ ܣܚܝܼܦ ܗ̄ܘ̣ܵܐ ܘܲܫܕܸܐ ܠܡܵܢ ܠܵܐ ܝܲܕܼܥܹܗ:
ܘܡ̣ܢ ܕܐܲܪܚܸܩ ܠܹܗ ܡܸܢܹܗ ܣܲܓܝܼ ܠܡܵܢ ܩܵܪܹܐ ܗ̄ܘ̣ܵܐ܀
ܫܲܐܠܹܗ ܕܢܹܐܬܸܐ ܠܢܘܼܪܵܐ ܨܹܐܕܼܵܘܗܝ ܐܲܝܟ̣ ܚܲܒ݁ܝܼܒ̣ܵܐ [Dubie. (Omit. In L]:
ܘܲܕܼܠܵܘ ܪܵܚܡܵܐ ܗ̄ܘ̣ ܣܵܗܹ̇ܕܼ ܫܸܦܠܹܗ ܘܲܣܚܝܼܦܘܼܬܹܗ܀
ܠܘܼܩܒܲܠ ܬܲܪܥܹܗ ܪܡܸܐ ܗ̄ܘ̣ܵܐ ܒܟܹܐܒܹ̈ܐ ܘܒܲܣܢܝܼܩܘܼܬܼܵܐ:
ܘܲܕܼܠܵܐ ܝܲܕܼܥܹܗ ܗܵܝܕܹܝܢ ܗܵܫܵܐ ܠܡܵܢ ܩܵܪܹܐ ܠܹܗ܀
ܕܵܫ̣ ܟܲܕܼ ܢܵܦܹ̇ܩ ܣܚܲܦ̣ ܟܲܕܼ ܥܵܐܹ̇ܠ ܛ̣ܥܵܝܗܝ ܟܲܕܼ ܒܵܣܹ̇ܡ:
ܘܡ̣ܢ ܕܐܸܬܼܡܲܛܝܼ ܕܢܸܬ݁ܬ݁ܢܝܼܚ ܐܵܦ ܗܘ݀ ܗܵܐ ܡܲܠܐܸܐ ܠܹܗ܀
ܠܡܲܚܣܸܢ ܐܲܓ̣ܗܝܼ ܠܫܘܼܚ̈ܢܹܐ ܘܟܹܐܒܹ̈ܐ ܘܠܲܣܢܝܼܩܘܼܬܼܵܐ:
ܘܩܵܡ̣ ܩܵܪܹܐ ܠܹܗ ܕܢܹܐܬܸܐ ܢܛܲܒ݁ܥܹܗ ܒܓ̣ܵܘ ܓܹܗܲܢܵܐ܀
ܟܲܕܼ ܦܵܬܼܘܿܪܹܗ ܡܠܸܐ ܟܠ ܛܘܼ̈ܒ̣ܝܼܢ ܠܵܐ ܝܲܕܼܥܹܗ ܗ̄ܘ̣ܵܐ:
ܘܡ̣ܢ ܕܲܚܕܲܪܬܹܗ ܝܲܡܬܼܵܐ ܕܢܘܼܪܵܐ ܚܲܒ̣ܪܵܐ ܥܲܒ̣ܕܹܗ܀
ܟܲܕܼ ܡܸܬܼܓܲܐܸܐ ܒܲܛ̈ܥܵܡܵܬܹܗ ܪܲܚܝܼܩܵܐ ܗ̄ܘ̣ܵܐ:
ܘܡ̣ܢ ܕܐܸܫܬܲܦܲܠ ܒܲܝܢܵܬܼ ܓܘܼܡܪܹ̈ܐ ܗܘ݀ܵܐ ܩܲܪܝܼܒ̣ܵܐ܀
ܐܵܒ̣ܝ ܐܲܒ̣ܪܵܗܵܡ ܪܲܚܸܡ ܥܠܲܝ ܡܸܬܼܟܲܫܲܦ ܗ̄ܘ̣ܵܐ:
ܘܲܠܠܵܥܵܙܲܪ ܫܲܕܲܪ ܨܹܐܕܲܝ ܢܲܪܘܲܚ ܠܐܘܼܠܨܵܢܝ܀
ܓܥ̣ܵܐ ܥܲܬ݁ܝܼܪܵܐ ܩܵܠܹ̈ܐ ܕܚܲܫܵܐ ܡ̣ܢ ܓܹܗܲܢܵܐ:
ܘܲܥܢܵܝܗܝ ܐܲܒ̣ܪܵܡ ܡ̣ܢ ܡܲܠܟ݁ܘܼܬܼܵܐ ܟܲܕܼ ܐܵܡܲܪ ܠܹܗ܀
ܐܸܬ݁ܕܲܟ̣ܪ ܐܘܿ ܒܹܪܝ ܕܲܠܛܵܒ̣ܵܬܼܵܟ̣ ܩܲܒܸ݁ܠ̣ܬ݁ ܐܸܢܹܝܢ:
ܐܵܦ ܠܵܥܵܙܲܪ ܣܒܲܠ̣ ܒܝܼ̈ܫܵܬܹܗ ܣܲܓܝܼܵܐܝܼܬܼ܀
ܘܗܵܫܵܐ ܗܵܪܟܵܐ ܗܵܐ ܡܸܬ݁ܬ݁ܢܝܼܚ ܗܘ݀ ܘܐܲܢ̄ܬ݁ ܡܸܫܬܲܢܲܩ:
ܕܝܼܠܵܟ̣ ܬܲܡܵܢ ܘܕܼܝܼܠܹܗ ܗܵܪܟܵܐ ܘܡܵܢ ܒܵܥܹ̇ܐ ܐܲܢ̄ܬ݁܀
ܠܵܘ ܦܘܼܫܵܩܵܐ ܒܵܥ̇ܝܵܐ ܣܒܲܪܬܼܵܐ ܒܹܝܬܼ ܦܵܪ̈ܘܿܫܹܐ:
ܕܟ̣ܠܵܗ̇ ܢܘܼܗܪܵܐ ܗ̄ܝܼ ܐܵܦ ܦܘܼܫܵܩܵܐ ܕ̣̣ܠܗܘܿܢ ܐ̄ܪ̈ܵܙܹܐ܀
ܚܵܫܹ̇ܟ̣ ܫܸܡܫܵܐ ܘܢܘܼܗܪܵܐ ܕܝܼܠܹܗ ܠܵܐ ܡܸܫܬܲܚܠܲܦ:
ܥܵܪܹܒ̣ ܣܲܗܪܵܐ ܘܕܸܢܚܹܗ ܡܲܙܠܸܓ̣ ܥܲܠ ܒܸܪ̈ܝܵܬܼܵܐ܀
ܒܲܠܚܘܿܕܼ ܥܲܝ̈ܢܹܐ ܕܠܸܒܵܐ ܢܸܦ̮ܬܲܚ ܕܐܲܚܝܼ̈ܕܼܵܢ ܠܲܢ:
ܘܗܵܐ ܐܸܬܼܚܲܙܝܲܬ݀ ܢܲܗܝܼܪܵܐܝܼܬܼ ܟܲܕܼ ܫܲܦܝܼܪܵܐ܀
ܗܵܐ ܚܵܘܝܲܬ݀ ܠܲܢ ܐܸܢ ܚܵܙܹ̇ܝܢ ܚ̄ܢܲܢ ܦܵܪܘܿܫܵܐܝܼܬܼ:
ܕܗܵܢܵܐ ܥܵܠܡܵܐ ܠܘܼܩܒܲܠ ܗܵܘ̇ ܗ̄ܘ̣ ܒܟ̣ܠ ܣܘܼܥܪ̈ܵܢܝܼܢ܀
ܛܵܒ̣ܵܬܹܗ ܓܹܝܪ ܒܝܼ̈ܫܵܬܼܵܐ ܐ̄ܢܹܝܢ ܫܲܪܝܼܪܵܐܝܼܬܼ:
ܐܵܦ ܒܝܼ̈ܫܵܬܹܗ ܬܘܼܒ̣ ܛܵܒ̣ܵܬܼܵܐ ܚܲܬ݁ܝܼܬܼܵܐܝܼܬܼ܀
ܟܠ ܛܵܒ̣ܵܬܹܗ ܕܗܵܢܵܐ ܥܵܠܡܵܐ ܡܵܘܬܵܐ ܡܲܠ̈ܝܵܢ:
ܘܡ̣̤ ܒܝܼ̈ܫܵܬܹܗ ܚܲܝܹ̈ܐ ܥܵܦܹ̇ܐ ܡܲܢ ܕܲܡܣܲܝܒܲܪ܀
ܡܲܢ ܕܲܡܢܵܚ ܒܹܗ ܫܚܵܩܹ̈ܐ ܡܛܲܝܒ̣ܝܼܢ ܘܲܢܛܝܼܪܝܼܢ ܠܹܗ:
ܘܡܲܢ ܕܲܫܚܝܼܩ ܒܹܗ ܕܢܸܬ݁ܬ݁ܢܝܼܚ ܐܝܼܬܼ ܠܹܗ ܒܥܵܠܡܵܐ ܚܲܕܼܬܼܵܐ܀
ܣܒܲܪܬܹܗ ܕܡܵܪܲܢ ܗܵܟܲܢ ܡܲܠܦܵܐ ܠܲܒ̣ܢܲܝ̈ܢܵܫܵܐ:
ܘܐܲܝܢܵܐ ܕܒ̣ܵܥܹ̇ܐ ܕܠܵܐ ܢܸܣܬܲܟܲܠ ܡ̣ܢ ܕܝܼܠܹܗ ܗ̄ܝܼ܀
ܐ̄ܡܲܪ ܓܲܠܝܵܐܝܼܬܼ ܕܐܲܝܢܵܐ ܕܐܸܫܟܲܚ̣ ܢܲܦ̮ܫܹܗ ܢܵܘܒܕܼܝܼܗ̇:
ܘܐܲܝܢܵܐ ܕܐܵܘܒܸ݁ܕܼ [ܕܡ̇ܘܒܕ. P]: ܢܲܦ̮ܫܹܗ ܒܥܵܠܡܵܐ ܬܘܼܒ̣ ܡܸܫܟܲܚ ܠܵܗ̇܀
ܕܡܵܘܒܸܕܼ ܢܲܦ̮ܫܹܗ ܗܵܘ̇ ܗ̄ܘ̣ ܕܲܠܐܸܐ ܘܲܪܕܝܼܦ ܘܲܫܚܝܼܩ:
ܘܲܙܩܝܼܦ ܟܠܝܘܿܡ ܠܘܼܩܒܲܠ ܚܲܫܗܹܐ ܘܲܪ̈ܓ̣ܝܼܓܟܵܬܼܵܐ܀
ܘܡܵܐܹ̇ܬܼ ܟܠܝܘܿܡ ܡܸܛܠ ܣܲܒ̣ܪܵܐ ܕܥܵܠܡܵܐ ܕܲܥܬܼܝܼܕܼ:
ܘܡ̣ܢ ܝܲܬ݁ܝܼܪܘܼ ܚܲܝ ܒܹܗ ܒܥܵܠܡܵܐ ܕܠܵܐ ܪܵܚܹܡ ܠܹܗ܀
ܘܲܕܼܡܵܘܒܸ݁ܕܼ ܠܵܗ̇ ܢܲܦ̮ܫܹܗ ܗܵܪܟܵܐ ܐܵܙܹ̇ܠ ܡܸܫܟܲܚ:
ܐܲܬܼܪܵܐ ܪܓ̣ܝܼܓܟܵܐ ܘܚܲܝܹ̈ܐ ܕܢܘܼܗܪܵܐ ܕܠܵܐ ܫܘܼܠܵܡܵܐ܀
ܘܡܸܫܟܲܚ ܢܲܦ̮ܫܹܗ ܕܡܲܠܝܵܐ ܛܘܼ̈ܒܹܐ ܒܥܵܠܡܵܐ ܪܲܒܵܐ:
ܘܫܵܠܡܵܐ ܥܠܵܘܗܝ ܗܵܝ̇ ܕܡܸܫܟܲܚ ܢܲܦ̮ܫܹܗ ܐܸܢ ܡܵܘܒܸ݁ܕܼ ܠܵܗ̇܀
ܗܘ̇ ܓܹܝܪ ܐܲܝܢܵܐ ܕܲܓ̣ܐܸܐ ܘܲܡܢܵܚ ܘܚܵܛܹ̇ܐ ܘܲܚܬܼܝܼܪ:
ܘܲܫܟ̣ܚܝܼܚܝܼܢ ܠܹܗ ܚܲܝܹ̈ܐ ܕܥܵܠܡܵܐ ܘܟ̣ܠ ܓܹܐ̈ܘܵܬܹܗ܀
ܘܪܵܚܹ̇ܡ ܥܘܼܬܼܪܵܐ ܘܲܒ̣ܩܸܢ̈ܝܵܢܹܐ ܐ̄ܣܝܼܪܵܐ ܢܲܦ̮ܫܹܗ:
ܘܣܵܢܹ̇ܐ ܫܚܵܩܹ̈ܐ ܘܡܲܣܓܸܐ ܥܵܪܹܩ ܡ̣ܢ ܛܘܼܪ̈ܵܦܹܐ܀
ܘܡܸܫܟܲܚ ܢܲܦ̮ܫܹܗ ܒܚܲܝܹ̈ܐ ܓܐܲܝ̈ܵܐ ܕܠܵܐ ܥܵܩ̈ܵܬܼܵܐ:
ܗܵܢܵܐ ܡܵܘܒܸ݁ܕܼ ܘܲܡܚܲܝܸܒ̣ ܠܵܗ̇ ܕܐܸܫܟܲܚ܀
ܘܐܵܙܹ̇ܠ ܝܵܪܹܬܼ ܝܲܡܵܐ ܕܢܘܼܪܵܐ ܐܲܝܟ̣ ܥܲܬ݁ܝܼܪܵܐ:
ܕܗܵܪܟܵܐ ܩܲܒܸܠ̣ ܟܠ ܛܵܒ̣ܵܬܹܗ ܐܲܝܟ̣ ܕܐܸܬܼܐܲܡܪܲܬ݀܀
ܐܘܿ ܠܲܢܝܵܚܹ̈ܐ ܕܥܵܠܡܵܐ ܗܵܢܵܐ ܟܡܵܐ ܡܲܪܝܼܪܝܼܢ:
ܕܢܵܒ̣ܥ̇ܝܼܢ ܡܸܢܗܘܿܢ ܟܠ ܛܘܼܪ̈ܵܦܹܐ ܠܩܲܢܵܝܲܝ̈ܗܘܿܢ܀
ܐܘܿ ܠܲܠܒ̣ܘܼ̈ܫܹܐ ܘܲܠܦܘܼܪ̈ܦܵܥܹܐ ܘܲܠܩܸܢ̈ܝܵܢܹܐ:
ܕܝܵܠ̇ܕܝܼܢ ܚܲܫܹ̈ܐ ܘܟܹܐܒܹ̈ܐ ܘܡܵܘܬܵܐ ܘܟ̣ܠ ܫܘܼܢܵܩܹ̈ܐ܀
ܐܘܿ ܠܡܹܐܟܼ̈ܠܵܬܼܵܐ ܘܠܲܛ̈ܥܵܡܵܬܼܵܐ ܘܲܠܚܲܡܪ̈ܵܢܹܐ:
ܕܐܲܝܢܵܐ ܨܲܗܝܵܐ ܐܸܬ݁ܬܲܓܲܪ ܠܹܗ ܗܵܘ̇ [ܠܗܘ. L]: ܥܲܬ݁ܝܼܪܵܐ܀
ܐܘܿ ܠܦܵܬܼܘܿܪܵܐ ܪܲܒܵܐ ܘܡܲܠܝܵܐ ܕܟ̣ܠ ܓܹܐ̈ܘܵܬܼܵܐ:
ܕܢܵܒܼ̈ܥܵܢ ܡܸܢܹܗ ܟܠ ܥܵܩ̈ܵܬܼܵܐ ܒܵܬܲܪ ܩܲܠܝܼܠ܀
ܐܘܿ ܠܹܗ ܠܥܘܼܬܼܪܵܐ ܕܝܲܩܲܪ ܡܵܪܹܗ ܙܲܒ̣ܢܵܐ ܩܲܠܝܼܠ:
ܘܐܵܘܒܸ݁ܠ̣ ܣܲܚ̣ܦܹܗ ܒܝܲܡܵܐ ܕܢܘܼܪܵܐ ܕܠܵܐ ܫܘܼܠܵܡܵܐ܀
ܐܘܿ ܠܩܸܢܝܵܢܵܐ ܡܵܢܵܐ ܥ̣ܒܲܕܼ ܠܹܗ ܠܗܵܘ̇ ܚܲܠܵܫܵܐ:
ܕܐܲܝܟ̣ ܕܲܒ̣ܚܸܠܡܵܐ ܩܢܵܝܗܝ ܘܲܠܥܵܠܲܡ ܗܵܐ ܡܸܫܬܲܢܲܩ܀
ܐܘܿ ܠܹܗ ܠܕܲܗܒ̣ܵܐ ܕܲܟ̣ܡܵܐ ܡܲܛܥܸܐ ܘܠܵܐ ܡܸܬܼܩܲܕܸܐ:
ܕܢܵܦܲܚ ܡܲܚܬܲܪ ܘܲܠܫܘܼܠܵܡܵܐ ܒܢܘܼܪܵܐ ܫܵܕܹܐ܀
ܐܘܿ ܠܐܝܼܩܵܪܹ̈ܐ ܕܐܲܝܟ̣ ܛܸܠܵܠܵܐ ܥ̣ܒܲܪܘ ܘܐܸܬ݁ܛܲܠܲܩܘ:
ܘܲܢܒܲܥ̣ ܡܸܢܗܘܿܢ ܚܸܣܕܵܐ ܘܨܲܥܪܵܐ ܘܟ̣ܠ ܒܝܼ̈ܫܵܬܼܵܐ܀
ܐܘܿ ܠܫܵܪ̈ܘܵܬܹܗ ܘܠܲܚܫܵܡ̈ܝܵܬܹܗ ܕܓܲܒ̣ܪܵܐ ܓܲܐܝܵܐ:
ܕܐܲܝܠܹܝܢ ܚܲܫܹ̈ܐ ܐܸܬ݁ܬܲܓܲܪܘ ܠܹܗ ܒܓܟܵܘ ܓܹܗܲܢܵܐ܀
ܐܘܿ ܠܛܵܒ̣ܵܬܼܵܐ ܕܲܫܩܲܠ̣ ܐܸܢܹܝܢ ܚܹܐܦܵܐ ܪܲܒܵܐ:
ܘܲܚܠܵܦܲܝܗܹܝܢ ܐܲܝܬܝܼ ܙܲܒ̣ܢܵܐ ܟܠ ܒܝܼ̈ܫܵܬܼܵܐ܀
ܐܘܿ ܠܹܗ ܠܥܵܠܡܵܐ ܕܲܟ̣ܡܵܐ ܡܲܛܥܸܐ ܠܲܒ̣ܢܲܝ̈ܢܵܫܵܐ:
ܘܒܲܪ̈ܓ̣ܝܼܓ̣ܵܬܹܗ ܫܵܕܹܠ ܚܵܢܹ̇ܩ ܘܡܵܘܒܸ݁ܕܼ ܠܗܘܿܢ܀
ܟܦܝܼܪ ܒܵܟ̣ ܥܵܠܡܵܐ ܕܲܟ̣ܡܵܐ ܣܲܢ̈ܝܵܢ ܫܲܦܝܼܪ̈ܵܬܼܵܟ̣:
ܘܲܟ̣ܡܵܐ ܒܝܼ̈ܫܵܢ ܘܲܡܠ̈ܝܵܢ ܘܵܝܹ̈ܐ ܟܠ ܛܵܒ̣ܵܬܼܵܟ̣܀
ܕܸܚܠܬܼܵܐ ܗ̄ܝܼ ܡܸܢܵܟ̣ ܛܘܼܒ̣ܵܘܗܝ ܠܐܲܝܢܵܐ ܕܐܲܣܓܝܼ ܣܲܩ̣ܪܵܟ̣:
ܘܲܒ̣ܥܸܠܕܒ̣ܵܒܹܗ ܪܲܒܵܐ ܚܲܫܒܵܟ̣ ܐܲܝܟ̣ ܕܐܵܦ ܐܝܼܬܲܝܟ܀
ܘܵܝ ܠܲܕܼܪܲܚܡܘܼܟ̣ ܘܵܝ ܬܘܼܒ̣ ܗܵܪܟܵܐ ܠܲܕܼܣܵܢܹ̇ܝܢ ܠܵܟ̣:
ܕܪܲܚܡܵܟ̣ ܝܑܼܩܸܕܼ ܘܲܫܚܝܼܩ ܘܲܠܐܸܐ ܐܲܝܢܵܐ ܕܲܣܢܵܟ̣܀
ܠܡܸܥܪܲܩ ܡܸܟܹܝܠ ܡ̣ܢ ܛܵܒ̣ܵܬܼܵܟ̣ ܥܵܠܡܵܐ ܒܝܼܫܵܐ:
ܕܢܸܓ̣ܕܵܐ ܘܢܘܼܪܵܐ ܘܕܼܝܼܢܵܐ ܪܲܒܵܐ ܒܗܹܝܢ ܡܸܫܟܲܚ ܐ̄ܢܵܫ܀
ܡ̣ܢ ܡܵܘܗܲܒ̣ܬܼܵܟ̣ ܢܸܕܼܚܲܠ ܟܠ ܐ̄ܢܵܫ ܐܸܢ ܦܵܪܘܿܫܵܐ ܗ̄ܘ̣:
ܕܲܒ̣ܓ̣ܵܘ ܕܸܒ̣ܫܵܐ ܡܪܵܪܹ̈ܐ ܣܵܝ̇ܡܲܬ݁ ܡܵܐ ܝܵܗܹ̇ܒ̣ ܐܲܢ̄ܬ݁܀
ܚܠܸܐ ܘܚܵܢܚܹܩ ܐܲܢ̄ܬ݁ ܕܐܵܦ ܚܲܠܝܘܼܬܼܵܟ̣ ܡܲܪܼܪܘܼܬܼܵܐ ܗ̄ܝܼ:
ܛܵܒ̣ܵܬܼܵܟ̣ ܓܹܝܪ ܒܝܼ̈ܫܵܬܼܵܐ ܐ̄ܢܹܝܢ ܐܲܝܟ̣ ܡܵܐ ܕܲܟ̣ܬܼܝܼܒ̣܀
ܡܸܟܹܝܠ ܗܵܫܵܐ ܡ̣ܢ ܒܝܼ̈ܫܵܬܼܵܟ̣ ܠܵܐ ܢܸܕܼܚܲܠ ܐ̄ܢܵܫ:
ܐܸܠܵܐ ܢܸܕܼܚܲܠ ܐܸܢ ܝܵܕܼܘܿܥܵܐ ܗ̄ܘ̣ ܡ̣ܢ ܛܵܒ̣ܵܬܼܵܟ̣܀
ܒܝܼ̈ܫܵܬܼܵܟ̣ ܓܹܝܪ ܗܵܠܹܝܢ ܕܲܣܒܲܠ̣ ܗܵܘ̇ ܡܸܣܟܹ݁ܢܵܐ:
ܡܸܢܗܹܝܢ ܐܸܫܟܲܚ̣ ܗܵܝ̇ ܡܲܠܟ݁ܘܼܬܼܵܐ ܕܒܹܝܬܼ ܐܲܒ̣ܪܵܗܵܡ܀
ܘܡܲܢ̣ܢܘܼ ܡܸܫܟܲܚ ܢܣܝܼܡ ܠܸܒܹܗ ܥܲܠ ܒܝܼ̈ܫܵܬܼܵܟ̣:
ܘܢܸܪܚܲܡ ܐܸܢܹܝܢ ܐܸܠܵܐ ܚܠܝܼܨܵܐ ܕܐܲܝܟ̣ ܠܵܥܵܙܲܪ܀
ܐܸܢ ܕܹܝܢ ܪܵܚܹ̇ܡ ܐ̄ܢܵܫ ܒܝܼ̈ܫܵܬܼܵܐ ܕܥܵܠܡܵܐ ܗܵܢܵܐ:
ܐܸܬܼܝܲܕܼܥܲܬ݀ ܠܵܗ̇ ܕܡܸܢܗܹܝܢ ܝܵܪܹܬܼ ܟܠ ܛܵܒ̣ܵܬܼܵܐ܀
ܕܢܸܣܲܒ̣ ܓܹܝܪ ܐ̄ܢܵܫ ܗܵܪܟܵܐ ܘܲܠܗܲܠ ܠܵܐ ܝܵܗ̇ܒ݁ܝܼܢ ܠܹܗ:
ܒܚܲܕܼ ܗ̄ܘ̣ ܥܵܠܡܵܐ ܡܸܬ݁ܬ݁ܢܝܼܚ ܒܲܠܚܘܿܕܼ ܒܐܲܝܢܵܐ ܕܪܵܚܹ̇ܡ܀
ܐܲܝܢܵܐ ܕܢܸܦܩܲܬ݀ ܢܲܦ̮ܫܹܗ ܗܵܪܟܵܐ ܠܥܵܠܡܵܐ ܗܵܢܵܐ:
ܘܐܲܣܓܝܼ ܪܲܚܡܹܗ ܒܗܵܘ̇ ܕܹܝܢ ܥܵܠܡܵܐ ܠܲܝܬ݁ ܠܹܗ ܐܲܬܼܪܵܐ܀
ܡܲܢ ܓܹܝܪ ܕܲܠܗܲܠ ܣܝܼ̈ܡܵܢ ܐܲܦܵܘ̈ܗܝ ܦܵܪܘܿܫܵܐܝܼܬܼ:
ܢܝܵܚܵܐ ܕܗܵܪܟܵܐ ܟܘܼܒܵܐ ܚܫܝܼܒ̣ ܠܹܗ ܕܡܵܚܹ̇ܐ ܘܲܡܫܝܼܡ܀
ܘܗܸܢܹܝܢ ܗܵܠܹܝܢ [ܕܡܢ. L]: ܐܝܼܬܼ ܠܵܟ̣ ܕܬܸܕܲܥ̇ ܢܲܗܝܼܪܵܐܝܼܬܼ:
ܡ̣ܢ ܗܵܘ̇ ܡܲܡܠܠܵܐ ܕܡܲܠܸܠ̣ ܐܲܒ̣ܪܵܡ ܨܹܝܕܼ ܥܲܬ݁ܝܼܪܵܐ܀
ܩܲܒܸ݁ܠ̣ܬ݁ ܠܲܡ ܐܲܢ̄ܬ݁ ܟܠ ܛܵܒ̣ܵܬܼܵܟ̣ ܘܗܘ݀ ܒܝܼ̈ܫܵܬܹܗ:
ܘܲܚܠܵܦ ܗܵܠܹܝܢ ܗܵܐ ܡܸܬ݁ܬ݁ܢܝܼܚ ܗܘ݀ ܘܐܲܢ̄ܬ݁ ܡܸܫܬܲܢܲܩ܀
ܣܲܓܝܼ ܩܲܫܝܵܐ ܡܸܠܬܼܵܐ ܠܫܸܡܥܵܗ̇ ܘܡܲܢ ܣܵܦܹ̇ܩ ܠܵܗ̇:
ܐܸܠܵܐ ܐܲܝܢܵܐ ܕܣܵܢܹ̇ܐ ܢܝܵܚܹ̈ܐ ܛܵܒܹ̈ܐ܀
ܗܵܘ̇ ܥܲܬ݁ܝܼܪܵܐ ܡܸܛܠ ܕܐܸܬ݁ܬ݁ܢܝܼܚ ܗܵܐ ܡܸܫܬܲܢܲܩ:
ܘܥܲܠ ܕܐܸܬܼܓܲܐܝܼ ܒܗܵܠܹܝܢ ܚܲܝܹ̈ܐ ܒܠܲܥܬܹܗ ܢܘܼܪܵܐ܀
ܠܵܐ ܟܬܼܝܼܒ̣ ܕܲܚܛ̣ܵܐ ܐܸܠܵܐ ܕܐܸܬ݁ܬ݁ܢܝܼܚ ܐܵܦ ܐܸܬܼܓܲܐܝܼ:
ܘܲܕܼܒ̣ܵܣܹ̇ܡ ܗ̄ܘ̣ܵܐ ܘܲܠܡܸܣܟܹܢܵܐ ܠܵܐ ܝܵܗܹ̇ܒ̣ ܗ̄ܘ̣ܵܐ܀
ܕܒܲܙ ܐܵܘ ܕܲܚܛܲܦ̣ ܠܵܐ ܐܸܬܼܩܲܛܪܲܓ̣ ܡ̣ܢ ܟܹܐܢܘܼܬܼܵܐ:
ܐܵܦܠܵܐ ܕܐܲܥܘܸܠ̣ ܐܵܦܠܵܐ ܕܐܲܥܘܝܼ ܠܲܟ̣̈ܢܵܘܵܬܹܗ܀
ܠܵܐ (ܩܒܲܠ̣ ܡܸܢܹܗ ܝܲܬܼܡܵܐ ܕܲܚܛܲܦ̣ ܘܐܲܥܕܝܼ [ܩܒܠܘ ܬܡܢ ܝܬܡܐ ܡܢܗ ܕܐܥܕܝ. L]: ܢܸܟ̣ܣܵܘ̈ܗܝ:
ܘܠܵܐ ܐܲܪܡܲܠܬܵܐ ܕܥܲܠ̣ ܩܸܢܝܵܢܵܗ̇ ܠܓ̣ܵܘ ܡ̣ܢ ܬܲܪܥܹܗ܀
ܒܗܵܕܹܐ ܒܲܠܚܘܿܕܼ ܡܸܬܼܩܲܛܪܲܓ̣ ܗ̄ܘ̣ܵܐ ܩܕܼܵܡ ܕܲܝܵܢܵܐ:
ܕܡܸܬܼܓܲܐܸܐ ܗ̄ܘ̣ܵܐ ܘܲܒ̣ܡܸܣܟܹ݁ܢܵܐ ܠܵܐ ܚܵܐܲܪ ܗ̄ܘ̣ܵܐ܀
ܟܲܕܼ ܢܸܦܩܲܬ݀ ܠܵܗ̇ ܡܲܟ݁ܣܵܢܘܼܬܼܵܐ ܡ̣ܢ ܐܲܒ̣ܪܵܗܵܡ:
ܟܠܗܘܿܢ ܚܲܫܵܘ̈ܗܝ ܘܲܥܒ̣ܝܼ̈ܕܼܵܬܹܗ ܬܢ̣ܵܐ ܠܹܗ ܬܢ̣ܵܐ ܠܹܗ ܟܹܐܢܵܐ܀
ܐܸܠܘܼ ܐܝܼܬܼ ܗ̄ܘ̣ܵܐ ܐ̄ܚܪܹܢܵܐ ܡܸܕܸܡ ܕܲܚܫܝܼܫ ܗ̄ܘ̣ܵܐ ܒܹܗ:
ܠܵܐ ܟܵܐܹ̇ܡ ܗ̄ܘ̣ܵܐ ܥܠܵܘܗܝ ܙܲܕܝܼܩܵܐ ܘܲܡܚܲܦܸܐ ܠܹܗ܀
ܒܗܵܠܹܝܢ ܕܝܼܠܹܗ ܐܲܟ݁ܣܹܗ ܩܘܼܫܬܵܐ ܟܲܕܼ ܠܵܐ ܛܲܠܡܹܗ:
ܕܲܫܩܲܠ̣ ܗ̄ܘ̣ܵܐ ܓܹܝܪ ܟܠ ܛܵܒ̣ܵܬܹܗ ܐ̄ܡܲܪ ܠܹܗ ܒܲܠܚܘܿܕܼ܀
ܠܵܘ ܒܲܚܛܘܼܦܝܵܐ ܐܵܦܠܵܐ ܒܒܸܙܬܼܵܐ ܡܚܲܣܸܕܼ ܗ̄ܘ̣ܵܐ ܠܹܗ:
ܕܐܸܠܘܼ ܐܝܼܬܼ ܗ̄ܘ̣ܵܐ ܠܘܵܬܹܗ ܗܵܠܹܝܢ ܡܦܲܪܣܸܐ ܗ̄ܘ̣ܵܐ ܠܹܗ܀
(ܡܲܕܼܟܵܪܘܼ ܓܹܝܪ ܡܲܕܼܟܲܪ [ܡܬܟܪܘ ܓܝܪ ܡܬܟܝ. L]: ܗ̄ܘ̣ܵܐ ܠܹܗ ܗܵܠܹܝܢ ܕܲܗ݀ܘܲܝ̈:
ܘܐܸܠܵܐ ܕܩܲܒܸ݁ܠ̣ ܟܠ ܛܵܒ̣ܵܬܹܗ ܠܵܐ ܐܸܡܲܪ ܠܹܗ܀
ܠܗܵܘ̇ ܟܲܝ ܐܲܝܢܵܐ ܕܐܲܥܘܸܠ̣ ܘܐܲܥ̣ܘܝܼ ܡܵܢ ܓܵܕܹܫ ܠܹܗ:
ܘܠܵܘ ܕܐܸܬܼܓܲܐܝܼ ܐܸܠܵܐ ܕܐܲܓ̣ܥܝܼ ܠܲܟ̣̈ܢܵܘܵܬܹܗ܀
ܗܵܢܵܐ ܝܑܼܩܸܕܼ ܡܸܛܠ ܕܐܲܗܡ̣ܝܼ ܡ̣ܢ ܡܸܣܟܹܢܵܐ:
ܡܲܢ ܕܹܝܢ ܕܐܵܦ ܠܹܗ ܠܡܸܣܟܹܢܵܐ ܒܲܙ̣ ܡܵܢ [ܡܘܢ. P]: ܗܵܘܹ̇ܐ ܠܹܗ܀
ܗܵܘ̇ ܐܸܫܬܲܢܲܩ ܡܸܛܠ ܕܲܒ̣ܣܸܡ ܡ̣ܢ ܩܸܢܝܵܢܹܗ:
ܡܲܢ ܟܲܝ ܕܲܫܩܲܠ̣ ܠܲܚܡܹܗ ܕܟܲܦܢܵܐ ܟܡܵܐ ܗ̄ܘ̣ ܝܲܩܕܵܢܹܗ܀
ܥܲܠ ܕܲܠܒ̣ܘܼܫܹܗ ܓܐܸܐ [ܓܐܝ. P]: ܗ̄ܘ̣ܵܐ ܣܲܓܝܼ ܠܒܸܫ̣ ܓܵܘܙܲܠܬܵܐ:
ܕܗܵܘ̇ ܟܲܝ ܕܐܲܫܠܲܚ ܐܵܦ ܠܐܲܪܡܲܠܬܵܐ ܕܝܼܢܹܗ ܡܵܢܵܘ܀
ܠܡܵܢ [ܠܡܘܢ. P]: ܐܸܬܼܡܲܠܲܠ ܫܲܪܒܹܗ ܕܗܵܢܵܐ ܒܐܲܪ̈ܝܼܟ̣ܵܬܼܵܐ:
ܘܲܕܼܒ̣ܵܙܘܿܙܵܐ ܘܲܕܼܚܵܛܘܿܦܵܐ ܠܲܝܬܵܘܗܝ ܫܲܪܒܹܗ܀
ܠܗܵܢܵܐ ܓܲܐܝܵܐ ܒܢܘܼܪܵܐ ܣܲܚ̣ܝܦܘܼܗܝ ܥܲܠ ܕܲܓ̣ܐܸܐ ܗ̄ܘ̣ܵܐ:
ܠܒ̣ܵܙܘܿܙܵܐ ܟܲܝ ܐܲܝܕܵܐ ܕܘܼܟ݁ܬܼܵܐ ܡܛܵܬܹܗ ܬܲܡܵܢ܀
ܗܵܢ ܥܲܠ ܕܐܸܬ݁ܬ݁ܢܝܼܚ ܗܘ݀ܵܐ ܝܑܼܕܼܝܼܥܵܐ ܒܓ̣ܵܘ ܓܹܗܲܢܵܐ:
ܠܐܲܝܢܵܐ ܕܲܫܚܲܩ̣ ܠܲܟ̣̈ܢܵܘܵܬܹܗ ܐܲܝܟܵܐ ܢܸܒ̣ܥܹܝܘܗܝ܀
ܡܸܣܬܲܒ̣ܪܵܐ ܠܝܼ ܕܠܸܐܫܬܵܐ ܕܗܵܘܬܼܵܐ ܢܚܸܬܼ ܒܵܙܘܿܙܵܐ:
ܟܵܡܲܬ݀ ܥܠܵܘܗܝ ܫܲܠܗܹܒ̣ܝܼܬܼܵܐ ܠܬܲܚܬ݁ ܒܲܬܼܗܘܿܡܵܐ:
ܘܠܵܐ ܝܼܗܒܲܬ݀ ܠܹܗ ܕܢܸܚܙܸܐ ܠܐܲܒ̣ܪܵܡ ܘܲܠܠܵܥܵܙܲܪ܀
ܗܵܢܵܐ ܕܠܵܐ ܒܲܙ̣ ܚ̣ܙܵܝܗܝ ܠܐܲܒ̣ܪܵܗܵܡ ܘܲܠܠܵܥܵܙܲܪ:
ܚܵܛܘܿܦܵܐ ܕܹܝܢ ܒܐܸܫܬܵܗ̇ ܕܗܵܘܬܼܵܐ ܫܕܸܐ ܘܲܡܫܲܦܲܠ܀
ܓܪܲܦܬܹܗ ܢܘܼܪܵܐ ܘܐܲܚܬܲܬ݀ ܣܵܡܬܹܗ ܠܬܲܚܬ݁ ܒܲܬܼܗܘܿܡܹ̈ܐ:
ܘܠܲܝܬܵܘܗܝ ܫܲܪܒܹܗ ܕܐܸܬܼܚܲܦܝܼ ܠܹܗ ܒܫܲܠܗܹܒ̣ܝܼܬܼܵܐ܀
ܛܡܝܼܪ ܗ̄ܘ̣ܵܐ ܒܓ̣ܘܼܡܪܹ̈ܐ ܘܲܫܠܸܐ ܫܲܪܒܹܗ ܘܠܵܐ ܡܸܬܼܡܲܠܲܠ:
ܒܠܲܥܬܹܗ ܗܵܘܬܼܵܐ ܘܲܒ̣ܛܸܠ̣ ܡܹܐܡܪܵܐ ܘܡܲܡܠܠܵܐ ܕܲܥܠܵܘܗܝ܀
ܕܗܵܢܵܐ ܓܲܐܝܵܐ ܝܑܼܕܼܝܼܥ ܘܲܓ̣ܠܸܐ ܕܝܼܢܹܗ ܪܲܒܵܐ:
ܘܫܲܪܒܹܗ ܘܡܲܡܠܠܹܗ ܘܲܗ̈ܦܵܟ̣ܵܬܹܗ ܟܬܼܝܼܒ̣ ܒܲܣܒܲܪܬܼܵܐ܀
ܡܹܐܡܪܵܐ ܕܗܵܢܵܐ ܢܲܪܡܸܐ ܙܵܘܥܵܐ ܥܲܠ ܥܲܬ݁ܝܼܪܹ̈ܐ:
ܘܡ̣ܢ ܬܲܫܥܝܼܬܹܗ [ܬܫܥܝ̈ܬܗ. P]: ܪܗܵܒ̣ܬܵܐ ܬܸܦܸܠ ܒܐܲܝܢܵܐ ܕܲܓ̣ܐܸܐ܀
ܚܲܫܵܐ ܪܲܒܵܐ ܢܙܝܼܥܵܗ̇ ܠܡܸܠܲܬܼܝ ܬܸܬܼܢܸܐ ܫܲܪܒܹܗ:
ܘܲܒ̣ܬܸܢ̈ܚܵܬܼܵܐ ܢܡܲܠܠܝܼܘܗܝ ܦܘܼܡܵܐ ܕܪܲܒ݁ ܗ̄ܘ̣ ܟܹܐܒܹܗ܀
ܓܵܥܹ̇ܐ ܒܢܘܼܪܵܐ ܘܲܡܪܝܼܡ ܩܵܠܵܘ̈ܗܝ ܡ̣ܢ ܓܹܗܲܢܵܐ:
ܡܲܣܓܸܐ ܢܵܩܹ̇ܫ ܘܐܲܚܝܼܕܼ ܬܲܪܥܵܐ ܘܠܵܐ ܥܵܢܹ̇ܝܢ ܠܹܗ܀
ܐܲܝܟܵܐ ܕܠܵܐ ܐܝܼܬܼ ܬܲܪܥܵܐ ܠܪ̈ܲܚܡܹܐ ܫܐܸܠ̣ ܗ̄ܘ̣ܵܐ ܪ̈ܲܚܡܹܐ:
ܘܒ̣ܵܬܲܪ ܕܐܸܬ݁ܬ݁ܚܸܕܼ ܬܲܪܥܵܐ ܒܪܘܼܓ̣ܙܵܐ ܢܩܲܫ̣ ܢܸܥܘܿܠ ܗ̄ܘ̣ܵܐ܀
ܐܘܿܗ ܡ̣ܢ ܥܵܠܡܵܐ ܡܵܢܵܐ ܥ̣ܒܲܕܼ ܠܹܗ ܠܗܵܘ̇ ܚܲܠܵܫܵܐ:
ܐܲܣ̣ܪܹܗ ܒܚܘܼܒܹܗ ܘܥܲܠ ܕܲܚܕܼܝܼ ܒܹܗ ܣܒܲܠ̣ ܥܵܩ̈ܵܬܼܵܐ܀
ܡܸܛܠ ܕܐܸܬ݁ܬ݁ܢܝܼܚ ܘܥܲܠ ܕܲܡܠ̣ܵܐ ܒܹܗ ܟܲܪܣܹܗ ܠܲܚܡܵܐ:
ܗܵܐ ܫܚܝܼܩ ܘܲܟ̣ܡܝܼܪ ܘܲܨܗܸܐ ܘܡܲܝܠܸܠ ܡ̣ܢ ܝܲܩܕܵܢܵܐ܀
ܛܘܼܦܬܼܵܐ ܕܡܲܝ̈ܵܐ ܫܐܸܠ̣ ܒܲܦܝܵܣܵܐ ܡ̣ܢ ܒܹܝܬܼ ܡܲܠܟܵܐ:
ܘܝܸܩܪܲܬ݀ ܠܗܘܿܢ ܥܲܠ ܕܲܒ̣ܙܲܒ̣ܢܵܗ̇ ܠܵܐ ܫܲܐܠ̣ܵܗ̇ ܗ̄ܘ̣ܵܐ܀
ܐܸܬ݁ܬ݁ܚܸܕܼ ܗ̄ܘ̣ܵܐ ܠܹܗ ܬܲܪܥܵܐ ܪܲܒܵܐ ܕܒܹܝܬܼ ܡܲܠܟ݁ܘܼܬܼܵܐ:
ܘܠܵܘ ܙܲܒ̣ܢܵܐ ܗ̄ܘ̣ܵܐ ܕܲܠܫܘܼ̈ܐܵܠܹܐ ܐܸܕܼܢܵܐ ܢܸܨܠܘܿܢ܀
ܓܢܘܿܢܹܗ ܕܚܲܬܼܢܵܐ ܐܸܬܼܝܲܩܲܪ ܗ̄ܘ̣ܵܐ ܘܥܲܠ̣ ܠܲܚܠܘܿܠܹܗ:
ܘܠܵܐ ܡܩܲܒܸ݁ܠ ܗ̄ܘ̣ܵܐ (ܚܕܼܘܿܓ̣ܵܐ ܐ̄ܚܪܹܢܵܐ [ܚܕܘ̈ܓܐ ܐ̄ܚܪ̈ܢܐ. P]: ܒܗܵܘ̇ ܥܸܕܵܢܵܐ܀
ܠܓ̣ܵܘ ܩܲܝܛܘܿܢܵܗ̇ ܥܸܠܲܬ݀ ܟܲܠܬܼܵܐ ܠܡܸܬܼܚܲܬܵܢܘܼ:
ܘܲܕܼܢܵܩܹ̇ܫ ܗ̄ܘܟܵܐ ܕܲܠܩܘܼܒ̣ܠܵܐ ܗ̄ܘ̣ܵܐ ܘܠܵܐ ܥܵܢܹ̇ܝܢ ܠܹܗ܀
ܕܒܹܝܬܼ ܢܘܿܚ ܥܲܠ̣ܘ ܗ̄ܘ̣ܵܘ ܘܐܸܬ݁ܬ݁ܚܸܕܼ ܬܲܪܥܵܐ ܕܗܵܝ̇ ܟܹܐܘܸܠܵܐ [ܟܘܐܠܐ. Lܟܘܝܠܐ. P]:
ܘܕܲܠܒܲܪ ܦܵܫ̣ܘ ܗ̄ܘ̣ܵܘ ܘܢܸܥܠܘܼܢ ܡܸܟܹܝܠ ܠܵܐ ܦܫܝܼܩܵܐ ܗ̄ܘ̣ܵܬܼ܀
ܠܐܲܝܢܵܐ ܕܠܵܐ ܥܲܠ̣ ܓܲܪܦܹܗ ܝܲܡܵܐ (ܘܡܵܡܘܿܠ ܡܲܝ̈ܵܐ [ܕܫܠܗܒܝܬܐ. P]:
ܘܲܠܩܹܒ̣ܘܿܬܼܵܐ ܕܚܲܝܹ̈ܐ ܢܸܥܘܿܠ ܠܵܐ ܡܸܫܟܲܚ ܗ̄ܘ̣ܵܐ܀
ܡ̣ܢ ܡܵܡܘܿܠܵܐ ܪܲܒܵܐ ܕܢܘܼܪܵܐ ܐ̄ܚܝܼܕܼ ܗ̄ܘ̣ܵܐ ܬܲܪܥܵܐ:
ܘܠܵܐ ܦܵܬܼܚ̇ܝܼܢ ܗ̄ܘ̣ܵܘ ܗܵܠܹܝܢ ܕܲܠܓ̣ܵܘ ܕܐܸܫܬܵܘܙܲܒ̣ܘ ܗ̄ܘ̣ܵܘ܀
ܠܵܘ ܡ̣ܢ ܪ̈ܲܚܡܹܐ ܓܠܝܼܙ ܐܲܠܵܗܵܐ ܒܕܼܝܼܢܹܗ ܪܲܒܵܐ:
ܗܘ݀ ܥܸܕܵܢܹܗ ܕܗܵܘ̇ ܥܲܬ݁ܝܼܪܵܐ ܕܠܵܐ ܪ̈ܲܚܡܹܐ ܗ̄ܘ̣ܵܐ܀
ܓܸܪܡܲܬ݀ ܗ̄ܘ̣ܵܐ ܠܵܗ̇ ܒܝܼܫܬܵܐ ܘܢܸܦܩܲܬ݀ ܥܲܠ ܪ̈ܲܫܝܼܥܹܐ:
ܘܥܲܠ̣ܘ [ܘܥܠ. L]:
ܐܸܬܼܝܲܩܲܪܘ ܪ̈ܵܚܡܹܐ ܬܲܡܵܢ ܒܹܝܬܼ ܡܲܠܟ݁ܘܼܬܼܵܐ܀
ܡܵܐ ܕܕܲܝܵܢܵܐ ܫ̣ܪܵܐ ܓܙܵܪ ܕܝܼܢܵܐ ܠܵܐ ܡܫܲܐܸ̇ܠ ܬܘܼܒ̣:
ܕܚܵܒ̣ ܓܹܝܪ ܚܵܒ̣ ܠܹܗ ܘܕܲܙܟܟܵܐ ܙܟ̣ܵܐ ܠܹܗ ܘܠܲܝܬ݁ ܫܘܼ̈ܐܵܠܹܐ [ܫܐܘܠܐ. P]:܀
ܗܵܘ̇ ܥܲܬ݁ܝܼܪܵܐ ܒܵܬܲܪ ܕܲܫܠܸܡ̣ ܕܝܼܢܵܐ ܪܲܒܵܐ:
ܡܥܝܼܪ ܗ̄ܘ̣ܵܐ ܦܝܵܣܵܐ ܘܡܸܛܠ ܗܵܢܵܐ ܐܵܦܠܵܐ ܫܲܡ̣ܥܘܼܗܝ܀
ܢܸܦܠܲܬ݀ ܗ̄ܘ̣ܵܬܼ ܠܵܗ̇ ܥܪܲܩܬܼܵܐ ܒܦܘܼܡܹܗ ܕܫܲܠܗܹܒ̣ܝܼܬܼܵܐ:
ܘܕܲܝܵܢܵܐ ܬܘܼܒ̣ ܠܵܐ ܨܵܒܹ̇ܐ ܗ̄ܘ̣ܵܐ ܕܡܸܠܬܹܗ ܢܸܫܡܲܥ܀
ܗܘ݀ܵܘ ܫܘܼ̈ܐܵܠܹܐ [ܫܐܘ̈ܠܐ. P]: ܘܲܢܦܲܩ̣ ܕܝܼܢܵܐ ܒܲܬܼܪܝܼܨܘܼܬܼܵܐ:
ܘܠܲܝܬ݁ ܗ̄ܘ̣ܵܐ ܐܲܬܼܪܵܐ ܠܵܐ ܠܒ̣ܵܥܘܼܬܼܵܐ ܘܠܵܐ ܠܲܦܝܵܣܵܐ܀
ܡܸܛܠ ܗܵܢܵܐ ܠܵܐ ܫܲܕܲܪ ܗ̄ܘ̣ܵܐ ܗܵܘ̇ ܙܲܕܝܼܩܵܐ:
ܛܘܼܦܬܼܵܐ ܕܡܲܝ̈ܵܐ ܠܗܵܘ̇ ܕܐܵܘܚܲܪ ܗ̄ܘ̣ܵܐ ܘܟܸܢ ܫܲܐܠܵܗ̇ ܗ̄ܘ̣ܵܐ܀
ܛܒ̣ܵܬܼܵܟ̣ ܠܲܡ ܩܲܒ݁ܠ̣ܬ݁ ܐܸܢܹܝܢ ܐܵܡܲܪ ܗ̄ܘ̣ܵܐ ܠܹܗ:
ܘܲܠܠܵܥܵܙܲܪ ܠܵܐ ܝܑܼܕܲܥܬܵܝܗܝ ܟܲܕܼ ܥܲܡܵܟ̣ ܗ̄ܘ̣ܵܐ܀
ܐܸܠܘܼ ܡܥܵܕܼ ܗ̄ܘ̣ܵܐ ܕܢܸܬܸܒ̣ ܥܲܡܵܟ̣ ܥܲܠ ܦܵܬܼܘܿܪܵܟ̣:
ܐܵܦܠܵܐ ܗܵܫܵܐ ܡܲܪܚܸܩ ܗ̄ܘ̣ܵܐ ܬܘܼܒ̣ ܡ̣ܢ ܥܸܢܝܵܢܵܟ̣܀
ܐܸܠܘܼ ܕܲܗܸܢ̣ܬ݁ ܢܲܦ̮ܫܹܗ ܥܲܡܵܟ̣ ܒܲܚܫܵܡܝܼܬܼܵܟ̣:
ܫܩܝܼܠ ܗ̄ܘ̣ܵܐ ܥܝܵܕܼܵܟ̣ ܢܹܐܬܸܐ ܠܘܵܬܼܵܟ̣ ܐܲܝܟ̣ ܚܲܒ݁ܝܼܒ̣ܵܐ܀
ܐܸܠܘܼ ܐܸܫܬܝܼ ܡ̣ܢ ܐܲܓܵܢܵܟ̣ ܕܲܡܛܲܪܲܦ ܗ̄ܘ̣ܵܐ:
ܟܒܲܪ ܗܵܐ [ܕܝܢ. P]: ܗܵܫܵܐ ܢܲܗܪܵܐ ܬܪܲܥ̣ ܠܵܗ̇ ܠܫܲܠܗܹܒ̣ܝܼܬܼܵܐ܀
ܠܵܐܐܲܦܸܢܸܩ̣ܬܵܝܗܝ ܥܲܡܵܟ̣ ܬܲܡܵܢ ܒܲܛ̈ܥܵܡܵܬܼܵܐ [ܒܛܥܡ̈ܬܟ. P]:
ܘܠܲܝܬ݁ ܧܠܹܗ ܐܘܼܪܚܵܐ ܕܢܹܐܬܸܐ ܠܘܵܬܼܵܟ̣ ܡܵܢ ܩܵܪܹܐ ܐܲܢ̄ܬ݁܀
ܘܥܲܡ ܗܵܠܹܝܢ ܬܘܼܒ̣ ܗܵܘܬܼܵܐ ܣܝܼܡܵܐ ܡܸܨܥܲܬ݀ ܓܲܒܹ̈ܐ:
ܘܠܵܐ ܐܝܼܬܼ ܥܸܒ̣ܪܵܐ [ܓܒܪܐ. P]: ܕܢܹܐܙܲܠ ܘܢܹܐܬܸܐ ܐ̄ܢܵܫ ܨܹܝܕܼ ܚܲܒ̣ܪܹܗ܀
ܠܵܐ ܡ̣ܢ ܗܵܪܟܵܐ ܕܢܹܐܬܸܐ ܠܘܵܬܼܟ̣ܘܿܢ ܐܝܼܬܼ ܡܲܥܒܲܪܬܵܐ:
ܘܠܵܐ ܡ̣ܢ ܬܲܡܵܢ ܬܹܐܬܼܘܿܢ ܨܹܐܕܲܝܢ ܐܝܼܬܼ ܠܵܗ̇ [ܗܘ. P]: ܦܘܼܣܵܐ܀
ܦܣܝܼܩ ܗ̄ܘ̣ ܓܲܫܪܵܐ ܘܥܲܡܝܼܩ ܦܲܚܬܵܐ ܘܲܡܠܸܐ ܢܘܼܪܵܐ:
ܘܲܕܼܚܝܼܠ ܢܹܐܪܒܵܐ ܘܠܵܐ ܐ̄ܢܵܫ ܡܸܫܟܲܚ ܕܲܢܗܲܠܸܟ̣ ܠܹܗ܀
ܦܲܣܩ̣ܵܗ̇ ܪܘܼܓ̣ܙܵܐ ܠܐܘܼܪܚܵܐ ܕܓܲܒܹ̈ܐ ܕܠܵܐ ܬܗܲܠܸܟ̣ ܬܘܼܒ̣:
ܐܸܠܵܐ ܕܢܸܫܠܸܐ ܟܠܢܵܫ ܒܐܲܬܼܪܹܗ ܐܲܝܟܵܐ ܕܐܝܼܬܼܵܘܗܝ܀
ܠܵܐ ܡܩܲܒܸ݁ܠ ܬܘܼܒ̣ ܐܲܬܼܪܵܐ ܠܐܲܬܼܪܵܐ ܕܢܸܫܬܲܡܲܫ [ܕܢܫܬܒܚ. L]: ܒܹܗ:
ܘܠܵܐ (ܣܘܼܥܪܵܢܵܐ ܠܓܲܒܵܐ ܢܸܥܒܲܪ [ܕܣܘܥܪܢܐ ܠܓܒܐ ܕܢܥܒܪ. L]: ܡ̣ܢ ܨܹܝܕܼ ܚܲܒ̣ܪܹܗ܀
ܒܹܪܝ ܥܲܠ ܡܵܢܵܐ ܗܵܟܲܢ ܐܵܘܚܲܪܬ݁ ܕܬܸܒ̣ܥܸܐ ܪ̈ܲܚܡܹܐ:
ܘܲܛܥܲܝܬ݁ ܘܐܲܗܡܝܼܬ݁ ܡ̣ܢ ܒܵܥܘܼܬܼܵܐ ܘܟܸܢ ܩܲܪܸܒ̣ܬܵܗ̇܀
ܥܕܲܡܵܐ ܠܗܵܫܵܐ ܐܲܝܟܵܐ ܫܠܸܐ ܗ̄ܘܲܝܬ݁ ܡ̣ܢ ܬܲܟ̣ܫܲܦ̮ܬܵܐ [ܬܟܬܘܫܐ. L]:
ܕܡܸܟܹܝܠ ܩܵܠܵܟ̣ ܠܵܐ ܐ̄ܢܵܫ ܫܵܡܲܥ̇ ܡܵܢ ܡܲܝܠܸܠ ܐܲܢ̄ܬ݁܀
ܣܪܝܼܚ ܗ̄ܘ̣ ܙܲܒ̣ܢܵܗ̇ [ܙܒܢܐ. L]: ܕܲܬܼܝܵܒ̣ܘܼܬܼܵܐ ܒܙܲܒ̣ܢܵܐ ܕܲܥ̣ܒܲܪ:
ܘܐܸܣܬܲܠܝܲܬ݀ ܠܵܗ̇ ܘܠܵܐ ܡܸܬܼܩܲܒ݁ܠܵܐ ܡܸܟܵܐ ܘܲܠܗܲܠ܀
ܥܕܲܡܵܐ ܠܗܵܪܟܵܐ ܛܲܝܒ݁ܘܼܬܼܵܐ ܗ̄ܘ̣ܵܬܼ ܕܫܵܡ̇ܥܵܐ ܩܵܠܹ̈ܐ:
ܘܡܸܟܵܐ ܘܲܠܗܲܠ ܗܵܐ ܟܹܐܢܘܼܬܼܵܐ ܛܥܝܼܢܵܐ [ܛܥܢܐ. L]: ܢܸܓ̣ܕܹ̈ܐ܀
ܡܸܛܠ ܡܵܢܵܐ ܗܵܢܵܐ ܟ̱ܠܹܗ ܢܘܼܓ̣ܪܵܐ ܐܲܒ̣ܣܝܼܬ݁:
ܘܲܥ̣ܒܲܪ ܙܲܒ̣ܢܵܗ̇ ܕܲܬܼܝܵܒ̣ܘܼܬܼܵܐ ܘܟܸܢ ܩܲܪܸܒ̣ܬܵܗ̇܀
ܦܣܝܼܩܝܼܢ ܐܸܢܘܿܢ ܐܲܬܼܪ̈ܵܘܵܬܼܵܐ ܚܲܕܼ ܡ̣ܢ ܚܲܒ̣ܪܹܗ:
ܘܦܲܚܬܵܐ ܕܠܵܐ ܓܫܝܼܪ ܐܝܼܬܼ ܒܲܡܨܲܥܬܼܵܐ ܘܡܵܢ ܥܵܒܹ̇ܕܼ ܐܲܢ̄ܬ݁܀
ܩܲܕܵܐ ܢܘܼܪ̣ܵ ܕܵܘܝܵܐ ܘܲܫܠܝܼ ܡ̣ܢ ܝܲܠ̈ܠܵܬܼܵܐ:
ܕܠܵܐ ܐ̄ܢܵܫ ܥܵܒܲܪ ܡܸܟܵܐ ܠܬܲܡܵܢ ܐܲܝܟ̣ ܕܐܵܡܲܪ ܐܲܢ̄ܬ݁܀
ܚܲܫܵܐ ܪܲܒܵܐ ܠܐܲܝܢܵܐ ܕܫܵܡܲܥ̇ ܦܵܪܘܿܫܵܐܝܼܬܼ:
ܡܹܐܡܪܵܐ ܕܚܝܼܠܵܐ ܕܢܘܼܪܵܐ ܕܕܼܝܼܢܵܐ ܕܲܟ̣ܡܵܐ ܩܲܫܝܵܐ܀
ܡܲܢ ܕܹܝܢ ܝ]ܗ̄ܒ̣ ܠܝܼ ܐܸܒ̣ܟܸ݁ܐ ܘܐܲܒ̣ܟܸ݁ܐ ܠܲܕܼܫܵܡܲܥ ܠܝܼ:
ܕܲܕܼܠܵܐ ܕܸܡ̈ܥܹܐ ܫܲܪܒܹܗ ܕܕܼܵܘܝܵܐ ܠܵܐ ܡܸܬܼܡܲܠܲܠ [ܢܬܡܠܠ. L]:܀
ܓܘܼܢܚܵܐ ܗ̄ܘ̣ ܫܲܪܒܹܗ ܐܸܓ̣ܥܸܐ ܒܚܲܫܵܐ [ܒܫܪܒܗ. L]: ܘܟܸܢ ܐܵܡܲܪ ܐ̄ܢܵܐ:
܀ܟܡܵܐ ܕܚܝܼܠܵܐ ܗ̄ܘ̣ܵܬܼ ܫܵܥܬܼܵܐ ܕܡܲܠܸܠ̣ ܥܲܡ ܐܲܒ̣ܪܵܗܵܡ܀
ܟܲܕܼ ܒܵܥܘܼܬܹܗ ܠܐܲܦܵܘ̈ܗܝ ܛܲܪܦܘܼܗ̇ ܒܬܲܪܥܵܐ ܪܲܒܵܐ:
ܘܦܵܫ̣ ܗ̄ܘ̣ܵܐ ܦܝܵܣܵܐ ܡܲܣܠܲܝ ܘܲܣܢܸܐ ܘܠܵܐ ܡܸܬܼܩܲܒܲܠ܀
ܘܐܸܬܼܦܲܢܝܼ ܠܹܗ ܗܵܘ̇ ܦܸܬܼܓ̣ܵܡܵܐ ܕܲܡܠܸܐ ܪܘܼܓ̣ܙܵܐ:
ܘܝܼܕܲܥ̣ ܕܵܘܝܵܐ ܕܲܠܫܘܼܐܵܠܵܐ ܠܵܐ ܐܝܼܬܼ ܐܲܬܼܪܵܐ܀
ܘܲܚ̣ܙܵܐ ܕܙܲܒ̣ܢܵܐ ܠܵܐ ܝܵܗܹ̇ܒ̣ ܠܹܗ ܐܝܼܕܼܵܐ ܕܲܢܬܼܘܼܒ̣:
ܘܐܸܫܬܲܪܲܪ ܗ̄ܘ̣ܵܐ ܕܠܵܐ ܐܝܼܬܼ ܪ̈ܲܚܡܹܐ ܕܲܢܦܲܨܘܿܢܵܝܗܝ܀
ܘܲܫܪܸܟ̣ ܟ̱ܠܹܗ ܠܲܦܣܵܩ ܣܲܒ̣ܪܵܐ ܒܓ̣ܵܘ ܓܹܗܲܢܵܐ:
ܘܲܒ̣ܛܸܠ̣ܘ ܩܵܠܵܘ̈ܗܝ ܡ̣ܢ ܒܵܥܘܼܬܼܵܐ ܕܨܹܝܕܼ ܐܲܒ̣ܪܵܗܵܡ܀
ܘܙܸܥܪܲܬ݀ ܢܲܦ̮ܫܹܗ ܒܥܲܝܢܵܘ̈ܗܝ ܘܐܲܗܡ̣ܝܼ ܡ̣ܢ ܬܲܟ̣ܫܲܦ̮ܬܵܐ [ܬܫܡܫܬܗ. L]:
ܘܲܪܢܵܐ ܒܠܸܒܹܗ ܕܠܵܐ ܚܵܢ̇ܝܼܢ ܠܹܗ ܕܒܹܝܬܼ ܐܲܒ̣ܪܵܗܵܡ܀
ܘܥܸܦܲܬ݀ ܥܠܵܘܗܝ ܥܢܵܢܵܐ ܕܢܘܼܪܵܐ ܡ̣ܢ ܟܠ ܓܲܒ݁ܝܼ̈ܢ:
ܘܚܲܒ̣ܛ̣ܘܼܗܝ ܓܘܼܡܪܹ̈ܐ ܕܫܲܠܗܹܒ̣ܝܼܬܼܵܐ ܒܐܲܬܼܪܵܐ ܥܲܣܩܵܐ܀
ܘܝܼܠܸܦ̣ ܘܲܚ̣ܙܵܐ ܕܠܵܐ ܐܝܼܬܼ ܐܲܬܼܪܵܐ ܠܡܸܬܼܦܲܠܵܛܘܼ:
ܘܐܸܣܬܲܟܲܠ ܗ̄ܘ̣ܵܐ ܕܲܠܛܘܼܪܵܦܹܗ ܠܲܝܬ݁ ܫܘܼܠܵܡܵܐ܀
ܘܲܩ̣ܪܵܐ ܐܲܣܓܝܼ ܘܦܸܣܩܲܬ݀ ܗ̄ܘ̣ܵܬܼ ܠܵܗ̇ ܕܠܵܐ ܥܵܢܹ̇ܝܢ ܠܹܗ:
ܘܫܐܸܠ̣ ܛܘܼܦܬܼܵܐ ܘܐܸܬܼܦܲܢܝܼ ܠܹܗ ܕܠܵܐ ܝܵܗ̇ܒܝܼܢ ܠܹܗ܀
ܘܝܲܠܦܹܗ ܠܐܲܬܼܪܵܐ ܕܲܒ̣ܫܸ̈ܐܠܵܬܼܵܐ ܠܵܐ ܡܥܵܕܼܝܼܢ ܒܹܗ:
ܘܲܚ̣ܙܵܐ ܕܓܲܒܹ̈ܐ ܦܲܪܝܼܩܝܼܢ ܐ̄ܢܘܿܢ ܚܲܕܼ ܡ̣ܢ ܚܒ̣ܪܹܗ܀
ܘܐ̄ܢܵܫ ܡ̣ܢ ܬܲܡܵܢ ܕܢܸܥܒܲܪ ܨܹܐܕܼܵܘܗܝ ܠܵܐ ܡܸܫܬܲܥܒܲܕܼ:
ܘܕܼܢܹܐܙܲܠ ܗܘ݀ ܣܟ̣ܝܼܪܵܐ ܗ̄ܝܼ ܐܘܼܪܚܵܐ [ܐܘܪܚܗ. P]: ܕܠܵܐ ܢܗܲܠܸܟ̣ ܒܵܗ̇܀
ܘܓܲܫܪܵܐ ܦܣܝܼܩ ܗ̄ܘ̣ ܘܠܵܐ ܐ̄ܢܵܫ ܥܵܒܲܪ ܐܲܝܟ̣ ܕܲܣܒܲܪ ܠܹܗ [ܗܘܐ. P]:
ܘܬܲܪܥܵܐ ܐ̄ܚܝܼܕܼ ܗ̄ܘ̣ ܘܠܵܐ ܦܵܬܼܚ̇ܝܼܢ ܠܹܗ ܠܲܕܼܢܵܩܹ̇ܫ ܒܹܗ܀
ܘܲܡܣܲܝܲܟ̣ ܗ̄ܘ̣ ܐܲܬܼܪܵܐ ܒܐܲܬܼܪܹܗ ܘܠܵܐ ܡܩܲܒܸ݁ܠ ܬܘܼܒ̣:
ܠܵܐ ܥܵܠܘܿܠܹ̈ܐ ܘܠܵܐ ܢܸܦܘܿܩܹ̈ܐ ܒܚܲܕܼ ܡ̣ܢ ܐܸܣܟܹܝܡ܀
ܘܠܵܐ ܐܝܼܬܼ ܐܵܣܝܵܐ ܕܢܹܐܬܸܐ ܢܸܓܘܿܫ ܟܹܐܒܹܗ ܪܲܒܵܐ:
ܘܠܵܐ ܣܵܥܘܿܪܵܐ ܕܢܸܥܒܸ݁ܕܼ ܡܸܕܸܡ ܠܲܚܒ̣ܵܪ̈ܵܬܹܗ܀
ܘܝܲܠܦܹܗ ܠܫܘܼܚܢܵܐ ܕܲܠܥܵܠܲܡ ܗ̄ܘ̣ ܕܠܵܐ ܚܘܼܠܡܵܢܵܐ:
ܘܐܲܗܡ̣ܝܼ ܒܠܸܒܹܗ ܡ̣ܢ ܒܵܥܘܼܬܼܵܐ ܕܠܵܐ ܢܩܲܪܸܒ̣ ܬܘܼܒ̣܀
ܒܗܵܘ̇ ܥܸܕܵܢܵܐ ܣ̣ܢܵܝܗܝ ܗ̄ܘ̣ܵܐ ܠܥܘܼܬܼܪܹܗ ܘܲܠܛܲܒ̣ܵܬܹܗ:
ܘܫܵܛ̣ ܗ̄ܘ̣ܵܐ ܘܲܒ̣ܣܲܪ ܐܵܦ ܠܲܢܝܵܚܵܘ̈ܗܝ ܘܲܠܓܹܐ̈ܘܵܬܹܗ܀
ܝܲܗ̄ܒ̣ ܗ̄ܘ̣ܵܐ ܥܵܝܵܐ ܠܟ̣ܠܹܗ ܕܲܗܒܹܗ ܘܲܠܩܸܢܝܵܢܹܗ:
ܘܐܲܗܸܠ̣ ܣܓܝܼ ܒܲܠܒ̣ܘܼ̈ܫܹܐ ܘܲܒ̣ܦܘܼܪ̈ܦܵܥܹܐ܀
ܬܲܡܵܢ ܝܑܼܠܸܦ̣ ܕܗܵܪܟܵܐ ܕܢܹܐܠܲܦ ܠܵܐ ܨܵܒܹ̇ܐ ܗ̄ܘ̣ܵܐ:
ܕܲܪ̈ܓ̣ܝܼܓ̣ܵܬܼܵܐ ܢܘܼܪܵܐ ܡܥܝܼܪ̈ܵܢ ܥܲܠ ܡܵܪ̈ܲܝܗܹܝܢ܀
ܗܘ݀ܵܬܼ ܣܵܦܲܪܬܹܗ ܫܲܠܗܹܒ̣ܝܼܬܼܵܐ ܘܗܝ݀ ܚܲܟܸܡܬܹܗ:
ܕܙܵܕܹܩ ܗ̄ܘ̣ܵܐ ܠܹܗ ܕܲܠܡܸܣܟܹܢܵܐ ܡܬܼܘܿܡ ܠܵܐ ܢܫܘܼܛ܀
ܒܥܲܪ̈ܩܹܐ ܕܢܘܼܪܵܐ ܒܠܲܥ̣ ܗ̄ܘ̣ܵܐ ܘܝܼܠܸܦ̣ ܡ̣ܢ ܕܲܝܵܢܵܐ: ܕܲܣܢܸܐ [ܕܣܢ̇ܐ. P]:
ܠܹܗ ܠܐ̄ܢܵܫ ܢܲܪܟܸ݁ܢ ܥܲܝܢܵܘ̈ܗܝ ܡ̣ܢ ܡܸܣܟܹ݁ܢܹ̈ܐ [ܡܣܟܢܐ. P]:܀
ܐܲܝܟ̣ ܒܹܝܬܼ ܣܸܦܪܵܐ [ܣܦ̇ܪ̈ܐ. P]: ܗܘ݀ܵܬܼ ܓܹܗܲܢܵܐ ܘܒ̣ܵܗ̇ ܐܸܬܼܚܲܟܲܡ:
ܐܲܝܟܲܢ ܕܙܵܕܹܩ ܕܢܸܬ݁ܕܲܒܲܪ ܒܹܗ ܒܥܘܼܬܼܪܵܐ ܡܵܪܹܗ܀
ܘܲܟ̣ܒܲܪ ܗܵܠܹܝܢ ܩܵܠܹ̈ܐ ܝܲܗ̄ܒ̣ ܗ̄ܘ̣ܵܐ ܒܓ̣ܵܘ ܓܹܗܢܵܐ:
ܕܛܘܼܒ̣ܵܘܗܝ ܠܐܲܝܢܵܐ ܚ̣ܙܵܐ ܥܘܼܬܼܪܵܐ ܕܐܲܝܟ̣ ܡܵܐ ܕܲܚܙܹ̇ܝܬܼ܀
ܛܘܼܒ̣ܵܘܗܝ ܠܐܲܝܢܵܐ ܕܲܠܒܸܫ̣ ܪ̈ܘܼܩܥܹܐ ܒܥܵܠܡܵܐ ܘܲܚܕܲܪ:
ܕܒ̣ܘܼܨܵܐ ܕܠܸܒ̣ܫܹ̇ܬܼ ܐܲܥܝܼܪ ܥܠܲܝ ܫܲܠܗܹܒ̣ܝܼܬܼܵܐ܀
ܛܘܼܒ̣ܵܘܗܝ ܠܐܲܝܢܵܐ ܕܲܗܘ݀ܵܐ ܣܢܝܼܩܵܐ ܐܲܝܟ̣ ܠܵܥܵܙܲܪ:
ܘܲܡܛ̣ܵܐ ܠܐܲܬܼܪܹܗ ܘܝܼܪܸܬܼ ܛܘܼܒ̣ܵܐ ܕܒܹܝܬܼ ܐܲܒ̣ܪܵܗܵܡ܀
ܛܘܼܒ̣ܵܘܗܝ ܠܐܲܝܢܵܐ ܕܲܗܘ݀ܵܐ ܟܲܦܢܵܐ ܘܲܨܗܵܐ [ܘܨܗܐ. L]: ܬܲܡܵܢ:
ܕܝܵܗ̇ܒ݁ܝܼܢ ܗ̄ܘ̣ܵܘ ܠܹܗ ܗܵܪܟܵܐ ܡܲܝ̈ܵܐ ܐܸܢ ܒܵܥܹ̇ܐ ܗ̄ܘ̣ܵܐ܀
ܛܘܼܒ̣ܵܘܗܝ ܠܐܲܝܢܵܐ ܕܠܵܐ ܣܒܲܥ̣ ܠܲܚܡܵܐ ܒܥܵܠܡܵܐ ܒܝܼܫܵܐ:
ܕܐܸܢܵܐ ܕܣܸܒ̣ܥܹ̇ܬܼ ܗܵܐ ܝܵܩܹ̇ܕܼ ܐ̄ܢܵܐ ܡܲܪܝܼܪܵܐܝܼܬܼ܀
ܛܘܼܒ̣ܵܘܗܝ ܠܐܲܝܢܵܐ ܕܠܵܐ ܐܸܬܼܓܲܐܝܼ ܒܚܲܝܹ̈ܐ ܬܲܡܵܢ:
ܘܐܸܬ݀ܵܐ ܠܗܵܪܟܵܐ ܘܲܚ̣ܝܵܐ ܫܲܦܝܼܪ ܐܲܝ̣ ܠܵܥܵܙܲܪ܀
ܛܘܼܒ̣ܵܘܗܝ ܠܐܲܝܢܵܐ ܕܲܟ̣ܪܝܼܗ ܘܲܟ̣ܦܸܢ ܐܲܝܟ̣ ܡܸܣܟܹܢܵܐ:
ܘܣܵܡ̣ܘܼܗܝ ܨܹܐܕܼܵܘܗܝ ܢܸܚܸܐ ܥܲܡܹܗ ܕܠܵܐ ܛܘܼܪܵܦܵܐ܀
ܛܘܼܒ̣ܵܘܗܝ ܠܐܲܝܢܵܐ ܕܪܲܕܼܦܘܼܗܝ ܫܘܼܚ̈ܢܹܐ ܒܥܵܠܡܵܐ ܕܲܠܗܲܠ:
ܘܠܵܐ ܚ̣ܙܵܐ ܗܵܪܟܵܐ ܓܘܼܡܪ̈ܲܝ ܢܘܼܪܵܐ ܕܲܟ̣ܪ̈ܝܼܟ̣ܵܢ ܠܝܼ [ܠܗ. L]:܀
ܛܘܼܒ̣ܵܘܗܝ ܠܐܲܝܢܵܐ ܕܢܵܘܠܘܼܗܝ ܟܹܐܒܹ̈ܐ ܘܲܣܢܝܼܩܘܼܬܼܵܐ:
ܘܒܲܝܢܵܬܼ ܓܲܠܠܹ̈ܐ ܕܢܘܼܪܵܐ ܐܲܟ̣ܘܵܬܼܝ ܠܵܐ ܐܸܬ݁ܛܪܦ܀
ܛܘܼܒ̣ܵܘܗܝ ܠܐܲܝܢܵܐ ܕܠܲܚܡܵܐ ܕܝܵܘܡܵܐ ܠܵܐ ܐܸܫܬܲܪܬܲܚ:
ܘܲܦܠܲܛ̣ ܗܵܪܟܵܐ ܡ̣ܢ ܓܵܘܙܲܠܬܵܐ ܕܲܠܚܝܼܡܵܐ ܠܝܼ܀
ܛܘܼܒ̣ܵܘܗܝ ܠܐܲܝܢܵܐ ܕܲܗܘ݀ܵܐ ܥܲܒ̣ܕܵܐ ܠܡܸܣܟܹܢܘܼܬܼܵܐ:
ܘܠܵܐ ܐܸܫܬܲܡܲܗ ܡܵܪܵܐ ܠܥܘܼܬܼܪܵܐ ܘܝܼܩܸܕܼ ܐܲܟ̣ܘܵܬܼܝ܀
ܟܦܝܼܪ ܒܲܠܒ̣ܘܼ̈ܫܹܐ ܘܲܒ̣ܩܸܢ̈ܝܵܢܹܐ ܘܲܒ̣ܦܘܼܪ̈ܦܵܥܹܐ:
ܘܲܒ̣ܓܹܐ̈ܘܵܬܹܗ ܘܲܒ̣̈ܛܵܒ̣ܵܬܹܗ ܕܥܵܠܡܵܐ ܕܲܠܗܲܠ܀
ܡܲܢ ܕܹܝܢ ܥܲܒ̣ܕܲܢܝ ܬܲܡܵܢ ܩܸܢܵܐ ܠܟܹܐܒܹ̈ܐ ܟܠܝܘܿܡ:
ܘܝܲܗ̄ܒ̣ ܠܝܼ ܗܵܪܟܵܐ ܐܸܩܪܘܿܒ̣ ܠܐܲܬܼܪܵܐ ܕܒܹܝܬܼ ܠܵܥܵܙܲܪ܀
ܡܲܢ ܕܹܝܢ ܚܲܕܼܪܘܼܢܝ ܟܲܠܒܹ̈ܐ ܒܥܵܠܡܵܐ ܘܲܠܟܲܚ̣ܘ ܫܘܼܚ̈ܢܲܝ:
ܘܦܲܨܝܲܢܝ ܗܵܪܟܵܐ ܡ̣ܢ ܢܘܼ̈ܟ̣ܬܵܬܼܵܐ ܕܫܲܠܗܹܒ̣ܝܼܬܼܵܐ܀
ܡܲܢ ܕܹܝܢ ܐܝܼܬܼ ܗ̄ܘ̣ܵܐ ܐܘܼܪܚܵܐ ܠܡܵܪܝܵܐ ܠܡܵܘܬܵܐ ܒܓ̣ܵܘ ܓܹܗܲܢܵܐ:
ܘܥܸܢ̇ܕܹܬܼ ܡܸܢܵܗ̇ ܐܲܝܟ̣ ܡܵܐ ܕܥܸܢ̇ܕܹܬܼ ܡ̣ܢ ܓܹܐ̈ܘܵܬܼܵܐ܀
ܥ̣ܒܲܪ ܐܲܝܟ̣ ܚܸܠܡܵܐ ܘܐܲܝܟ̣ ܛܸܠܵܠܵܐ ܟܠܗܹܝܢ ܛܵܒ̣ܵܬܼܝ:
ܘܗܵܪܟܵܐ ܠܒ̣ܝܼ̈ܫܵܬܼܝ ܠܲܝܬ݁ ܫܘܼܠܵܡܵܐ ܘܡܵܢܵܐ ܐܸܥܒܸ݁ܕܼ܀
ܡܲܢ ܕܹܝܢ ܝܲܗ̄ܒ̣ ܠܝܼ ܐ̄ܢܵܫ ܡ̣ܢ ܡܝܼ̈ܬܹܐ ܕܢܹܐܙܲܠ ܢܹܐܡܲܪ:
ܒܥܵܠܡܵܐ ܕܲܠܗܲܠ ܒܐܲܝܠܹܝܢ ܚܲܫܹ̈ܐ ܣܚܝܼܦ ܐ̄ܢܵܐ ܗܵܪܟܵܐ܀
ܒܗܵܠܹܝܢ ܙܵܘ̈ܥܹܐ ܡܸܫܬܲܢܲܩ ܗ̄ܘ̣ܵܐ ܕܵܘܝܵܐ ܒܲܫܝܘܿܠ:
ܘܲܒ̣ܬ݀ܢ̈ܚܵܬܼܵܐ ܡܪܝܼܡ ܗ̄ܘ̣ܵܐ ܩܵܠܹܗ ܘܠܵܐ ܥܵܢܹ̇ܝܢ ܠܹܗ܀
ܛܘܼܦܬܼܵܐ ܙܥܘܿܪܬܵܐ ܫܐܸܠ̣ ܒܲܦܝܵܣܵܐ ܘܠܵܐ ܝܲܗ̄ܒ̣ܘ ܗ̄ܘ̣ܵܘ ܠܹܗ:
ܘܐܸܠܘܼ ܫܲܩ̣ܠܵܗ̇ ܠܛܘܼܦܬܼܵܐ ܡܵܢ ܟܲܝ ܡܸܬܼܥܲܕܲܪ ܗ̄ܘ̣ܵܐ܀
ܐܘܿ ܥܲܬ݁ܝܼܪܵܐ ܪܲܒܵܐ ܘܓܲܐܝܵܐ ܘܒܲܪ ܓܹܐ̈ܘܵܬܼܵܐ:
ܠܡܵܢܵܐ ܙܥܘܿܪܝܵܐ ܫܐܸܠܬܼܵܟ̣ ܗܵܟܲܢ ܟܲܕܼ ܫܵܐܹ̇ܠ ܐܲܢ̄ܬ݁܀
ܛܘܼܦܬܼܵܐ ܕܡܲܝ̈ܵܐ ܠܝܲܡܵܐ ܕܢܘܼܪܵܐ ܡܵܢ ܬܸܥܒܸ݁ܕܼ ܗ̄ܘ̣ܵܬܼ:
ܘܲܒ̣ܗܵܘ̇ ܡܲܕܼܒ݁ܪܵܐ ܕܫܲܠܗܹܒ̣ܝܼܬܼܵܐ ܟܡܵܐ ܬܸܣܦܲܩ ܗ̄ܘ̣ܵܬܼ܀
ܛܘܼܦܬܼܵܐ ܙܥܘܿܪܬܵܐ ܠܗܵܝ̇ ܓܵܘܙܲܠܬܵܐ ܕܠܲܝܬ݁ ܠܵܗ̇ ܓܸܫܵܐ:
ܐܸܠܘܼ ܐ̄ܬܲܬ݀ ܠܵܟ̣ ܕܲܫܐܸܠܬܵܗ̇ [ܕܐܫܬܠܗ. L]: ܡܵܢ ܥܵܒܼ̇ܕܵܐ ܗ̄ܘ̣ܵܬܼ܀
ܙܥܘܿܪܝܵܐ ܗ̄ܝܼ ܫܐܸܠܬܼܵܟ̣ ܟܲܕܼ ܒܵܥܘܼܬܼܵܟ̣ ܣܲܓܝܼ ܪܲܒܵܐ:
ܘܲܠܡܵܢ ܗܵܟܲܢ ܬܲܙܥܲܪ ܬܸܫܐܲܠ ܡ̣ܢ ܒܹܝܬܼ ܡܲܠܟܵܐ܀
ܐܵܡܲܪ ܕܵܘܝܵܐ ܘܐܸܢ ܟܲܕܼ ܗܵܟܲܢ ܗܵܐ ܠܵܐ ܢܸܣ̇ܒܹܝܬܼ:
ܐܸܠܘܼ ܫܸܐ̇ܠܹܬܼ ܡܸܕܸܡ ܪܲܒܵܐ ܡܵܢ ܗܵܘܹ̇ܐ ܗ̄ܘ̣ܵܐ܀
ܐܸܢ ܟܲܕܼ ܛܘܼܦܬܼܵܐ ܗ̄ܝܼܒܥܹ̇ܝܬܼ ܡ̣ܢ ܬܲܡܵܢ ܒܸܗܬܲܬ݀ ܒܵܥܘܼܬܼܝ:
ܐܸܠܘܼ ܐܲܣ̇ܓܝܼܬܼ ܡܵܢ ܐܵܡ̇ܪܝܼܢ ܗ̄ܘ̣ܵܘ ܢܸܗܘܸܐ ܗ̄ܘ̣ܵܐ ܠܝܼ܀
ܒܡܸܕܸܡ ܕܲܙܥܘܿܪ ܥܝܵܕܼܵܘ̈ܗܝ ܕܐܲܬܼܪܵܐ ܢܲܣ̇ܝܼܬܼ ܕܐܹܠܲܦ:
ܘܗܵܐ ܝܑܼܠܦ̇ܬܹܗ ܕܲܒ̣ܫܸܐ̈ܠܵܬܼܵܐ ܠܵܐ ܡܥܵܕܼܝܼܢ ܒܹܗ܀
ܚܘܼ̈ܒ̣ܠܹܐ ܦܵܪܥܝܼܢ ܘܐܲܝܢܵܐ ܕܐܲܪܡ̣ܝܼ ܚܘܼ̈ܒ̣ܠܹܐ ܛܵܒܹ̈ܐ:
ܒܟܲܝܠܵܐ ܕܐܲܟ̇ܝܼܠ ܫܵܩܹ̇ܠ ܐܵܦ ܗܘ݀ ܡ̣ܢ ܟܹܐܢܘܼܬܼܵܐ܀
ܚܘܼ̈ܒ̣ܠܲܝ ܒܝܼܫܝܼܢ ܕܲܠܡܸܣܟܹ݁ܢܵܐ ܡܬܼܘܿܡ ܠܵܐ ܚܵܢܹ̇ܬܼ:
ܘܡܸܛܠ ܗܵܢܵܐ ܠܵܐ ܚܵܢ̇ܝܼܢ ܠܝܼ ܕܟܹܐܢܹ̈ܐ ܐܸܢܘܿܢ܀
ܐܵܡܲܪ ܕܵܘܝܵܐ ܡܸܟܹܝܠ ܕܐܸܢܵܐ ܫܪܸܐ ܠܹܗ ܣܘܼܥܪܵܢܝ:
ܘܠܵܐ ܐܝܼܬܼ ܐܲܬܼܪܵܐ ܠܪ̈ܲܚܡܹܐ [ܠܪ̈ܚܡܐ. L. ܠܪ̈ܚܡܐ. P]: ܕܢܹܐܬܼܘܿܢ ܘܲܢܦܲܨܘܿܢܵܢܝ܀
ܐܵܒ̣ܝ ܐܲܒ̣ܪܵܗܵܡ ܫܲܕܲܪ ܢܹܐܙܲܠ ܐ̄ܢܵܫ ܡ̣ܢ ܡܝܼ̈ܬܹܐ:
ܢܹܐܡܲܪ ܠܐܲܚܲܝ̈ ܥܲܠ ܐܘܼܠܨܵܢܵܐ ܕܲܪܡܸܐ ܐ̄ܢܵܐ ܒܹܗ܀
ܐܸܫܠܘܿܚ ܠܒܹܝܬܼ ܐܵܒ̣ܝ ܘܲܠܚܲܒ݁ܝܼ̈ܒܲܝ ܐܵܦ ܠܲܟܼ̈ܢܵܘܵܬܼܝ:
ܕܐܲܝܟܲܢ ܐܸܢܵܐ ܘܒܲܐܝܠܹܝܢ ܚܲܫܹ̈ܐ ܡܸܬܼܩܲܦܲܚ ܐ̄ܢܵܐ܀
ܐ̄ܢܵܫ ܡ̣ܢ ܡܝܼ̈ܬܹܐ ܢܹܐܘܙܲܠ ܢܲܟ̣ܪܸܙ ܒܲܝܢܵܬܼ ܫܘܼ̈ܩܹܐ:
ܕܥܵܠܡܵܐ ܟ̱ܠܹܗ ܕܢܸܕܼܚܲܠ ܟܠ ܐ̄ܢܵܫ ܦܘܼܢܵܩܹ̈ܐ܀
ܚܕܼܵܐ ܐܸܓܲܪܬܵܐ ܕܡܲܠܝܵܐ ܙܵܘ̈ܥܹܐ ܘ̣̣ܠ ܥܵܩ̈ܵܬܼܵܐ:
ܢܸܣܲܒ̣ ܡܸܟܵܐ ܘܲܠܥܲܬ݁ܝܼܪܹ̈ܐ ܕܥܵܠܡܵܐ ܢܵܘܒܸ݁ܠ܀
ܐܹܨܘܿܪ ܨܲܠܡܵܐ ܠܐܘܼܠܨܵܢܝ ܪܲܒܵܐ ܒܡܸ̈ܠܲܝ ܚܲܫܵܐ:
ܘܢܹܐܙܲܠ ܘܢܸܬ݁ܬ݁ܣܝܼܡ ܒܹܝܬܼ ܥܲܬ݁ܝܼܪܹ̈ܐ ܕܲܢܚܘܼܪܘܼܢ ܒܹܗ܀
ܐܸܫܠܘܿܚ ܠܗܘܿܢ ܕܠܝܼ ܠܵܐ ܢܕܲܡܘܿܢ ܒܲܥܒ̣ܵܕܲܝ̈ܗܘܿܢ:
(ܘܥܲܠ ܩܸܢ̈ܝܵܢܹܐ ܕܥܵܠܡܵܐ [ܘܒܩܢ̈ܝܢܐ ܣܪ̈ܝܩܐ. P]: ܐܲܟ̣ܘܵܬܼܝ ܠܵܐ ܢܸܬ݁ܬܲܟ̣ܠܘܼܢ܀
ܢܸܣܢܘܿܢ ܥܘܼܬܼܪܵܐ ܕܥܲܠ ܕܲܪܚܸܡ̇ܬܹܗ ܗܵܐ ܝܵܩܹ̇ܕܼ ܐ̄ܢܵܐ:
ܘܠܵܐ ܢܸܬ݁ܬܲܚܕܘܼܢ ܠܵܐ ܒܲܢܝܵܚܹ̈ܐ ܘܠܵܐ ܒܲܠܒ̣ܘܼ̈ܫܹܐ܀
ܐܵܘܕܲܥ ܐܸܢܘܿܢ ܥܲܠ ܓܹܗܲܢܵܐ ܕܲܟ̣ܡܵܐ ܩܲܫܝܵܐ:
ܘܕܲܟ̣ܡܵܐ ܠܚܝܼܡܵܐ ܢܘܼܪܵܐ ܕܕܼܝܼܢܵܐ ܥܲܠ ܥܬ݁ܝܼܪܹ̈ܐ܀
ܐܸܡܠܘܿܟ̣ ܐܸܢܘܿܢ ܕܐܸܢ ܡܸܣܟܹܢܵܐ ܒܫܘܼܩܵܐ ܢܸܚܙܘܿܢ:
ܗܘ݀ܵܘ ܣܵܓ̣ܕܝܼܢ ܠܹܗ ܘܲܡܥܲܦܩܝܼܢ ܠܹܗ ܒܕܼܪ̈ܵܥܲܝܗܘܿܢ܀
ܐܲܠܸܦ ܐܸܢܘܿܢ ܕܣܲܓܝܼ ܪܲܒܵܐ ܦܵܪܹܗ̄ܣܝܼܵܐ:
ܕܲܠܡܸܣ̈݁ܟܹ݁ܢܹܐ ܝ̄ܗܝܼܒ̣ܵܐ ܗܵܪܟܵܐ ܒܥܵܠܡܵܐ ܪܲܒܵܐ܀
ܐܹܚܵܘܸܐ ܠܗܘܿܢ ܕܐܲܝܢܵܐ ܕܡܲܗܡܸܐ ܡ̣ܢ ܡܸܣܟܹܢܵܐ:
ܗܵܘܹ̇ܐ ܒܵܥܹ̇ܐ ܛܘܼܦܬܼܵܐ ܕܡܲܝ̈ܵܐ ܘܠܵܐ ܝܵܗ̇ܒ݁ܝܼܢ ܒܹܗ܀
ܒܝܼ ܢܸܬܼܚܲܟ݁ܡܘܼܢ ܕܠܵܐ ܢܸܨܛܲܕܸܐ ܘܢܲܛܥܸܐ ܐܸܢܘܿܢ:
ܥܵܠܡܵܐ ܒܫܸܕܼܠܵܘ̈ܗܝ ܐܲܝܟ̣ ܕܐܲܛ̣ܥܝܼ ܒܝܼ ܘܗܵܪܟܵܐ ܣܲܚ̣ܦܲܢܝ܀
ܐܲܝܟ̣ ܡܲܚܙܝܼܬܼܵܐ ܢܸܗܘܸܐ ܣܘܼܥܪܵܢܝ ܒܹܝܬܼ ܥܲܬ݁ܝܼܪܹ̈ܐ:
ܕܲܢܚܘܼܪܘܼܢ ܒܝܼ [ܒܗ. P]: ܘܠܵܐ ܢܕܲܡܘܿܢ ܠܝܼ [ܒܝ. P]: ܘܢܹܐܩܕܘܼܢ ܐܲܟ̣ܘܵܬܼܝ܀
ܐܸܫܬܲܥܸܐ ܠܗܘܿܢ ܥܲܠ ܓܵܘܙܲܠܬܵܐ ܘܥܲܠ ܝܲܩܕܵܢܵܐ:
ܘܥܲܠ ܬܲܫܢܝܼ̈ܩܹܐ ܕܡܵܪ̈ܲܝ ܕܲܗܒ̣ܵܐ ܟܡܵܐ ܡܲܪܝܼܪܝܼܢ܀
ܐܸܗܘܸܐ ܥܸܠܬܼܵܐ ܘܡܹܐܡܪܵܐ ܘܡܲܬܼܠܵܐ ܕܲܡܠܸܐ ܚܲܫܹ̈ܐ:
ܒܹܝܬܼ ܥܲܬ݁ܝܼܪܹ̈ܐ ܘܲܢܡܲܠܠܘܼܢܵܝܗܝ ܟܲܕܼ ܪܲܬ݁ܝܼܬܼܝܼܢ܀
ܠܝܼ ܢܸܬ݁ܕܲܟ̣ܪܘܼܢ ܘܢܲܪܦܘܿܢ ܐܝܼܕܼܵܐ ܒܩܸܢܝܵܢܲܝ̈ܗܘܿܢ:
ܕܡܸܢܗܘܿܢ ܩܵܕܼܚܵܐ ܫܲܠܗܹܒ̣ܝܼܬܼܵܐ ܕܬܼܵܘܩܸܕܼ ܐܸܢܘܿܢ܀
ܐܸܗܘܸܐ ܐܸܢܵܐ ܐܲܝܟ̣ ܫܘܿܥܝܼܬܼܵܐ ܕܡܲܠܝܵܐ ܙܵܘ̈ܥܹܐ:
ܘܲܢܬܲܢܘܿܢܵܝ ܗܵܢܵܐ ܠܗܵܢܵܐ ܒܚܸܣܕܵܐ ܪܲܒܵܐ܀
ܐܸܗܘܸܐ ܥܕܼܝܼܠܵܐ ܘܲܠܗܘܿܢ ܐܲܪܚܸܩ ܡ̣ܢ ܥܸܕܼܠܵܝܵܐ:
ܘܲܒ̣ܥܸܠܲܬܼܝ ܕܝܼܠܝ ܢܲܡܕܘܼܢ ܗܸܢܘܿܢ ܡ̣ܢ ܡܲܪܕܘܼܬܼܵܐ܀
ܢܹܐܙܲܠ ܗܵܫܵܐ ܐ̄ܢܵܫ ܡ̣ܢ ܡܝܼ̈ܬܹܐ ܐܲܝܟ̣ ܕܐܲܦܝܼܣܹ̇ܬܼ:
ܘܢܹܐܡܲܪ ܬܲܡܵܢ ܡܵܢ ܐܝܼܬܼ ܗܵܪܟܵܐ ܕܢܵܘܬܲܪ ܐܸܢܘܿܢ܀
ܚܘܼܪܘ ܦܵܪ̈ܘܿܫܹܐ ܟܡܵܐ ܐܸܬܼܚܲܟܲܡ ܗܵܘ̇ ܥܲܬ݁ܝܼܪܵܐ:
ܡ̣ܢ ܡܲܪܕܘܼܬܼܵܐ ܥܕܲܡܵܐ ܕܢܲܠܸܦ ܐܸܠܘܼ ܫܲܒ̣ܩ̣ܘܼܗܝ܀
ܢܘܼܪܵܐ ܕܕܼܝܼܢܵܐ ܡܚܲܟ݁ܡܵܐ ܠܚܲܪܬܼܵܐ ܠܟ̣ܠ ܡܵܪ̈ܘܿܕܸܐ:
ܘܗܝ݀ ܡܲܠܦܵܐ ܠܗܘܿܢ ܐܘܼܪܚܵܐ ܕܩܘܼܫܬܵܐ ܕܠܵܐ ܝܑܼܠܸܦ̣ܘ ܗ̄ܘ̣ܵܘ܀
ܡܲܢ ܕܲܒ̣ܡܸܠܹ̈ܐ ܘܲܒ̣ܘܼ̈ܠܦܵܢܹܐ ܠܵܐ ܐܸܬܼܚܲܟܲܡ:
ܒܫܲܒ̣ܛܹ̈ܐ ܕܢܘܼܪܵܐ ܒܵܠܲܥ̇ ܘܝܵܠܹ̇ܦ ܐܲܝܟ̣ ܥܲܬ݁ܝܼܪܵܐ܀
ܐܲܝܢܵܐ ܕܲܡ̣ܪܲܕܼ ܡ̣ܢ ܦܘܼܩܕܵܢܵܐ ܘܡ̣ܢ ܢܵܘܿܣܵܐ:
ܒܫܲܠܗܹܒ̣ܝܼܬܼܵܐ ܕܕܼܝܼܢܵܐ ܝܵܠܹ̇ܦ ܡܵܢ ܙܵܕܹܩ ܗ̄ܘ̣ܵܐ܀
ܐܲܝ̣ ܥܲܬ݁ܝܼܪܵܐ ܕܐܲܗܡ̣ܝܼ ܗܵܪܟܵܐ ܡ̣ܢ ܝܘܼܠܦܵܢܵܐ:
ܘܡ̣ܢ ܕܲܡܛܵܬܹܗ ܢܘܼܪܵܐ ܕܢܲܠܸܦ ܡܸܬܼܚܲܦܲܛ ܗ̄ܘ̣ܵܐ܀
ܟܲܕܼ ܗܘ݀ ܒܥܘܼܬܼܪܹܗ ܕܲܩܕܼܵܡ ܥܲܝܢܵܘ̈ܗܝ ܠܵܐ ܒܵܚܲܪ ܗ̄ܘ̣ܵܐ:
ܘܡ̣ܢ ܕܐܸܫܬܲܢܲܩ ܚܵܪ ܗ̄ܘ̣ܵܐ ܠܛܵܘܪܵܐ ܕܡܵܢ [ܕܡܘܢ. P]: ܘܵܠܹ̇ܐ ܗ̄ܘ̣ܵܐ܀
ܗܵܝܕܹܝܢ ܝܑܼܠܸܦ̣ ܟܲܕܼ ܝܘܼܠܦܵܢܵܐ ܠܵܐ ܡܥܲܕܲܪ ܗ̄ܘ̣ܵܐ:
ܥܲܠ ܢܘܼܪܵܐ ܓܹܝܪ ܐܸܢ ܙܵܪܲܥ̇ ܐ̄ܢܵܫ ܡܵܢܵܐ ܢܸܚܨܘܿܕܼ܀
ܒܓ̣ܵܘ ܓܹܗܲܢܵܐ ܪܸܥܡܲܬ݀ ܢܲܦ̮ܫܹܗ ܥܲܠ ܚܲܒ݁ܝܼܒ̣ܵܘ̈ܗܝ:
ܘܡܲܠܦܵܢܘܼܬܼܵܐ ܢܫܲܕܲܪ ܠܗܘܿܢ ܡܸܬܼܦܲܪܲܣ ܗ̄ܘ̣ܵܐ܀
ܟܲܕܼ ܐܝܼܬܼ ܒܐܝܼܕܼܵܘ̈ܗܝ ܠܵܐ ܐܲܪܘܲܚ̣ ܗ̄ܘ̣ܵܐ ܠܐܲܝܢܵܐ ܕܲܣܢܝܼܩ:
ܘܟܲܕܼ ܟܠ ܕܐܝܼܬܼ ܠܹܗ ܓܡܲܪ ܗ̄ܘ̣ܵܐ ܡܲܠܸܦ ܟܲܕܼ ܠܵܐ ܬܲܒ̣ܥܘܼܗܝ܀
ܚܲܕܼ ܐܝܼܙܓܲܕܵܐ ܡ̣ܢ ܒܹܝܬܼ ܡܝܼ̈ܬܹܐ ܒܥ̣ܵܐ ܕܲܢܫܲܕܲܪ:
ܕܡܲܠܦܵܢܘܼܬܼܵܐ ܠܥܵܠܡܵܐ ܢܲܝܬܸܐ ܡ̣ܢ ܓܹܗܲܢܵܐ܀
ܘܲܥ̣ܢܵܝܗܝ ܐܲܒ̣ܪܵܡ ܐܲܝܟ̣ ܡܲܠܦܵܢܵܐ ܕܫܲܪܝܼܪ̈ܵܬܼܵܐ:
ܕܐܝܼܬܼ ܗ̄ܘ̣ ܒܥܵܠܡܵܐ ܢܒ̣ܝܹ̈ܐ ܘܡܘܼܫܹܐ ܕܢܲܠܸܦ [ܢܠܦ. P]:
ܐܸܢܘܿܢ܀
ܡ̣ܢ ܗܵܕܹܐ ܬܘܼܒ̣ ܐܝܼܬܼ ܝܘܼܬܼܪܵܢܵܐ ܠܲܒ̣ܢܲܝ̈ܢܵܫܵܐ:
ܕܠܵܐ ܢܸܬܼܦܲܫܚܘܼܢ ܥܲܠ ܗܵܘ̇ ܥܵܠܡܵܐ ܕܐܲܝܟܲܢ ܐܝܼܬܼܵܘܗܝ܀
ܕܠܵܐ ܐ̄ܢܵܫ ܢܹܐܡܲܪ ܕܡܲܢ ܕܹܝܢ ܝܲܗ̄ܒ̣ ܠܝܼ ܐ̄ܢܵܫ ܡ̣ܢ ܡܝܼ̈ܬܹܐ:
ܕܢܸܫܬܲܥܸܐ ܠܝܼ ܕܡܵܢ ܐܝܼܬܼ ܬܲܡܵܢ ܘܐܲܝܟܲܢ ܐܸܢܘܿܢ܀
ܘܲܢܡܲܠܸܠ ܠܝܼ ܥܲܠ ܓܹܗܲܢܵܐ ܘܥܲܠ ܡܲܠܟ݁ܘܼܬܼܵܐ:
ܘܲܢܦܲܫܸܩ ܠܝܼ ܥܲܠ ܗܵܘ̇ ܕܝܼܢܵܐ ܒܐܲܪ̈ܝܼܟ̣ܵܬܼܵܐ܀
ܗܵܕܹܐ ܒܥ̣ܵܐ ܗ̄ܘܟܵܐ ܗܵܘ̇ ܥܲܬ݁ܝܼܪܵܐ ܕܲܢܫܲܕܲܪ ܗ̄ܘ̣ܵܐ:
ܡܝܼܬܼܵܐ ܠܥܵܠܡܵܐ ܐܸܠܘܼ ܫܲܡ̣ܥܘܼܗܝ ܐܲܝܟ̣ ܕܲܒ̣ܥ̣ܵܐ ܗܘ̣ܵܐ܀
ܘܲܕܼܠܵܐ ܢܸܒ̣ܥܸܐ ܐ̄ܢܵܫ ܗܵܝ̇ ܕܲܒ̣ܥ̣ܵܐ ܐܸܫܬܲܡܥܲܬ݀ ܠܵܗ̇:
ܕܝܲܬ݁ܝܼܪܬܵܐ ܗ̄ܘ̣ܵܬܼ ܕܢܲܠܸܦ ܡܝܼܬܼܵܐ ܠܲܒ̣ܢܲܝ̈ܢܵܫܵܐ܀
ܗܵܐ ܐܝܼܬܼ ܡܘܼܫܹܐ ܘܥܲܡܹܗ ܢܒ̣ܝܹ̈ܐ ܐܵܦ ܟܵܪ̈ܘܿܙܹܐ:
ܡܼܢܗܘܿܢ ܢܹܐܠܲܦ ܥܵܠܡܵܐ ܟ̱ܠܹܗ ܕܡܵܢ ܚܵܫܲܚ̣ ܠܹܗ܀
ܐܲܝܢܵܐ ܕܒ̣ܵܥܹ̇ܐ ܕܢܹܐܬܸܐ ܡܝܼܬܼܵܐ ܘܢܸܫܬܲܥܸܐ ܠܹܗ:
ܥܲܠ ܗܵܘ̇ ܥܵܠܵܐ ܕܵܡܹ̇ܐ ܗ̄ܘ̣ ܠܸܒܹܗ ܠܲܕܼܥܲܬ݁ܝܼܪܵܐ܀
ܘܲܕܼܝܲܬ݁ܪܬܵܐ ܗ̄ܝܼ ܐܸܬܼܐܲܡܪܲܬ݀ ܠܹܗ ܡ̣ܢ ܐܲܒ̣ܪܵܗܵܡ:
ܘܲܕܼܡܸܫܟܲܚ ܗ̄ܝܼ ܐ̄ܢܵܫ ܒܲܢܒ̣ܝܹ̈ܐ ܟܠ ܦܘܼܫܵܩܹ̈ܐ܀
ܟܬܼܵܒܹ̈ܐ ܒܥܵܠܡܵܐ ܐܵܣܵܘ̈ܵܬܼܵܐ ܕܢܲܦ̮ܫܵܐ ܐܸܢܘܿܢ:
ܕܲܠܟ̣ܠ ܟܹܐܒ̣̈ܝܼܢ ܟܠ ܚܘܼ̈ܠܡܵܢܝܼܢ ܒܗܘܿܢ ܡܸܫܟܲܚ ܐܲܢ̄ܬ݁܀
ܗܸܢܘܿܢ ܡܲܠܦܝܼܢ ܐܘܼܪܚܵܐ ܕܚܲܝܹ̈ܐ ܠܲܒ̣ܢܲܝ̈ܢܵܫܵܐ:
ܘܦܵܬܼܚ̇ܝܼܢ ܬܲܪܥܵܐ ܠܓ̣ܵܘ ܡܲܠܟ݁ܘܼܬܼܵܐ ܒܓܸܠܝܵܢܲܝ̈ܗܘܿܢ܀
ܐܲܝܟ̣ ܠܲܡܦܹܝ̈ܕܹܐ ܕܢܘܼܗܪܵܐ ܪܲܒܵܐ ܒܥܵܠܡܵܐ ܣܝܼܡܝܼܢ:
ܘܪܵܕܼܦ̇ܝܼܢ ܛܘܼܥܝܲܝ ܐܲܝܟ̣ ܚܸܫܘܿܟ̣ܵܐ ܡ̣ܢ ܢܲܦ̮ܫܵܬܼܵܐ܀
ܒܗܘܿܢ ܡܸܫܟܲܚ ܐ̄ܢܵܫ ܪܵܘܡܵܐ ܘܥܘܼܡܩܵܐ ܦܬܼܵܝܵܐ ܘܐܘܼܪܟܵܐ:
ܘܥܘܼܬܼܪܵܐ ܟ̱ܠܹܗ ܘܟ̣ܠܗܘܿܢ ܓܲܙܹ̈ܐ ܕܒܹܝܬܼ ܐܲܠܵܗܵܐ܀
ܒܗܘܿܢ ܡܸܫܟܲܚ ܐ̄ܢܵܫ ܐܵܦ ܪܸܥܝܵܢܵܗ̇ ܕܐܲܠܵܗܘܼܬܼܵܐ:
ܘܡܵܛܹ̇ܐ ܕܢܲܕܼܪܸܟ̣ ܡܲܕܥܵܐ ܪܵܡܵܐ ܗܵܘ̇ ܕܐܝܼܬܼܘܼܬܼܵܐ܀
ܗܵܐ ܒܲܟ̣ܬܼܵܒܹ̈ܐ ܟܠܗܘܿܢ ܚܲܝܹ̈ܐ ܕܲܒ̣ܢܲܝ̈ܢܵܫܵܐ:
ܘܗܸܢܘܿܢ ܡܲܠܦܝܼܢ ܕܐܲܝܟܲܢ ܬܸܩܪܘܿܒ̣ ܨܹܝܕܼ ܐܲܠܵܗܵܐ܀
ܐܸܠܘܼ ܐܝܼܬܼ ܗ̄ܘ̣ܵܐ ܚܲܫܚܘܼ ܒܡܝܼܬܼܵܐ ܕܢܸܫܬܲܕܲܪ ܗ̄ܘ̣ܵܐ:
ܡܸܫܬܲܕܲܪ ܗ̄ܘ̣ܵܐ ܐܲܝܟ̣ ܕܐܲܦܝܼܣ ܗ̄ܘ̣ܵܐ ܗܵܘ̇ ܥܲܬ݁ܝܼܪܵܐ܀
ܐܲܠܵܗܵܐ ܓܹܝܪ ܒܟ̣ܠܗܘܿܢ ܦܘܼܪ̈ܣܹܐ ܨܒ̣ܵܐ ܕܲܢܥܲܕܲܪ:
ܠܲܒ̣ܢܲܝ̈ܢܵܫܵܐ ܘܢܲܝܬܸܐ ܐܸܢܘܿܢ ܠܲܬܼܝܵܒ̣ܘܼܬܼܵܐ܀
ܘܐܸܠܘܼ ܒܥܵܬܹܗ ܕܗܵܘ̇ ܥܲܬ݁ܝܼܪܵܐ ܕܝܘܼܬܼܪܵܢܵܐ ܗ̄ܘ̣ܵܬܼ:
ܡܸܬܼܩܲܒ݁ܠܵܐ ܗ̄ܘ̣ܵܬܼ ܥܲܠ ܐܲܠܵܗܵܐ ܘܲܡܫܲܕܲܪ ܗ̄ܘ̣ܵܐ܀
ܗܵܘ̇ ܕܝܼܚܝܼܕܹܗ ܫܲܕܲܪ ܘܐܸܬ݀ܵܐ ܠܒܹܝܬܼ ܡܵܝ̈ܘܿܬܹܐ:
ܕܢܹܐܬܸܐ ܡܝܼܬܼܵܐ ܐܸܠܘܼ ܡܵܘܬܲܪ ܠܵܐ ܟܵܠܹ̇ܐ ܗ̄ܘ̣ܵܐ܀
ܡܵܢ ܐܝܼܬܼ ܗ̄ܘ̣ܵܐ ܠܹܗ ܠܡܝܼܬܼܵܐ ܕܢܹܐܡܲܪ ܠܲܒ̣ܢܲܝ̈ܢܵܫܵܐ:
ܐܸܠܘܼ ܫܲܕܪܘܼܗܝ ܘܐܸܬ݀ܵܐ ܠܐܲܬܼܪܲܢ ܡ̣ܢ ܨܹܐܕܲܝܗܘܿܢ܀
ܟܬܼܵܒܹ̈ܐ ܡܸܕܸܡ ܠܵܐ ܒܲܨܲܪܘ ܠܲܢ ܡ̣ܢ ܝܘܼܠܦܵܢܵܐ:
ܘܟ̣ܠ ܡܵܢ ܕܐܵܠ̇ܨܵܐ ܥܠܵܘܗܝ ܢܸܬܼܡܲܠܲܠ ܗܸܢܘܿܢ ܐܲܡ̣ܪܘܼܗܝ܀
ܟܬܼܝܼܒ̣ ܗ̄ܘ̣ܵܐ ܒܡܘܼܫܹܐ ܕܠܵܐ ܐ̄ܢܵܫ ܢܲܗܡܸܐ ܡ̣ܢ ܒܲܪ ܒܸܣܪܹܗ:
ܘܢܸܬܸܠ ܙܸܕܼܩܵܐ ܘܲܠܡܸܣܟܹ݁ܢܵܐ ܘܲܠܥܵܡܘܿܪܵܐ܀
ܘܲܕܼܠܵܐ ܢܓܲܡܲܪ ܣܦܵܪܵܐ ܕܚܲܩܠܹܗ ܡܵܐ ܕܚܵܨܹ̇ܕܼ ܐ̄ܢܵܫ:
ܘܲܕܼܠܵܐ ܢܒܲܥܲܪ ܟܲܪܡܹܗ ܡܸܛܠ ܐܲܝܢܵܐ ܕܲܣܢܝܼܩ܀
ܕܬܸܩܨܸܐ ܠܲܚܡܵܟ̣ ܠܟܲܦܢܵܐ ܟܬܼܝܼܒ̣ ܗ̄ܘ̣ ܬܘܼܒ̣ ܒܲܢܒ̣ܝܹ̈ܐ:
ܕܠܐܲܟ̣ܣܢܵܝܵܐ ܬܲܥܸܠ ܠܒܲܝܬܵܟ̣ ܡܵܐ ܕܲܡܛܲܪܲܦ܀
ܝܲܗ̄ܒ̣ ܬܘܼܒ̣ ܛܘܼ̈ܒܹܐ ܠܐܲܝܢܵܐ ܕܚܵܐܲܪ ܨܹܝܕܼ ܡܸܣܟܹ݁ܢܵܐ:
ܘܐܸܫܬܵܘܕܝܼ ܠܹܗ ܕܲܡܦܲܠܸܛ ܠܹܗ ܒܝܵܘܡܵܐ ܒܝܼܫܵܐ܀
ܐܸܠܘܼ ܫܡܲܥ̣ ܗ̄ܘ̣ܵܐ ܗܵܠܹܝܢ ܟܠܗܹܝܢ ܗܵܘ̇ ܥܲܬ݁ܝܼܪܵܐ:
ܣܵܦ̈ܩܵܢ ܗ̄ܘܲܝ̈ ܠܹܗ ܕܲܒ̣ܗܹܝܢ ܢܸܚܸܐ ܫܲܦܝܼܪܵܐܝܼܬܼ܀
ܐܲܠܸܦ̣ ܡܘܼܫܹܐ ܕܲܠܩܲܪܝܼܒܹܗ ܐ̄ܢܵܫ ܐܲܝܟ̣ ܢܲܦ̮ܫܹܗ:
ܢܸܗܘܸܐ ܡܲܚܸܒ̣ ܘܲܠܡܵܢ ܠܵܐ ܫܡܲܥ̣ ܗܵܘ̇ ܥܲܬ݁ܝܼܪܵܐ܀
ܩܲܪܝܼܒ̣ ܗ̄ܘ̣ܵܐ ܠܹܗ ܗܵܘ̇ ܡܸܣܟܹܢܵܐ ܕܲܠܘܵܬܹܗ ܗ̄ܘ̣ܵܐ:
ܘܲܦܫܝܼܩ ܗ̄ܘ̣ܵܐ ܠܹܗ ܕܢܲܝܬܹܝܘܗܝ ܘܢܸܬܸܒ̣ ܥܲܠ ܦܵܬܼܘܿܪܹܗ܀
ܘܡܸܛܠ ܕܐܲܗܡ̣ܝܼ ܡ̣ܢ ܒܲܪ ܒܸܣܪܹܗ ܕܥܲܠ ܬܲܪܥܹܗ ܗ̄ܘ̣ܵܐ:
ܐܲܗܡ̣ܝܼ ܟܹܐܢܵܐ ܘܠܵܐ ܝܲܗ̄ܒ̣ ܗ̄ܘ̣ܵܐ ܠܹܗ ܛܘܼܦܬܼܵܐ ܕܲܫܐܸܠ̣ [ܕܐܫܠ. L]:܀
ܫܡܝܼܥܵܐ ܗ̄ܘ̣ܵܬܼ ܠܹܗ ܕܛܘܼܒ̣ܵܘܗܝ ܠܐܲܝܢܵܐ ܕܚ̣ܵܪ ܒܡܸܣܟܹ݁ܢܵܐ:
ܘܐܸܠܘܼ ܚ̣ܵܪ ܒܹܗ ܚܵܢ̇ܝܼܢ ܗ̄ܘ̣ܵܘ ܠܹܗ ܘܠܵܐ ܝܵܩܹ̇ܕܼ ܗ̄ܘ̣ܵܐ܀
ܒܝܵܘܡܵܐ ܕܒ̣ܝܼܫܬܵܐ ܢܦܲܠܛܘܼܗܝ ܡܵܪܝܵܐ ܐܲܝܟ̣ ܕܐܸܫܬܵܘܕܝܼ:
ܘܲܕܼܠܵܐ ܚ̣ܵܪ ܗ̄ܘ̣ܵܐ ܠܵܐ ܐܸܬܼܦܲܠܲܛ ܡ̣ܢ ܐܘܼܠܨܵܢܵܐ܀
ܝܵܘܡܵܐ ܕܒ̣ܝܼܫܬܵܐ ܗܵܘ̇ ܗ̄ܘ̣ ܝܵܘܡܵܐ ܕܕܼܝܼܢܵܐ ܪܲܒܵܐ:
ܘܐܲܝܢܵܐ ܕܚܵܐܲܪ ܒܹܗ ܒܡܸܣܟܹܢܵܐ ܡܸܬܼܦܲܠܲܛ ܗܘ݀ [ܗܘ̇. L ܗܘ. P]:܀
ܡܸܛܠ ܗܵܢܵܐ ܠܵܐ ܐܸܬܼܦܲܠܲܛ ܗܵܘ̇ ܡ̣ܢ ܢܘܼܪܵܐ:
ܡܸܛܠܗܵܕܹܐ [ܡܛܠ ܗܢܐ. L]܆ ܕܲܒ̣ܡܸܣܟܹܢܵܐ ܠܵܐ ܚܵܐܲܪ ܗ̄ܘ̣ܵܐ܀
ܗܵܠܹܝܢ ܟܠܗܹܝܢ ܒܡܘܼܫܹܐ ܟܬܼܝܼ̈ܒ̣ܵܢ ܐܵܦ ܒܲܢܒ̣ܝ̈ܵܐ:
ܘܠܵܘ ܝܘܼܠܦܵܢܵܐ ܚ̣ܣܲܪ ܒܹܗ ܒܥܵܠܡܵܐ ܕܢܸܚܸܐ ܡܸܢܹܗ܀
ܘܝܲܬܝܼܪܬܵܐ ܗ̄ܘ̣ܵܬܼ ܕܢܹܐܬܸܐ ܡܝܼܬܼܵܐ ܐܲܝܟ̣ ܕܒ̣ܵܥܹ̇ܐ [ܕܒܥ̇ܐ. P]: ܗ̄ܘ̣ܵܐ:
ܕܠܵܐ ܡܥܲܕܲܪ ܗ̄ܘ̣ܵܐ ܐܲܝܟܵܐ ܕܡܘܼܫܹܐ ܒܥܵܠܡܵܐ ܡܲܠܸܦ܀
ܘܲܒ̣ܟܹܐܢܘܼܬܼܵܐ ܥ̣ܢܵܝܗܝ ܐܲܒ̣ܪܵܗܵܡ ܟܲܕܼ ܐܵܡܲܪ ܠܹܗ:
ܕܗܵܐ ܐܝܼܬܼ ܗ̄ܘ̣ ܢܒ̣ܝܹ̈ܐ ܠܗܘܿܢ ܢܸܫܬܲܡܥܘܼܢ܀
ܐܵܡܲܪ ܕܵܘܝܵܐ ܠܵܐ ܒܵܥܹ̇ܐ ܐ̄ܢܵܐ ܐܵܒ̣ܝ ܐܲܒ̣ܪܵܗܵܡ:
ܐܸܠܵܐ ܡܝܼܬܼܵܐ ܠܥܵܠܡܵܐ ܢܹܐܙܲܠ ܢܲܠܸܦ ܐܸܢܘܿܢ܀
ܐܵܡܲܪ ܟܹܐܢܵܐ ܐܸܢ ܠܲܟ̣ܬܼܵܒܹ̈ܐ ܠܵܐ ܡܸܫܬܲܡܥܝܼܢ:
ܘܠܵܐ ܐܸܢ ܐܵܙܹ̇ܠ ܡܝܼܬܼܵܐ ܫܵܡ̇ܥܝܼܢ ܡܲܠܦܵܢܘܼܬܹܗ [ܡܠܦܢܘܬܐ. P]:܀
ܐܸܢ ܠܲܢܒ̣ܝܹ̈ܐ ܒܢܲܝ̈ ܪܸܥܝܵܢܵܗ̇ ܕܐܲܠܵܗܘܼܬܼܵܐ:
ܫܵܝ̇ܛܝܼܢ ܬܲܡܵܢ ܡܲܢ̣ܘܼ ܡܸܫܟܲܚ ܢܲܠܸܦ ܐܸܢܘܿܢ܀
ܐܸܢ ܟܸܢܵܪܹܗ ܡܠܝܼܠܵܐ ܕܡܘܼܫܹܐ ܠܵܐ ܡܸܬܼܩܲܒܲܠ:
ܡܲܢ̣ܘܼ ܣܵܦܹ̇ܩ ܕܲܒ̣ܝܘܼܠܦܵܢܵܐ ܢܲܫܡܲܥ [ܢܫܪ. P]: ܐܸܢܘܿܢ܀
ܐܸܢ ܗܵܘ̇ ܪܲܒܵܐ ܡܠܸܐ ܓܸܠܝܵܢܹ̈ܐ ܫܝܼܛ ܟܲܕܼ ܡܲܠܸܦ:
ܫܚܝܼܡܵܐ ܕܢܹܐܙܲܠ (ܡܵܢܵܐ ܥܵܒ̣̇ܕܝܼܢ [ܡܘܢ ܥܒ݁ܕܝܢ ܠܗ. P]: ܡܵܐ ܕܲܡܡܲܠܸܠ܀
ܠܡܘܼܫܹ̈ܐ ܛܵܠܡ̇ܝܼܢ ܠܡܲܢ ܟܲܝ ܫܵܡ̇ܥܝܼܢ (ܡܵܐ ܕܲܡܡܲܠܸܠ [ܐܢ ܡܫܬܕܪܝܢ. P]:
ܒܹܪܝ ܝܲܬ݁ܝܼܪܬܵܐ ܗ̄ܝܼ ܢܹܐܙܲܠ ܡܝܼܬܼܵܐ ܕܠܵܐ ܥܵܢܹ̇ܝܢ ܠܹܗ܀
ܫܲܦܝܼܪ ܡܲܠܸܠ̣ ܗܵܘ̇ ܙܲܕܝܼܩܵܐ ܨܹܝܕܼ ܥܲܬ݁ܝܼܪܵܐ:
ܘܲܒ̣ܟܹܐܢܘܼܬܼܵܐ ܛܠܲܡ̣ ܠܲܒ̣ܥܵܬܹܗ ܘܠܵܐ ܐܸܬܼܩܲܒܲܠ܀
ܒܗܵܘ̇ ܥܸܕܵܢܵܐ ܥܲܦ̣ܘ ܐܘܼ̈ܠܨܵܢܹܐ ܥܠܵܘܗܝ ܕܲܫܚܝܼܩܵܐ:
ܘܲܒ̣ܨܲܪ ܘܲܙܥܲܪ ܘܲܬܼܚܸܒ̣ ܘܐܵܘܦܝܼ ܒܚܲܫܵܐ ܪܲܒܵܐ܀
ܒܗܵܘ̇ ܥܸܕܵܢܵܐ ܐܸܬ݁ܛܲܠܲܩ ܗ̄ܘܲܝ̈ ܟܠܗܹܝܢ ܡܸܠܵܘ̈ܗܝ:
ܘܠܲܝܬ݁ ܗ̄ܘܟܵܐ ܐܲܬܼܪܵܐ [ܠܗ ܬܘܒ. P]: ܕܲܢܡܲܠܸܠ ܬܘܼܒ̣ ܥܲܡ ܐܲܒ̣ܪܵܗܵܡ܀
ܒܗܵܘ̇ ܥܸܕܵܢܵܐ ܓܡܲܪ ܫܸܐ̈ܠܵܬܹܗ ܘܲܦ̈ܝܵܣܵܬܹܗ:
ܘܲܚܪܸܫ̣ ܩܵܠܹܗ ܘܲܕܼܥܸܟ̣ ܫܲܪܒܹ݁ܗ ܘܩܲܕܝܼ ܢܘܼܪܹܗ܀
ܒܗܵܘ̇ ܥܸܕܵܢܵܐ ܕܲܦܣܲܩ̣ ܡܲܡܠܠܹܗ ܡ̣ܢ ܐܲܒ̣ܪܵܗܵܡ:
ܟܒܲܪ ܝܲܬ݁ܝܼܪܵܐ ܣܸܒ̣ܟܲܬ݀ ܗ̄ܘ̣ܵܬܼ ܒܹܗ ܫܲܠܗܹܒ̣ܝܼܬܼܵܐ܀
ܒܗܵܘ̇ ܥܸܕܵܢܵܐ ܕܬܲܪܬܹܝܢ ܒܵܥ̈ܘܵܢ (ܐܸܬܼܩܲܪܲܒ̣ ܗ̄ܘܲܝ̈:
ܘܐܲܣܠܝܼܘ ܐܸܢܹܝܢ ܥܲܦ̣ ܥܵܩ̈ܵܬܹܗ [ܕܐܬܩܪܒ ܗ̈ܘܝ. ܐܣܠܝܘ ܐܢܝܢ ܥܦ̣ܬ ܥܩܬܗ. L]: ܒܟܹܐܒ̣ܵܐ ܪܲܒܵܐ܀
ܒܗܵܘ̇ ܥܸܕܵܢܵܐ ܢܗܲܡ̣ ܒܹܗ ܝܲܡܵܐ ܕܫܲܠܗܹܒ̣ܝܼܬܼܵܐ:
ܘܲܒ̣ܟ̣ܝܼܡܘܿܢܵܐ [ܘܒܟܝܘܢܐ. L]: ܪܲܒܵܐ ܕܢܘܼܪܵܐ ܡܸܫܬܲܢܲܩ [ܡܫܬܬܩ. L]: ܗ̄ܘ̣ܵܐ܀
ܒܗܵܘ̇ ܥܸܕܵܢܵܐ ܕܓܲܠܠܵܐ ܠܓܕܲܠܠܵܐ ܡܛܲܪܸܦ ܗ̄ܘ̣ܵܐ ܠܹܗ:
ܘܓ̣ܘܼܡܪܹ̈ܐ ܠܓ̣ܘܼܡܪܹ̈ܐ ܝܵܗ̈ܒܵܢ ܗ̄ܘܲܝ̈ ܠܹܗ ܕܢܸܣܓܸܐ ܚܲܫܹܗ܀
ܒܗܵܘ̇ ܥܸܕܵܢܵܐ ܕܟ̣ܠ ܥܸܠ̈ܠܵܬܹܗ ܐܸܣܬܲܝܲܟ̣ ܗ̄ܘܲܝ̈:
ܘܠܲܝܬ݁ ܥܸܢܝܵܢܵܐ ܕܒܹܝܬܼ ܐܲܒ̣ܪܵܗܵܡ ܢܸܬܼܒܲܝܲܐ ܒܹܗ܀
ܒܗܵܘ̇ ܥܸܕܵܢܵܐ ܕܲܫܬܸܩ̣ ܟܹܐܢܵܐ ܘܠܵܐ ܡܡܲܠܸܠ ܠܹܗ:
ܘܩܵܠܵܐ ܕܢܘܼܪܵܐ ܠܚܘܿܕܼ ܫܵܡܲܥ̇ ܗ̄ܘ̣ܵܐ ܕܢܵܗ̇ܡܵܐ ܪܲܒܲܬܼ܀
ܒܗܵܘ̇ ܥܸܕܵܢܵܐ ܕܐܲܗܦܸܟ̣ ܪܘܼܓ̣ܙܵܐ ܒܬܲܪܥܵܐ ܡܸܠܵܘ̈ܗܝ:
ܘܠܲܝܬ݁ ܠܹܗ ܥܸܠܬܼܵܐ ܐܸܠܵܐ ܕܢܹܐܡܲܪ ܘܵܝ ܠܝܼ ܒܲܠܚܘܿܕܼ܀
ܒܗܵܘ̇ ܥܸܕܵܢܵܐ ܕܗܘ݀ ܥܲܡ ܢܲܦ̮ܫܹܗ ܡܸܬܼܡܲܪܝܼܪ ܗ̄ܘ̣ܵܐ:
ܘܓܟܵܥܹ̇ܐ ܒܚܲܫܵܐ [ܘܫܠܐ. L]: ܘܲܚܠܝܼܛ ܩܵܠܹܗ (ܥܲܡ ܓܵܘܙܲܠܬܵܐ [ܒܕܓܠܘܬܐ. L]:܀
ܒܗܵܘ̇ ܥܸܕܵܢܵܐ ܕܐܲܪܟܸܢ ܥܲܝܢܵܘ̈ܗܝ ܡ̣ܢ ܐܲܒ̣ܪܵܗܵܡ:
ܘܠܵܐ ܚܵܐܲܪ ܒܹܗ ܘܠܵܐ ܚܵܙܹ̇ܐ ܠܹܗ ܘܠܵܐ ܫܵܡܲܥ̇ ܠܹܗ܀
ܒܗܵܘ̇ ܥܸܕܵܢܵܐ ܕܲܠܝܲܡܝܼܢܵܐ ܘܲܠܣܸܡܵܠܵܐ:
ܚ̣ܵܪ ܟܲܕܼ ܓܵܥܹ̇ܐ ܘܠܲܝܬ݁ ܚܲܒ݁ܝܼ̈ܒܹܐ ܕܲܢܦܲܨܘܿܢܵܝܗܝ܀
ܒܗܵܘ̇ ܥܸܕܵܢܵܐ ܟܒܲܪ ܐܘܿܠܝܼܬܼܵܐ ܕܡܲܠܝܵܐ ܙܵܘ̈ܥܹܐ:
ܒܩܵܠܲܝ̈ ܚܲܫܵܐ ܐܲܪܡ̣ܝܼ ܗܘ݀ [ܗܘܐ. P]: ܠܹܗ ܟܲܕܼ ܐܵܡܲܪ ܗ̄ܘ̣ܵܐ܀
ܐܲܝܟܵܐ ܐܸܢܘܿܢ ܪ̈ܵܚܡܹ̇ܐ ܘܚܲܒ̣ܪܹ̈ܐ ܐܵܦ ܚܲܒ݁ܝܼ̈ܒܹܐ:
ܕܠܵܐ ܡܦܲܨܹܝܢ ܠܝܼ ܡ̣ܢ ܝܲܩܕܵܢܵܐ ܕܫܲܠܗܹܒ̣ܝܼܬܼܵܐ܀
ܐܲܝܟܵܐ ܐܸܢܘܿܢ ܡܵܠܟܲܝ̈ ܡܸܠܟܲܝ̈ ܘܲܒ̣ܢܲܝ̈ ܥܸܢܝܵܢܝ:
ܕܢܵܦ̇ܚܝܼܢ ܗ̄ܘ̣ܵܘ ܠܝܼ ܒܐܲܫܝܼ̈ܠܵܬܼܵܐ [ܒܫܐ̈ܠܬܐ. P]: ܕܐܸܛܥܸܐ ܚܲܝܲܝ̈܀
ܐܲܝܟܵܘ ܥܘܼܬܼܪܵܐ ܕܐܸܨܛܲܕܝܼ ܒܝܼ ܘܠܵܐ ܩ̣ܵܘܝܼ ܠܝܼ:
ܘܐܲܣܓܝܼ ܫ̣ܓܲܪ ܠܝܼ ܢܘܼܪܵܐ ܘܫܲܢܝܼ ܘܗܵܫܵܐ ܠܲܝܬܵܘܗܝ܀
ܐܲܝܟܵܘ ܦܵܬܼܘܿܪܝ ܗܵܘ̇ ܕܲܡܠܸܐ ܗ̄ܘ̣ܵܐ ܟܠܗܘܿܢ ܛܘܼ̈ܒܹܐ:
ܕܗܵܐ ܒܵܥܹ̇ܐ ܐ̄ܢܵܐ ܛܘܼܦܬܼܵܐ ܕܡܲܝ̈ܵܐ ܘܠܵܐ ܝܵܗ̇ܒ݁ܝܼܢ ܠܝܼ܀
ܐܲܝܟܵܘ ܕܲܗܒ̣ܵܐ ܕܪܸܗ̇ܛܹܬܼ ܒܵܬܼܪܹܗ ܠܲܡܟܲܢܵܫܘܼ:
ܕܐܸܢ ܡܸܬܼܚܲܠܲܦ ܒܲܚܕܼܵܐ ܛܘܼܦܬܼܵܐ ܟ̱ܠܹܗ ܢܹܐܙܲܠ܀
ܐܲܝܟܵܐ ܐܸܢܘܿܢ ܢܲܚ̈ܬܹܐ ܕܒ̣ܘܼܨܵܐ ܘܲܕܼܫܹܐܪ̈ܵܝܹܐ:
ܕܗܵܪܟܵܐ ܙܩܘܿܪܵܐ ܕܓ̣ܘܼܡܪ̈ܲܝ ܢܘܼܪܵܐ ܠܒ̣ܝܼܫ ܐ̄ܢܵܐ ܒܲܠܚܘܿܕܼ܀
ܐܲܝܟܵܘ ܫܘܼܠܛܵܢܝ ܐܲܝܟܵܘ ܩܸܢܝܵܢܝ ܐܲܝܟܵܘ ܬܘܼܟ̣ܠܵܢܝ:
ܐܲܝܟܵܘ ܥܵܠܡܵܐ ܕܥܲܒ̣ܕܲܢܝ ܚܸܣܕܵܐ ܘܲܫܡܵܐ ܣܲܪܝܵܐ܀
ܐܘܿ ܠܹܟ̣ܝ ܢܘܼܪܵܐ ܫܓ̣ܝܼܪܲܬܼ ܥܵܠܲܡ ܡܵܢ ܐܸܥܒܸ݁ܕܼ ܠܹܟ̣ܝ:
ܕܠܵܐ ܐܝܼܬܼ ܐܲܬܼܪܵܐ (ܒܚܲܕܼ ܡ̣ܢ ܓܲܒ݁ܝܼ̈ܢ ܠܡܸܥܪܲܩ [ܠܚܕ ܡ̣ܢ ܓܒ̈ܝܢ ܐܥܪܘܩ. P]: ܡܸܢܹܟ̣ܝ܀
ܐܘܿ ܓܹܗܲܢܵܐ ܪܲܒ݁ܬܼܵܐ ܕܕܼܝܼܢܵܐ ܟܡܵܐ ܡܲܪܝܼܪܲܬ݁:
ܘܠܵܐ ܢܵܫ̇ܒܵܐ ܒܹܟ̣ܝ ܪܘܼܚܵܐ ܕܪ̈ܲܚܡܹܐ ܠܐ̄ܢܵܫܵܐ ܕܐܲܟ̣ܘܵܬܼܝ܀
ܐܘܿ ܓܵܘܙܲܠܬܵܐ ܕܝܲܗ̄ܒ̣ ܠܝܼ ܥܘܼܬܼܪܵܐ ܟܲܕܘܼ ܠܹܟ̣ܝ ܡܹܢܝ:
ܢܘܼܚܝ [ܢܘܚ. Sic]: ܐܸܢ ܡܲܨܝܵܐ ܐܵܦܸܢ ܩܲܠܝܼܠ ܕܐܸܓ̣ܗܸܐ ܡܸܢܹܟ̣ܝ܀
ܐܘܿ ܐܘܼ̈ܠܨܵܢܹܐ ܕܲܩ̇ܢܹܝܬܼ ܐܸܢܘܿܢ ܡ̣ܢ ܦܘܼܪ̈ܦܵܥܹܐ:
ܒܐܲܝܢܵܐ ܐܲܬܼܪܵܐ ܐܸܫܛܸܐ ܡܸܢܟ̣ܘܿܢ ܠܵܐ ܝܵܕܲܥ̇ ܐ̄ܢܵܐ܀
ܠܵܘ ܕܲܝܵܢܵܐ ܨܠ̣ܵܐ ܥܠܲܝ ܕܝܼܢܵܐ ܐܸܢܵܐ ܣܸܪܚܹܬܼ:
ܕܐܸܚ̇ܕܹܬܼ ܪ̈ܲܚܡܲܝ ܡ̣ܢ ܡܸܣܟܹܢܵܐ ܘܠܵܐ ܥܲܕܲܪܬܹܗ܀
ܒܗܵܢܵܐ ܫܲܪܒܵܐ ܐܲܝܢܵܐ ܕܒ̣ܵܥܹ̇ܐ ܢܸܦ̮ܬܲܚ ܐܸܕܼܢܵܘ̈ܗܝ:
ܣܲܓܝܼ ܝܵܬܲܪ ܡܸܛܠ ܕܲܡܠܸܐ ܚܲܫܵܐ [ܚܫ̈ܐ. P]: ܟ̱ܠܹܗ܀
ܒܹܗ ܝܵܠܹ̇ܦ ܐ̄ܢܵܫ ܥܲܠ ܡܲܠܟ݁ܘܼܬܼܵܐ ܘܥܲܠ ܓܹܗܲܢܵܐ:
ܕܲܪܓ̣ܝܼܓ̣ܵܐ ܗܵܝ̇ ܘܲܕܼܚܝܼܠܵܐ ܗܵܝ̇ ܠܲܕܼܦܵܪܘܿܫܝܼܢ܀
ܡܲܢ ܟܲܝ ܫܵܡܲܥ̇ ܥܲܠ ܛܘܼܪܵܦܹܗ ܕܗܵܘ̇ ܥܲܬܝܼܪܵܐ:
ܘܠܵܐ ܡܸܣܬܲܪܲܕܼ ܡ̣ܢ ܝܲܩܕܵܢܹܗ ܢܸܣܢܸܐ ܚܲܝܵܘ̈ܗܝ܀
ܐܵܘ (ܡܲܢ ܝܵܠܹ̇ܦ [ܝܠܦ ܬܘܒ. L]: ܥܲܠ ܠܵܥܵܙܲܪ ܕܲܟ̣ܡܵܐ ܝܑܼܪܸܒ̣:
ܘܠܵܐ ܪܵܚܹ̇ܡ ܠܵܗ̇ ܠܡܸܣܟܹ݁ܢܘܼܬܼܵܐ ܐܸܢ ܝܵܕܼܘܿܥܵܐ ܗ̄ܘ̣܀
ܠܗܲܠ ܗ̄ܘ̣ ܥܘܼܬܼܪܵܐ ܘܲܬܼܢܵܢ [ܘܬܡ̈ܢ. P]: ܐܝܼܬܹܝܗ̇ ܡܸܣܟܹ݁ܢܘܼܬܼܵܐ:
ܘܠܲܝܬ݁ ܫܘܼܚܠܵܦܵܐ ܐܸܠܵܐ ܫܪܵܪܵܐ ܨܹܝܕܼ ܨܸܒܼ̈ܘܵܬܼܵܐ܀
ܗܵܪܟܵܐ ܙܲܒܼ̈ܢܹܐ ܓܝܼ̈ܓ̣ܠܹܐ ܪܟ̣ܝܼܒ̣ܝܼܢ ܠܲܡܫܲܢܵܝܘܼ:
ܘܡܸܬܼܝܲܒ݁ܠܝܼܢ ܒܹܗ ܟܠܝܘܿܡ ܥܘܼܬܼܪܵܐ ܘܡܸܣܟܹ݁ܢܘܼܬܼܵܐ܀
ܕܥܲܬܝܼܪ ܝܵܘܡܵܢ ܐܲܟ̣ܒܲܪ ܠܲܡܚܵܪ ܡܸܬܼܡܲܣܟ̣݁ܢ ܠܹܗ:
ܕܡܸܣܟܹܝܢ ܗܵܫܵܐ ܒܵܬܲܪ ܩܲܠܝܼܠ ܟܒܲܪ ܥܵܬܲܪ ܠܹܗ܀
ܕܲܟ̣ܪܝܼܗ ܡܸܬܼܠܸܡ ܘܗܵܘܹ̇ܐ ܟܪܝܼܗܵܐ ܐܲܝܢܵܐ ܕܲܚܠܝܼܡ:
ܕܥܲܠ ܫܘܼ̈ܚܠܵܦܹܐ ܣܪܝܼܓ̣ ܗܵܢ ܥܵܠܡܵܐ ܘܲܥܒ̣ܝܼ̈ܕܼܵܬܹܗ܀
ܛܲܠܝܵܐ ܪܵܒܹ݁ܐ ܘܓܲܒ̣ܪܵܐ ܣܵܐܹ̇ܒ̣ ܘܣܵܒ̣ܵܐ ܡܵܐܹ̇ܬܼ:
ܕܠܲܝܬ݁ ܒܹܗ ܒܥܵܠܡܵܐ ܩܵܘܡܬܼܵܐ ܓܡܝܼܪܬܵܐ ܕܠܵܐ ܫܘܼܚܠܵܦܵܐ܀
ܥܵܒܲܪ ܨܲܦܪܵܐ ܘܐܵܬܹ̇ܐ ܛܲܗܪܵܐ ܘܪܵܟܹܝܢ ܦܵܢܝܵܐ:
ܘܐܵܬܹ̇ܐ ܪܲܡܫܵܐ ܘܕܼܘܼܟ݁ܬܼܵܐ ܕܟ̣ܠܗܘܿܢ ܗܘ݀ ܫܵܩܹ̇ܠ ܠܵܗ̇܀
ܪܓ̣ܝܼܓ̣ ܐܝܼܡܵܡܵܐ ܘܚܲܒ݁ܝܼܒ̣ ܢܘܼܗܪܹܗ ܘܲܦܐܸܐ ܫܘܼܦܪܹܗ:
ܘܪܵܚܹ̇ܫ ܥܵܐܹ̇ܠ ܠܸܠܝܵܐ ܚܠܵܦܵܘܗܝ ܘܲܡܚܲܒܸ݁ܠ ܠܹܗ܀
ܠܗܲܠ ܠܵܘ ܗܵܟܲܢ ܟܕܼܝܼܢܝܼܢ ܙܲܒܼ̈ܢܹܐ ܒܓ̣ܝܼ̈ܓ̣ܠܹܐ ܬܲܡܵܢ:
ܘܠܵܐ ܥܸܕܵܢܹ̈ܐ ܬܚܹܝܬܼ ܫܘܼܚ̈ܠܵܦܹܐ ܠܲܡܫܲܢܵܝܘܼ܀
ܠܲܝܬ݁ ܡܲܥܒܲܪܬܵܐ ܠܪܲܡܫܵܐ ܕܢܸܥܒܲܪ ܒܵܬܲܪ ܨܲܦܪܵܐ:
ܐܵܦܠܵܐ ܠܸܠܝܵܐ ܕܢܲܥܕܸܐ ܕܘܼܟ݁ܬܼܵܐ ܡ̣ܢ ܐܝܼܡܵܡܵܐ܀
ܡ̣ܢ ܝܲܡܝܼܢܵܐ ܐܝܼܬܼ ܐܝܼܡܵܡܵܐ ܧܕܠܲܝܬ݁ ܠܹܗ ܪܲܡܫܵܐ:
ܘܲܫܪܸܐ ܠܸܠܝܵܐ ܕܠܲܝܬ݁ ܠܹܗ ܨܲܦܪܵܐ ܡ̣ܢ ܣܸܡܵܠܵܐ܀
ܠܵܘ ܕܡܸܬܼܟܲܪܟܝܼܢ ܐܸܠܵܐ ܕܩܵܝܡ̇ܝܼܢ ܕܠܵܐ ܫܘܼܚܠܵܦܵܐ:
ܕܐܝܼܬܼ ܒܲܡܨܲܥܬܼܵܐ ܦܲܚܬܵܐ ܪܲܒܵܐ ܕܠܲܝܬ݁ ܠܹܗ [ܒܗ. P]:
ܓܲܫܪܵܐ܀
ܦܣܝܼܩܵܐ ܗ̄ܝܼ ܐܘܼܪܚܵܐ ܩܕܼܵܡ ܥܸܕܵܢܹ̈ܐ ܕܠܵܐ ܢܸܬܼܟܲܪܟܘܼܢ:
ܘܲܬܼܒ̣ܝܼܪ ܣܲܪܢܵܗ̇ ܕܓ̣ܝܼܓ̣ܠܵܐ [ܕܓܝ̈ܓܠܐ. L]: ܘܫܲܪܝܵܐ ܡ̣ܢ ܫܘܼܚ̈ܠܵܦܹܐ܀
ܠܲܝܬ݁ ܠܹܗ ܓܲܫܪܵܐ ܠܢܘܼܗܪܵܐ ܕܢܸܥܒܲܪ ܨܹܝܕܼ ܚܸܫܘܿܟ̣ܵܐ:
ܘܠܵܐ ܠܸܫܘܿܟ̣ܵܐ ܕܢܲܪܡܸܐ ܐܘܼܪܚܹܗ ܨܹܝܕܼ ܢܲܗܝܼܪܵܐ܀
(ܟܠ ܡܲܢ ܕܐܝܼܬܼ ܠܹܗ ܥܒ̣ܵܕܹ̈ܐ ܬܲܡܵܢ ܘܙܲܕܝܼܩܘܼܬܼܵܐ:
ܟ̱ܠܹܗ ܥܘܼܬܼܪܹܗ [ܐܝܢܐ ܕܐܝܬ ܠܗ ܬܡ̇ܢ ܥܘܬܪܐ ܢܩܕܝܘܗܝ ܬܡ̇ܢ: ܕܟܠܗ ܥܘܬܪܐ. P]: ܕܝܼܠܹܗ ܐܝܼܬܼܵܘܗܝ ܘܲܡܩܲܕܸܐ ܠܹܗ܀
ܘܐܲܝܢܵܐ ܕܡܸܣܟܹ݁ܝܢ ܗܵܘ̇ ܡܸܣܟܹ݁ܢܵܐ ܗ̄ܘ̣ ܫܲܪܝܼܪܵܐܝܼܬܼ:
ܕܠܵܐ ܡܸܬܼܚܲܠܲܦ [ܡܫܬܚܠܦ. L]: ܙܲܒ̣ܢܵܐ ܬܲܡܵܢ ܘܲܡܫܲܚܸܠܦ ܠܹܗ܀
ܠܗܵܘ̇ ܥܲܬ݁ܝܼܪܵܐ ܢܸܩܪܹܝܘܗܝ ܡܵܕܹܝܢ ܚܲܕܼ ܡܸܣܟܹܢܵܐ:
ܘܲܠܵܥܵܙܲܪ ܚܲܕܼ ܥܲܬ݁ܝܼܪܵܐ ܕܲܫ̈ܡܵܗܵܬܼܵܐ܀
ܡܵܗܹ̈ܐ ܕܗܵܪܟܵܐ ܒܥܵܠܡܵܐ ܕܗܵܪܟܵܐ ܡܲܪܦܸܐ ܟܠ ܐ̄ܢܵܫ:
ܘܲܫܡܵܐ ܕܫܲܪܝܼܪ ܩܵܢܹ̇ܐ ܬܲܡܵܢ ܡ̣ܢ ܣܘܼܥܪܵܢܹܗ܀
ܕܢܲܚ̣ ܠܹܗ ܢܘܼܗܪܵܐ ܡ̣ܢ ܝܘܼܠܦܵܢܵܐ ܥܲܠ ܒܸܪ̈ܝܵܬܼܵܐ:
ܘܲܪܕܲܦ̣ ܡܸܢܲܢ ܚܸܫܟܹܗ ܕܥܵܠܡܵܐ (ܕܲܡܟܲܡܲܗ ܠܲܢ [ܕܡܕܡܟ ܗܘܐ. L]:܀
ܥܵܠܡܵܐ ܗ̄ܘ̣ ܚܲܕܼܬܼܵܐ ܕܠܵܐ ܚܙܸܐ ܗ̄ܘ̣ܵܐ ܠܲܢ ܥܲܠ ܕܲܟ̣ܣܸܐ ܗ̄ܘ̣ܵܐ:
ܘܐܸܬ݀ܵܐ ܡܫܝܼܚܵܐ ܓܠ̣ܵܐ ܘܚܵܘܝܹܗ ܠܲܢ ܢܲܗܝܼܪܵܐܝܼܬܼ܀
ܘܵܝܹ̈ܐ [ܘܝܐ. L]: ܘܛܘܼ̈ܒܹܐ ܕܐܝܼܬܼ ܒܹܗ ܒܐܲܬܼܪܵܐ ܓܠ̣ܵܐ ܐܸܢܘܿܢ ܠܲܢ:
ܘܡܲܡܲܠܠܵܐ ܕܓܲܒܹ̈ܐ ܘܟ̣ܠ ܕܐܸܫܬܲܡܲܫ ܐܸܫܬܲܥܝܼ ܠܲܢ܀
ܗܵܘ̇ ܥܲܬ݁ܝܼܪܵܐ ܕܢܹܐܬܸܐ ܡܝܼܬܼܵܐ ܡܦܝܼܣ ܗ̄ܘ̣ܵܐ ܠܐܲܒ̣ܪܵܡ
ܘܐܸܣܬܲܥܪܲܬ݀ ܠܵܗ̇ ܕܪܲܒܵܐ ܡܸܢܵܗ̇ ܡܸܛܠܵܬܲܢ܀
(ܗܘ݀ ܐܲܠܵܗܵܐ ܗܘ݀ܵܐ ܒܲܪܢܵܫܵܐ [ܗ̇ܘ ܐܠܗܐ ܕܗܘܐ ܐܢܫܐ. L]: ܘܐܸܬ݀ܵܐ ܠܐܲܬܼܪܲܢ:
ܘܟ̣ܠܹܗ ܫܲܪܒܹܗ ܕܥܵܠܡܵܐ ܚܲܕܼܬܼܵܐ ܓܠܵܝܗܝ ܐܲܝܟ̣ ܕܐܝܼܬܼܵܘܗܝ܀
ܚܠܵܦ ܕܐܲܦܝܼܣ ܗܵܘ̇ ܕܢܹܐܬܸܐ ܡܝܼܬܼܵܐ ܗܵܐ ܐܸܬ݀ܵܐ ܠܹܗ:
ܡܵܪܹܐ ܡܝܼ̈ܬܹܐ ܘܟ̣ܠܗܹܝܢ ܡܲܠܸܠ̣ ܕܲܢܥܲܕܲܪ ܠܲܢ܀
ܒܣܘܼܥܪܵܢܵܐ ܚ̣ܵܪ ܕܐܸܢ ܡܸܬܼܡܲܠܲܠ ܣܲܓ݁ܝܼ ܡܵܘܬܲܪ:
ܘܠܵܐ ܨܒ̣ܵܐ ܕܢܲܪܦܹܝܘܗܝ ܗܵܘ̇ ܡܵܪܹܐ ܟܠ ܐܲܝܟ̣ ܕܐܸܫܬܵܘܕܝܼ܀
ܕܠܵܐ ܐܸܫܬܲܕܲܪ ܡܝܼܬܼܵܐ ܕܢܹܐܬܸܐ ܕܠܵܐ ܡܵܘܬܲܪ ܗ̄ܘܟܵܐ:
ܗܵܐ ܡܢܲܚܡܵܢܵܐ ܕܟ̣ܠܗܘܿܢ ܡܝܼ̈ܬܹܐ ܐ̄ܬ݀ܵܐ ܡܲܠܸܠ̣ ܠܲܢ܀
ܕܠܵܐ ܬܸܬܼܒܲܨܲܪ ܐܵܦܠܵܐ ܗܵܕܹܐ ܡ̣ܢ ܥܘܼܕܼܪܵܢܲܢ:
ܐܸܬ݁ـܲܢܝܲܬ݀ ܠܵܗ̇ ܐܲܝܟ̣ ܕܐܸܫܲܡܫܲܬ݀ ܕ)ܬܼܥܲܕܲܪ ܠܲܢ܀
ܡܵܪܵܐ ܕܟ̣ܠܗܘܿܢ ܐܲܬܼܪ̈ܵܘܵܬܼܵܐ ܕܵܠ̣ ܡ̣ܢ ܐܲܬܼܪܹܗ:
ܘܐܸܬ݀ܵܐ ܓܠ̣ܵܐ ܠܲܢ ܕܲܒ̣ܗܵܘ̇ ܐܲܬܼܪܵܐ ܡܵܢ ܐܸܬܼܡܲܠܲܠ܀
ܘܟܲܕܼ ܒܵܥܘܼܬܹܗ ܕܗܵܘ̇ ܥܬ݁ܝܼܪܵܐ ܠܵܐ ܐܸܫܬܲܡܥܲܬ݀:
ܗܵܝ̇ ܕܲܒ̣ܥ̣ܵܐ ܗ̄ܘ̣ܵܐ ܐܸܣܬܲܥܪܲܬ݀ ܠܵܗ̇ ܒܐܝܼܕܲܝ̈ ܡܵܪܲܢ܀
ܕܢܸܬܼܡܲܠܲܠ ܗ̄ܘ̣ܵܐ ܫܲܪܒܹ݁ܗ ܒܐܲܬܼܪܲܢ ܡܸܬܼܟܲܫܲܦ ܗ̄ܘܟܵܐ:
ܘܲܕܼܸܢܸܬ݁ܬܲܢ̈ܝܵܢ ܠܲܢ ܥܵܩ̈ܵܬܹܗ ܡܦܝܼܣ ܗ̄ܘ̣ܵܐ ܠܐܲܒ̣ܪܵܡ܀
ܘܠܵܘ ܥܲܠ ܕܐܲܦܝܼܣ ܐܸܠܵܐ ܡܸܛܠ ܕܲܨܒ̣ܵܐ ܐܲܒ̣ܵܐ:
ܫܲܕܲܪ ܠܲܒ̣ܪܹܗ ܘܐܸܬ݀ܵܐ ܬܢܵܝܗܝ ܠܲܢ ܟ̱ܠܹܗ ܫܲܪܒܵܐ܀
ܕܠܵܐ ܡܸܫܟܲܚ ܗ̄ܘ̣ܵܐ ܕܢܸܥܒܲܪ ܡܝܼܬܼܵܐ ܘܢܹܐܬܸܐ ܠܐܲܬܼܪܲܢ:
ܗܵܐ (ܐܸܬ݀ܵܐ ܠܹܗ ܚܲܝܵܐ ܘܐ̄ܪܵܙܹܗ ܕܥܵܠܡܵܐ ܦܲܪܣܝܼ [ܐܬܐ ܚܙܝܐ ܘܐܪ̈ܙܐ.. ܘܐܙܠ. R. L]:܀
ܐܲܝܬܝܼ ܠܥܵܠܡܲܢ ܩܵܠܹ̈ܐ ܕܲܗܘ݀ܵܘ ܡ̣ܢ ܓܹܗܲܢܵܐ:
ܘܡܲܡܠܵܐ ܕܲܢܦܲܩ̣ ܡ̣ܢ ܡܲܠܟ݁ܘܼܬܼܵܐ ܨܹܝܕܼ ܥܲܬ݁ܝܼܪܵܐ܀
ܨܘܼܪܬܵܐ ܕܚܲܫܹ̈ܐ ܐܲܝܬܝܼ ܠܐܲܬܼܪܲܢ ܡ̣ܢ ܗܵܘ̇ ܐܲܬܼܪܵܐ:
ܘܦܲܪܣ̣ܵܗ̇ ܒܫܘܼ̈ܩܹܐ ܕܥܵܠܡܵܐ ܟ̱ܠܹܗ ܕܢܸܚܙܸܐ [ܢܚܙܝܗ̇. P]: ܟܠܢܵܫ܀
ܚܠܵܦ ܣܲܡܡܵܢܹ̈ܐ ܒܡܸܠܹ̈ܐ ܐܲܩܝܼܡ̣ ܨܲܠܡܵܐ ܪܲܒܵܐ:
ܠܥܵܠܡܵܐ ܕܲܠܗܲܠ ܡ̣ܢ ܣܘܼܥܪܵܢܹܗ ܕܗܵܘ̇ ܥܲܬ݁ܝܼܪܵܐ܀
ܘܦܲܪܣܹܗ ܠܫܲܪܒܹܗ ܥܲܠ ܡܲܫܡܲܥܬܵܐ ܕܟ̣ܠܗܘܿܢ ܚܲܝܹ̈ܐ:
ܕܲܗܘ݀ܵܘ ܝܵܕܼܥ̇ܝܼܢ ܕܲܒ̣ܗܵܘ̇ ܐܲܬܼܪܵܐ ܡܵܢ ܐܸܬܼܡܲܠܲܠ܀
ܕܠܵܐ ܬܘܼܒ̣ ܢܸܒ̣ܥܸܐ ܐ̄ܚܪܹܢܵܐ ܗܵܟܲܢ ܐܲܝܟ̣ ܥܲܬ݁ܝܼܪܵܐ:
ܕܡ̣ܢ [ܡܢ. L]: ܓܹܗܲܢܵܐ ܢܸܦܘܿܩ ܡܝܼܬܼܵܐ ܘܢܹܐܬܸܐ ܢܲܠܸܦ܀
ܘܠܵܐ ܬܸܬܼܡܲܠܲ ܕܐܸܠܘܼ (ܐ̄ܬ݀ܵܐ ܗ̄ܘ̣ܵܐ [ܐܬܐ. P]: ܐܵܦ ܡܵܘܬܲܪ ܗ̄ܘ̣ܵܐ:
ܘܐܸܠܘܼ ܫܲܡܥܹܗ ܥܵܠܡܵܐ [ܥܡܐ. P]: ܠܫܲܪܒܵܐ ܡܸܬܼܥܲܕܲܪ ܗ̄ܘ̣ܵܐ܀
ܫܩܝܼܠܵܐ ܗ̄ܝܼ ܥܸܠܬܼܵܐ (ܘܠܵܐ ܐܝܼܬܼ [ܘܠܝܬ ܬܘܒ. P]: ܠܡܹܐܡܲܪ ܨܹܝܕܼ ܐܲܠܵܗܵܐ:
ܕܐܝܼܬܼ ܗ̄ܘ̣ ܦܘܼܪܣܵܐ ܐ̄ܚܪܹܢܵܐ ܕܡܵܘܬܲܪ ܘܲܟ̣ܠܵܝܗܝ ܡܸܢܲܢ܀
ܡܵܢ ܐܝܼܬܼ ܗ̄ܘ̣ܵܐ ܠܹܗ ܕܲܟ̣ܣܸܐ ܘܲܪܚܝܼܡ ܐܲܝܟ̣ ܚܒ݁ܝܼܒܹܗ:
ܘܲܕܼܝܲܗ̣ܒܹ݁ܗ ܠܲܢ ܡܵܢ ܟܲܝ ܡܸܫܟܲܚ ܢܸܟ̣ܠܸܐ ܡܸܢܲܢ܀
ܟܠܗܘܿܢ ܐ̄ܪ̈ܵܙܹܐ ܕܐܝܼܬܼ ܒܹܝܬܼ ܐܲܒ̣ܵܐ ܒܪܹܗ ܐܲܦܸܩ̣ ܠܲܢ:
ܘܠܵܐ ܐܝܼܬܼ ܗܵܫܵܐ ܠܐܲܒ̣ܵܐ ܡܸܕܸܡ ܕܲܟ̣ܣܸܐ ܡܸܢܲܢ܀
ܐܵܦ ܥܲܠ ܛܘܼܦܬܼܵܐ ܕܡܲܝ̈ܵܐ ܕܲܫܐܸܠ̣ [ܕܐܫܐܠ. L]: (ܚܲܕܼܸ ܥܲܬ݁ܝܼܪܵܐ [ܡܢ ܓܘ ܢܘܪܐ. P]:
ܓܠ̣ܵܐ ܠܲܢ ܡܵܪܲܢ ܕܲܢܚܵܘܸܐ ܠܲܢ ܕܲܟ̣ܡܵܐ ܪܲܚܡܵܢ܀
ܐܵܦ ܗܵܝ̇ ܕܐܲܦܝܼܣ ܕܢܹܐܬܸܐ ܡܝܼܬܼܵܐ ܘܠܵܐ ܥܢ̣ܵܐܘܼܗܝ ܗ̄ܘ̣ܵܘ:
ܒܡܹܐܬܼܝܹܗ [ܒܡܐܬܝܬܗ. L. P Sic]: ܕܝܼܠܹܗ ܐܸܬܼܓܲܡܪܲܬ݀ ܠܵܗ̇ ܒܥܵܬܼܵܐ ܟ̱ܠܵܗ̇܀ (ܣܵܒܘܿܡܵܐ ܛܵܥܸ̇ܐ ܒܦܵܣܘܿܩܵܐ ܗܵܢܵܐ: ܟܲܕܼ ܡܲܠܸܦ ܠܘܼܩܒܲܠ ܝܘܼܠܦܵܢܵܐ ܬܪܝܼܨܵܐ: ܕܒܹܗ ܒܡܹܐܡܪܵܐ ܗܵܢܵܐ ܐܲܠܸܦ̣: ܕܠܲܝܬ݁ ܦܘܼܪܩܵܢܵܐ ܠܲܒ̣̈ܢܲܝ ܓܹܗܲܢܵܐ. ܚܙܝܼ ܦܲܐܬܼܵܐ 418 ، 416 ، 403 – 399. E. N)
ܥܲܬ݁ܝܼܪܵܐ ܚ̣ܵܘܝܼ ܚܘܼܒܹܗ ܡ̣ܢ ܓܹܗܲܢܵܐ:
ܘܲܕܼܢܸܫܠܘܿܚ ܠܲܢ ܒܐܝܼ̈ܕܲܝ ܡܝܼܬܼܵܐ ܡܸܬܼܟܲܫܲܦ ܗ̄ܘ̣ܵܐ܀
ܬܵܘ ܢܸܬܼܟܲܫܲܦ ܗܵܫܵܐ ܟ̱ܠܲܢ ܡܸܛܠܵܬܹܗ:
ܐܲܝܟ̣ ܕܐܲܦܝܼܣ ܗ̄ܘ̣ܵܐ ܗܘ݀ ܠܐܲܒ̣ܪܵܗܵܡ ܡܸܛܠܵܬܲܢ܀
ܡܵܪܲܢ ܕܐܸܬ݀ܵܐ ܬܢ̣ܵܐ ܠܲܢ ܡܸܠܵܘ̈ܗܝ ܙܸܠ ܘܐܸܡܲܪ ܠܹܗ:
ܕܲܫܡܲܥܢܲܢ ܠܲܢ ܥܲܠ ܝܲܩܕܵܢܵܟ̣ ܘܥܲܠ ܛܘܼܪܵܦܵܟ̣܀
ܝܑܼܠܸܦܢܲܢ ܠܲܢ ܐܵܦ ܕܲܡܦܲܝܼܣ ܗ̄ܘܲܝܬ݁ ܕܢܹܐܬܸܐ ܡܝܼܬܼܵܐ:
ܘܢܸܫܬܲܥܸܐ ܠܲܢ ܥܲܠ ܐܘܼܠܨܵܢܵܟ̣ ܘܲܢܥܲܕܲܪ ܠܲܢ܀
ܚܢܲܢ ܠܵܘ ܗܵܕܹܐ ܡܦܝܼܣܝܼܢ ܚ̄ܢܲܢ ܡܵܪܝ ܕܲܬܼܫܲܕܲܪ ܐ̄ܢܵܫ:
ܐܲܢ̄ܬ݁ ܙܸܠ ܘܐܸܡܲܪ ܐܲܝܟ̣ ܐܸܬܲܝܬ݁ ܐܵܦ ܐܲܠܸܦܬܵܢ܀
ܕܝܼܠܵܟ̣ ܒܲܠܚܘܿܕܼ ܫܲܪܝܵܐ ܐܘܼܪܚܵܟ̣ ܬܹܐܬܸܐ ܘܬܹܐܙܲܠ:
ܘܲܠܓܹܗܲܢܵܐ ܘܲܠܡܲܠܟ݁ܘܼܬܼܵܐ ܕܲܦܫܝܼܩ ܗ̄ܘ̣ܵܐ ܠܵܟ̣܀
ܠܵܐ ܟܵܠܹ̇ܐ ܠܵܟ̣ ܦܲܚܬܵܐ ܕܬܸܥܒܲܪ ܠܐܲܬܼܪ̈ܵܘܵܬܼܵܐ:
ܘܬܸܣܥܘܿܪ ܐܸܢܘܿܢ ܘܲܬܼܡܲܠܸܐ ܠܗܘܿܢ ܣܘܼܢܩܵܢܲܝ̈ܗܘܿܢ܀
ܠܵܐ ܡܣܲܪܕܵܐ ܠܵܟ̣ ܗܵܘܬܼܵܐ ܕܣܝܼܡܵܐ ܒܲܝܢܵܬܼ ܓܲܒܹ̈ܐ
ܕܡܸܟܵܐ ܠܗܵܪܟܵܐ ܬܲܪܡܸܐ ܐܘܼܪܚܵܟ̣ ܐܸܢ ܨܵܒܹ̇ܐ ܐܲܢ̄ܬ݁܀
ܙܸܠ ܡܵܪܝ ܨܹܐܕܼܵܘܗܝ ܐܲܝܟ̣ ܕܲܫܦܲܪ ܠܵܟ̣ ܬܹܐܬܸܐ ܨܹܐܕܲܝܢ:
ܘܐܸܢ ܦܵܩܹ̇ܕܼ ܐܲܢ̄ܬ݁ ܐܵܦ ܗܝ݀ ܛܘܼܦܬܼܵܐ ܐܲܢ̄ܬ݁ ܐܲܪܘܲܚ ܠܹܗ܀
ܠܵܥܵܙܲܪ ܓܹܝܪ ܠܵܐ ܡܸܫܟܲܚ ܗ̄ܘ̣ܵܐ ܕܢܸܛܥܲܢ ܡܲܝ̈ܵܐ:
ܘܢܸܫܘܲܪ ܦܲܚܬܵܐ ܘܢܸܣܥܘܿܪ ܐܘܼܪܚܵܐ ܕܠܵܘ ܕܝܼܠܹܗ ܗ̄ܘ̣ܵܬܼ܀
ܠܲܢ ܗܵܐ ܡܲܠܝܲܬ݁ ܕܘܼܟܲܬܼ ܡܝܼܬܼܵܐ ܕܠܵܐ ܐܸܫܬܲܕܲܪ:
ܡܲܠܵܐ ܐܵܦ ܠܹܗ ܒܡܲܝ̈ܵܐ ܕܘܼܟ݁ܬܹܗ ܕܗܵܘ̇ ܠܵܥܵܙܲܪ܀
ܥܲܠ ܕܡܵܟ̣ ܠܵܐ ܚܵܣ̣ܬ݁ ܕܲܬܼܪܲܥܬܵܝܗܝ ܠܲܢ ܢܸܬܼܚܲܣܸܐ ܒܹܗ:
ܕܐܸܬܲܝܬ݁ ܘܐܲܝܬ݁ܝܼܬ݁ ܙܸܠ ܡܵܪܝ ܘܐܵܒܸ݁ܠ ܣܲܒ̣ܪܵܐ ܛܵܒ̣ܵܐ:
ܠܲܕܼܗܵܪܟܵܐ ܕܡܵܐ ܘܲܠܗܲܠ ܡܲܝ̈ܵܐ ܒܪ̈ܲܚܡܹܐ ܐܵܘܫܸܛ܀
ܐܵܦ ܥܲܠ ܡܝܼܬܼܵܐ ܦܣܲܩ̣ ܐܲܒ̣ܪܵܗܵܡ ܕܠܵܐ ܡܸܫܬܲܕܲܪ:
ܐܵܦ ܥܲܠ ܛܘܼܦܬܼܵܐ ܕܠܵܐ ܠܐܲܝܢܵܐ ܕܲܒ̣ܥ̣ܵܗ̇܀
(ܕܲܗܘ݀ܵܬܼ ܠܵܗ̇ ܗܵܝ̇ ܬܸܗܘܸܐ ܠܲܢ ܗܵܕܼ [ܘܕܗܘܬ ܗܕܐ ܬܗܘܐ ܠܗ̇ ܗ̇ܝ. L (ܒܢܘܼܪܵܐ ܡܕܲܟ݁ܝܵܢܝܼܬܼܵܐ ܐܸܢܹܝܢ: ܒܓܸܗܲܢܵܐ ܠܵܐ. E. N)]: ܒܵܟ̣ ܚܐܹ̇ܢ ܟܠ:
ܕܲܒ̣ܬܲܪ̈ܬܲܝܗܹܝܢ ܐܲܢ̄ܬ݁ ܬܸܫܬܲܒܲܚ ܗܵܪܟܵܐ ܘܲܠܗܲܠ܀
ܡܵܪܝ ܘܲܥܠܲܝ ܚܘܼܣ ܘܐܸܚܸܐ ܒܪ̈ܲܚܡܹܐ ܡ̣ܢ ܝܲܡܝܼܢܵܐ:
ܘܠܵܐ ܐܸܫܬܲܢܲܩ ܐܲܝܟ̣ ܥܲܬ݁ܝܼܪܵܐ ܒܨܲܗܝܵܐ ܬܲܡܵܢ܀
ܒܐܸܠܦܵܐ ܕܡܲܝ̈ܵܐ ܠܝܲܡܵܐ [ܠܗܘܬܐ. L] ܕܢܘܼܪܵܐ ܗܲܒܼ ܠܝܼ ܕܐܸܥܒܲܪ [ܕܐܥܒܪ. L] :
ܕܠܵܐ ܸܟ̇ܘܿܪ ܥܠܲܝ ܐܲܬܼܪܵܐ ܥܲܣܩܵܐ ܕܫܲܠܗܹܒܼܝܼܬܼܵܐ܀
ܡܲܥܡܘܿܕܝܼܬܼܵܐ ܬܣܲܬܪܲܢܝ [ܬܣܬܪܢ L.] ܬܲܡܵܢ ܡ̣ܢ ܝܲܩܕܵܢܵܐ:
ܘܬܸܦܪܘܿܣ ܟܸܢܦܹܝܗ̇ [ܓܠܠܝ̈ܗ̇. L] ܥܲܠ ܓܲܘܙܲܠܬܵܐ ܡܵܐ ܕܥܵܒ݁ܲܪ ܐ̄ܢܵܐ܀
ܗܵܕܹܐ ܡܥܝܼܢܵܐ ܕܡܲܝܵܐ ܚܲܝܹ̈ܐ ܬܸܬܼܠܵܘܸܐܐ ܠܝܼ:
ܘܠܵܐ ܡܵܪܝ ܐܸܗܘܸܐ ܣܢܝܼܩܵܐ ܠܛܘܼܦܬܼܵܐ ܒܹܝܬܼ ܨܲܗ̈ܘܵܢܹܐ܀
ܠܵܐ ܡܵܪܝ ܐܸܒܼܥܹܐ ܡܲـ̈ܝܵܐ ܬܲܡܵܢ ܡ̣ܢ ܐܲܒܼܪܵܗܵܡ:
ܕܐܸܬܼܢܲܣܝܼ ܠܝܼ ܕܠܲܐܝܼܢܵܐ ܕܒܼܵܥܹܐ ܠܵܐ ܝܵܗܒܝܼܢ ܠܹܗ܀
ܐܸܢ ܢܵܦ̇ܠܵܐ ܠܝܼ ܐܘܼܚܵܐ ܠܢܘܼܪܵܐ ܒܥܵܘ̣ܠܵܐ ܕܐܝܼܕܲܝ̈:
ܐܸܚܙܹܝܟܼ ܬܲܡܵܢ ܐܲܝܼܟ ܚܲܢܲܢܝܵܐ ܠܲܪܒܼܝܼܥܵܝܵܐ܀
ܐܸܢ ܫܵܕܹܐ ܠܝܼ ܚܲܛܵܗܲܝ ܬܲܡܵܢ ܨܹܕܼ ܥܲܬܝܼܪܵܐ:
ܬܲܡܵܢ ܐܲܝܼܟܼ ܥܲܙܲܪܝܵܐ ܒܗܵܘ݁ ܡܲܠܲܐܟ̣ܵܐ܀
ܐܸܢ ܟܹܐܢܘܼܬܼܵܐ ܠܓܼܵܘ ܐܲܬܘܼܢܵܐ ܦܵܩܕܵܐ ܐܸܥܘܿܠ:
ܒܵܟܼ ܐܸܬܼ̄ܢܫܸܐ ܠܢܘܼܪܵܐ ܘܐܸܦܘܿܩ ܐܲܝܼܟ ܡܝܼܫܵܐܝܼܠ܀
ܡܲـ̈ܝܵܐ ܚܲܝܹ̈ܐ ܐܲܢ̄ܬ ܗ̄ܘ ܡܵܪܲܢ ܘܲܫܩܲܠܬܵܟ̣ ܠܝܼ:
ܙܘܵܕܹ̈ܐ ܠܢܘܼܪܵܐ (ܡܟ̤ ܓ݂ܗܲܢܵܐ ܠܵܐ ܡܸܫܬܵܘܙܲܒ̣ ܚܲܛܵܝܵܐ: ܐܸܠܵܐ ܡ̣ܢ ܢܘܼܪܵܐ ܡܕܲܟ݁ܝܵܢܝܼܬܼܵܐ ܒܲܠܚܘܿܕܼ. E. N): ܕܡܸܢܵܟ̣ ܐܸܫܬܸܐ ܐܸܢ ܨܵܗܹ̇ܐ ܐ̄ܢܵܐ܀
ܗ݀ܘܝܼ ܠܝܼ ܓܲܫܪܵܐ ܒܗܵܘܬܼܵܐ ܕܣܝܼܡܵܐ ܒܲܝܢܵܬܼ ܓܲܒܹ̈ܐ:
ܕܲܥܠܲܝܟ ܐܸܥܒܲܪ ܨܹܝܕܼ ܝܵܠܘܿܕܼܵܟ̣ ܘܐܸܚܸܐ ܥܲܡܵܟ̣܀
ܗܵܐ ܡ̣ܢ ܗܵܪܟܵܐ ܣܲܒ̣ ܠܵܟ̣ ܕܸܡ̈ܥܹܐ ܕܚܲܒ݁ܝܼܒ̣ܝܼܢ ܠܵܟ̣:
ܘܗܲܒ̣ ܠܝܼ ܬܲܡܵܢ ܡܲܝ̈ܵܐ ܚܲܝܹ̈ܐ ܘܠܵܐ ܐܸܫܬܲܢܲܩ܀
ܗܵܐ ܡ̣ܢ ܗܵܫܵܐ ܡܦܝܼܣ ܐ̄ܢܵܐ ܠܵܟ̣ ܡܵܪܝ ܩܲܒܸܠ ܒܵܥܘܼܬܼܝ:
ܘܐܸܗܘܸܐ ܛܪܝܼܕܼܵܐ ܡ̣ܢ ܓܹܗܲܢܵܐ ܕܲܡܙܝܼܥܵܐ ܠܝܼ܀
ܬܸܒ̣ܗܲܬܼ ܢܘܼܪܵܐ ܡ̣ܢ ܗܲܕܵܡܲܝ̈ ܡܵܐ ܕܲܡ̣ܚܵܗ̇ ܡܹܢܝ:
ܪܹܝܚ݂ܗ ܕܦܲܓ̣ܪܵܟ̣ ܘܲܕܼܡܵܟ̣ ܚܲܣܝܵܐ ܕܲܡܡܲܙܲܓ̣ ܒܝܼ܀
ܛܵܒ̣ܵܐ ܕܫܲܠܝܼܛ ܥܲܠ ܡܲܠܟ݁ܘܼܬܼܵܐ ܘܥܲܠ ܓܹܗܲܢܵܐ:
ܒܵܟ̣ ܐܸܫܬܵܘܙܲܒ̣ ܡ̣ܢ ܓܹܗܲܢܵܐ ܠܓ̣ܵܘ ܡܲܠܟ݁ܘܼܬܼܵܐ܀
ܚܢܵܢܵܟ̣ ܪܲܒܵܐ ܬܪܘܿܥ ܠܵܗ̇ ܠܢܘܼܪܵܐ ܕܲܠܚܝܼܡܵܐ ܠܝܼ:
ܒܪܝܼܟ̣ ܐܲܢ̄ܬ݁ ܡ̣ܢ ܟܠ ܚܵܐܹ̇ܢ ܟ̱ܠܵܐ ܒܥܵܠܡܵܐ ܪܲܒܵܐ܀

ܫܠܸܡ̣ ܡܹܐܡܪܵܐ ܕܥܲܠ ܥܲܬ݁ܝܼܪܵܐ ܘܠܵܥܵܙܲܪ:
ܕܐܲܡܝܼܪ ܠܡܵܪܝ ܝܲܥܩܘܿܒ̣.